
Poi mări și țări, de-a lungul Râului de Jad, se afla 
cândva un munte negru ca tăciunele, care străpungea 
înaltul cerului ca un dinte zdravăn de oțel. Sătenii îi 
spuneau Muntele Neroditor, fiindcă nu creştea fir de 
iarbă pe el, iar animalele și păsările nu poposeau nici- 
odată pe culmea lui. 

La răscrucea dintre Muntele Neroditor şi Râul de 
Jad, înghesuit într-un cotlon, se afla un sat nevoiaș, 
învăluit în umbre cafenii. Satul apărea șters și palid 
din pricina pământului sărac și arid care-l împresura. 
Pentru a se alege cu recolte de orez de pe urma ţinutu- 
lui îndărătnic, sătenii erau nevoiţi să-l ude necontenit. 
Zi de zi, oamenii se umpleau de noroi, aplecându-se la 
fiecare pas pentru a sădi cele trebuincioase. Pământul 
muncit era împrăștiat pretutindeni, uscat de soare- 
le dogoritor pe hainele, părul și casele oamenilor. Cu 

timpul, întregul sat fu învăluit de o pâclă brun-cenușie, 
asemenea noroiului uscat. 

Una dintre casele din sat era atât de mică, încât scân- 
durile de lemn ce-i serveau drept pereţi, şi care erau 
ţinute laolaltă doar de acoperiș, păreau un mănunchi 
de chibrituri legate cu o sfoară. Înăuntru abia încăpeau 
trei oameni strânși în jurul mesei - mare noroc, căci 
întocmai atâţia locuiau acolo. Printre ei și o fetiță pe 
nume Minli. 

Minli nu era nici pământie și nici ștearsă ca restul 
sătenilor. Fetiţa avea părul negru lucios și obrăjori 
rozalii, ochi scânteietori mereu însetaţi de aventură și 
un surâs ager care îi lumina chipul. Când îi băgau de 
seamă firea veselă și neastâmpărată, oamenii scuturau 
din cap spunându-și că numele — care înseamnă „gând 
sprinten“ — i se potrivea chiar bine. „Prea bine“, ofta 
mama ei, Minli având obiceiul de a fi iute nu doar la 
minte, ci şi la faptă. 

Ma ofta adesea, gemea mâhnită și se încrunta de fieca- 
re dată când dădea cu ochii de hainele lor aspre, de casa 
prăpădită și de masa lor sărăcăcioasă. Minli nu-și amintea 
vreun moment în care Ma să nu ofteze; tocmai de aceea 
fetița își dorea deseori să fi avut un nume care să însem- 
ne „aur“ sau „noroc“. Asta pentru că Minli și părinții ei 
erau la fel de săraci precum întregul sat și pământul din 
împrejurimi. Reușeau cu greu să strângă orezul pentru 
traiul zilnic, iar singurii bănuțţi din casă erau două mone- 
de vechi de aramă, păstrate într-un bol albastru de orez, 
pe care era desenat un iepure alb. Erau bolul şi monedele 
lui Minli, pe care fetița le primise când era bebeluș, şi pe 
care le avea prin preajmă de când se știa. 


Bătrânul din Lună 


Ceea ce o împiedica pe Minli să devină pământie și 
ștearsă ca restul sătenilor erau poveștile pe care tatăl 
ei i le spunea seară de seară, la cină. De fiecare dată, 
chipul fetiţei se lumina de încântare și uimire, într-atât 
încât nici măcar Ma nu se putea abține să zâmbească, 
clătinând totodată din cap. Cel puţin pentru un timp, 
Ba părea să lase la o parte sfârșeala de la câmp și ochii 
lui negri sclipeau ca picăturile de ploaie de fiecare dată 
când începea o nouă istorisire. 

— Ba, mai spune-mi o dată povestea Muntelui Nero- 
ditor, îl rugă într-o zi Minli pe tatăl ei, în timp ce Ma 
le punea în farfurii porţiile de orez fiert. Povesteşte-mi 
din nou de ce nu crește nimic pe el. 

— Ah, îi răspunse tatăl, ai auzit-o deja de nenumă- 
rate ori. Ştii răspunsul. 

— Mai spune-mi o dată, Ba, imploră Minli. Te rog! 

— Bine, fie, cedă el, şi în timp ce-și așeza beţigașele pe 
masă, Minli îi surprinse pe chip surâsul atât de drag ei. 


C Povestea 
. Muntelui Neroditor 


Odinioară, pe vremea când pământul nu era stră- 
bătut de râuri, Crăiasa-Dragon de Jad domnea peste 
regatul norilor. Ea hotăra când și în ce parte a ținutului 
avea să plouă şi când se va opri ploaia. Era foarte mân- 
dră de puterea ei și de respectul pe care pământenii i-l 
arătau. Crăiasa-Dragon de Jad avea patru copii: Perlă 
de Sidef, Galben-Spic, Făr’ de Sfârşit și Negru-Abanos. 
Cu toţii erau mari și puternici, buni şi generoși. Cei 

patru o ajutau pe mama lor la muncă și de fiecare dată 
când străbăteau înaltul cerului crăiesei i se umplea 
inima de dragoste și de mândrie. 

Și totuși, într-o zi, Crăiasa-Dragon de Jad tocmai 
oprise ploaia şi muta norii departe, când îi ajunseră la 
ureche vorbele a doi săteni. 

— Ah, slavă Cerului că s-a oprit ploaia, zise unul 
dintre ei. 

— Așa-i, răspunse celălalt. M-am săturat de atâta 
ploaie. Mă bucur că s-au mai îndepărtat norii și că soa- 
rele strălucește din nou. 

Auzind aceste cuvinte, Crăiasa-Dragon de Jad se 
umplu de mânie. Sătui de ploaie?! Bucuroși că norii 
s-au îndepărtat?! Crăiasa fierbea de indignare. Cum 
îndrăzneau sătenii să o necinstească astfel? 

Crăiasa se simți atât de ofensată, încât se hotărî să 
nu mai aducă niciodată ploaia peste sat. „De-acum îna- 
inte sătenii n-au decât să se bucure de soarele lor cât 
vor dori!“, își zise furioasă Crăiasa-Dragon de Jad. 

Firește, asta i-a adus pe oameni în culmea disperării. 
Cu soarele arzând fără încetare deasupra capului și fără 
niciun strop de ploaie care să-i răcorească, seceta şi 
foametea s-au răspândit cu repeziciune în ţinut. Copacii 
se uscau și animalele își dădeau duhul rând pe rând, în 
timp ce oamenii se rugau necontenit ca ploaia să ude 
iar pământul; dar totul era în van - Dragonul de Jad 
nu le lua în seamă tânguirile. 

Suferința oamenilor nu a trecut însă neobservată 
pentru copiii Dragonului de Jad. Aceștia erau îngroziţi 
de nenorocirile și chinurile de pe pământ. Unul câte 
unul mergeau la mama lor cerând îngăduinţă pentru 

pământeni. Însă nici măcar vorbele lor nu au reușit să 
o înduplece. 

— Niciodată nu le vom mai aduce ploaia pământe- 
nilor, jură Crăiasa. 

Perlă de Sidef, Galben-Spic, Făr” de Sfârşit și Negru- 
Abanos au hotărât să se întâlnească în secret. 

— Trebuie să facem ceva să-i ajutăm pe oameni, zise 
Negru-Abanos. Dacă nu primesc apă cât mai repede, 
vor muri cu toții. 

— Așa e, încuviinţă Galben-Spic, dar ce putem face? 
Nu putem aduce ploaia. Nu putem nesocoti porunca 
mamei, ar fi o jignire de neiertat. 

Făr’ de Sfârşit a privit în jos spre sat. 

— Mă voi sacrifica pentru pământeni, zise el. Mă voi 
întinde în țărână și mă voi preface în apă, pentru ca ei 
să poată bea. 

Ceilalţi l-au privit năuciți, dar au încuviinţat unul 
câte unul. 

— Şi eu voi face întocmai, spuse Galben-Spic. 

— La fel vom face și noi, ziseră Perlă de Sidef și 
Negru-Abanos. 

ȘI așa, copiii Dragonului de Jad au coborât pe pământ 
şi s-au prefăcut în apă, salvând omenirea. Devenind cele 
patru mari râuri de pe pământ, au pus capăt secetei și 
morţii printre toți locuitorii acestuia. 

Însă când Crăiasa-Dragon de Jad Şi-a dat seama ce au 
făcut copiii ei, s-a blestemat pentru mândria oarbă de 
care dăduse dovadă. Copiii ei nu aveau să mai străbată 
cerul în zbor alături de ea şi nu aveau să-i mai spună 
„Mamă“. I se rupea inima de tristeţe și durere; atunci 
s-a prăbușit din cer și s-a prefăcut în Râul de Jad, în spe- 
ranța că, într-o bună zi, va fi din nou alături de copiii ei. 

Muntele Neroditor e inima frântă a Dragonului de 
Jad. Nimeni şi nimic nu trăiește sau creşte pe munte, 
căci spiritul întunecat al Crăiesei sălășluiește încă în 
el. Cât timp Crăiasa-Dragon de Jad este singură pe 
lume, fără niciunul dintre copiii săi alături, muntele 
va rămâne sterp. 


— De ce nu adună cineva apa celor patru râuri în 
munte? întrebă Minli, deşi pusese această întrebare 
de nenumărate ori. De fiecare dată când Ba îi spunea 
povestea dragonului, Minli, fără să vrea, începea să-și 
imagineze cât de minunat ar fi dacă muntele ar rodi și 
s-ar umple de flori şi fructe, aducând bogăţie satului 
nevoiaş. „Oare asta nu ar face-o fericită pe Crăiasa- 
Dragon de Jad?“ cugetă Minli. 

— Când copiii Dragonului de Jad s-au prefăcut în 
apă, zise tatăl fetiţei, erau împăcaţi cu soarta lor, așa 
că spiritele au fost eliberate. Spiritele lor nu se mai află 
în apă, şi deci mama lor nu-i poate găsi în râuri. Acum 
mai bine de un veac, un om a încercat să-i aducă din nou 
împreună, mutând bolovani din munte în apa râurilor. 

— Omul acela nu căra bolovanii pentru nu știu ce 
spirit de dragon, interveni sec mama lui Minli. Femeia 
nu fusese niciodată de acord cu poveștile lui Ba, simțind 
că o încurajau pe Minli să se îndepărteze de realitate și 
o transformau într-o visătoare. Bunica mi-a spus că era 
artist. A luat un bolovan ca să-și meșterească o piatră 
pentru cerneală. 

— S-a mai întors vreodată? vru Minli să știe. 

— Nu. Probabil că nu era bună cerneala făcută de 
el, oftă Ma. O fi găsit material mai bun în altă parte. 
Pun pariu că bronzul de pe șaua calului său face mai 
mult decât tot ce-o să avem noi cât om trăi. 

Oftatul lui Ma o făcu pe Minli să-și dorească din tot 
sufletul ca fiecare piatră de pe Muntele Neroditor să fie 
aur. Nu se putu abţine şi întrebă: 

— Şi cum va prinde viaţă din nou Muntele Neroditor? 

— Ah, răspunse tatăl ei. Asta va trebui să-l întrebi 
pe Bătrânul din Lună. 

— Oh, spune-mi povestea lui acum! imploră Minli. 
De fiecare dată când întreb ceva important, lumea 
îmi spune „Asta va trebui să-l întrebi pe Bătrânul din 
Lună“. Într-o bună zi, chiar îl voi întreba. 

— Bătrânul din Lună! Altă poveste! Casa ne e goală, 
orezul abia ne-ajunge, dar poveşti avem din belșug. Și 
Ma oftă din nou. Vai de norocul nostru! 

— Poate că ar fi mai bine să lăsăm povestea asta pe 
mâine, îi zise Ba lui Minli. 

ja fiecare dimineaţă, înainte de răsăritul soarelui, 
Minli, cu mama și tatăl ei se duceau la câmp. Era vre- 
mea semănatului, așa că munca era cu mult mai istovi- 
toare. Noroiul gros li se lipea de tălpi ca un clei, iar ei 
trudeau sădind fiecare sămânță cu mâna. Când le ajun- 
gea soarele deasupra capului, lui Minli îi tremurau deja 
genunchii de oboseală. Fetiţa ura noroiul gros și moale 
care i se întindea pe mâini și pe faţă; și de multe ori, 
mai-mai să se oprească din muncă de-atâta supărare și 
oboseală. Dar privindu-şi părinţii care, aduși de spate, 
lucrau răbdători pământul, își înghițea nemulţumirile 
şi trudea mai departe. 

"De cum scăpăta soarele pe cer, Ma și Ba o trimiteau 
acasă pe Minli, să pregătească cina și să-şi tragă sufle- 
tul, în timp ce ei continuau să muncescă în noroiul gros. 
Părinţii fetiţei ajungeau acasă doar după ce soarele dis- 
părea de mult de pe cer. 

Odată ajunsă acasă, Minli se spăla pe față, pe mâini 
şi pe picioare, însă chiar și după ce apa din lighean se 
făcea maro, tot mai simţea noroiul acoperind-o din cap 
până-n picioare. Mâinile și picioarele o dureau așa de 
tare, încât se mișca greoi, ca un crab bătrân care se 
târăște pe stânci. 

Privindu-și imaginea oglindită în apa tulbure, sur- 
prinse pe chipul ei figura încruntată a mamei sale. 

„Ma are dreptate“, își zise Minli. „Vai de norocul 
nostru! În fiecare zi, Ba şi Ma muncesc de dimineaţă 
până la căderea nopţii și tot nu avem nimic. Ce n-aş da 
să le pot schimba soarta.“ 

Chiar în acea clipă, Minli auzi un murmur stins, cu 
totul și cu totul neobişnuit, ca un cântec coborât din 
ceruri. Curioasă, deschise ușa și privi afară. 

Şi acolo, pe poteca din faţa casei, dădu cu ochii de 
un necunoscut mic de statură care şoptea: 

— Peştișor auriu, zicea încet, de parcă încerca să-l 
convingă să înoate, adu noroc în casa ta. 

Minli și sătenii îl priveau miraţi cum își împingea 
cotiga. 

Deși satul se afla pe malul unui râu, trecuseră mulți 
ani de când cineva nu mai zărise un peștişor auriu. 
Peștii din Râul de Jad erau cenușii și maronii, aseme- 
nea satului. Cotiga bărbatului cu peştișorul auriu era 
plină-ochi de boluri cu peşti strălucitori care sclipeau 
ca nestematele. 

Şoapta blândă a bărbatului o atrase pe Minli, aşa 
cum e atrasă molia de lumina unui lampion. 

— Cum poate un peștișor auriu să aducă noroc în 
casă? întrebă ea. 

Negustorul de peștișori ridică privirea spre ea; apu- 
sul de soare din spatele lui îl făcea să strălucească în 
nuanţe de roșu și galben aprins. 

— Nu știi? întrebă el. Un peștișor auriu înseamnă aur 
din belșug. Un bol cu un peștișor auriu înseamnă o casă 
plină de aur și jad. 

Şi cum cerceta Minli cu ochii ei negri și ageri bolurile 
bărbatului, un peşte de un portocaliu intens îi întoarse 
privirea cu ochii negri lucioși. Apoi iute, atât de iute, 
încât nici nu-și dădu bine seama ce face, fetița năvăli în 
casă și înșfăcă cele două monede de aramă din bolul de 
orez cu iepuraș. 

— Îi cumpăr pe acesta, zise Minli, arătând spre peş- 
tişorul de foc, cu ochi şi aripioare negre, care-i căzuse 
cu tronc. 

Ceilalţi copii din sat o priviră cu ciudă, în timp ce 
oamenii mari dădură din cap a dojană. 

— Minli, îi spuse un vecin, nu te încrede în vorbele 
lui amăgitoare. Un peștișor auriu nu-ți va aduce noroc 
și bogății. Mai bine ţi-ai păstra banii. 

Însă fetiţa nu se lăsă descurajată și întinse negustoru- 
lui cele două monede de aramă. Acesta o privi zâmbind. 
Luă o monedă, ridică bolul cu peștișorul ales de ea și i-l 
dădu lui Minli. 

— Fie ca peștișorul să-ți aducă mult noroc, îi ură el. 
Și, după o plecăciune scurtă în fața sătenilor, îşi luă tăl- 
pășița din sat, cu teleagă cu tot. In doar câteva clipe se 
făcu nevăzut în umbra Muntelui Neroditor, iar dacă nu 
ar fi fost să țină Minli în braţe bolul cu peștișorul auriu, 
cu toţii ar fi crezut că întâmplarea fusese doar un vis. 

Însa peștişorul auriu era cât se poate de adevărat, iar 
când părinţii ei s-au întors acasă de la câmp, pentru 
cină, nu au fost deloc bucuroși să afle pe ce își cheltuise 
Minli banii. 

— Cum ai putut să-ţi dai bănuţii pe el? o întrebă 
Ma, trântind castroanele de orez pe masă. Pe ceva așa 
de nefolositor? Şi când te gândești că acum trebuie să-l 
mai hrănim şi pe el! De-abia ne-ajunge nouă orezul. 

— O să-mi împart porţia de orez cu el, răspunse 
Minli fără să stea pe gânduri. Negustorul de peștișori 
aurii a zis că ne va aduce noroc şi bogăţie în casă. 

— Noroc?! întrebă Ma revoltată. Ai cheltuit jumătate 
din banii pe care-i mai aveam în casă! 

— Nevastă, zise Ba cu voce domoală, erau bănuţii 
lui Minli. E dreptul ei să-i folosească după plac. Odată 
și odată banii trebuie cheltuiţi. La ce bun niște monede 
într-un bol? 

— Mai bine decât un peşte într-un bol, fără îndoială, 
replică scurt mama fetiţei. 

— Cine știe, zise Ba, poate într-adevăr ne va aduce 
noroc şi bogății în casă. 

— Altă poveste, zise Ma privind cu amărăciune la 
orezul fiert din castron. E nevoie de mai mult decât un 
peștișor auriu ca să ni se umple casa de bogății. 

— Cum ar fi? întrebă Minli. Ce putem face ca să 
avem parte de noroc şi bogăţie? 

— Ah, răspunse Ba, asta va trebui să-l întrebi pe 
Bătrânul din Lună. 

— lar Bătrânul din Lună, spuse Minli, ridicând pri- 
virea spre tatăl ei. Ba, mi-ai promis că azi îmi vei spune 
din nou povestea Bătrânului din Lună. 

— Povești şi iar povești! pufni Ma, trântind beţiga- 
șele în castronul gol. N-am auzit destule? 

— Nevastă, începu Ba din nou, poveștile nu ne costă 
nimic. 

— Şi nici nu ne-aduc nimic bun, replică Ma. 

În odaie se lăsă o tăcere grea, în timp ce Ba își privea 
întristat castronul de orez. Minli îl trase de mânecă. 

— Te rog, Ba, zise ea. 

Ma clătină din cap şi oftă, dar pentru că nu zise 
nimic, Ba începu. 


Povestea 
Bătrânului din Lună 


A fost odată un magistrat cumplit și trufaș. Era atât 
de trufaș încât le poruncea supușilor să-i arate toată 
cinstea care le stătea în putinţă. De fiecare dată când 

se pregătea de un drum în afara orașului, la orice oră 
din zi sau din noapte, locuitorii erau nevoiți să iasă din 
case, să îngenuncheze și să facă plecăciuni adânci în 
timp ce trecea convoiul magistratului; dacă nu făceau 
întocmai, erau aprig pedepsiți de soldaţii acestuia. Pe 
cât era de iute la mânie, pe atât era de mândru. Se 
spunea că aștepta ca până şi maimuţele să coboare din 
copaci și să facă plecăciuni în faţa lui. 

Magistratul era neîndurător cu servitorii, crud când 
venea vorba de dușmani și nemilos cu oamenii din ţinu- 
tul său. Cu toţii se temeau de mânia lui, iar când tuna 
şi fulgera, toată lumea tremura de spaimă. Pe la colțuri 
îl numeau Magistratul Tigru. 

Cea mai arzătoare dorință a Magistratului Tigru era 
să aibă neamuri cu sânge regal. Fiecare hotărâre a lui 
era făurită pentru atingerea acestui scop, fiecare uneltire 
făcea parte dintr-un plan de a fi primit în familia imperi- 
ală. De cum i se născu fiul, făcu nenumărate drumuri și 
cercetări pentru a câștiga teren, sperând că într-o bună 
zi avea să își însoare odrasla cu un membru al familiei 
regale. 

Într-o noapte, în timp ce magistratul străbătea mun- 
ţii (plecat din nou la drum încercând să aranjeze o căsă- 
torie pentru fiul său), zări în lumina lunii un bătrân 
care stătea singur la marginea drumului. Bătrânul nu 
băgă în seamă nici caii, nici caleștile care treceau pe 
lângă el, nici ţesăturile de brocart și nici însemnele de 
stat, continuând să citească dintr-o carte pe care o ţinea 
în poală, și trecând din când în când degetele peste o 
desagă cu fire roșii. Nepăsarea bătrânului l-a mâniat 
pe Magistratul Tigru și a poruncit trăsurii să oprească. 

Dar pe bătrân nici măcar scârțâitul roților nu-l făcu 
să ridice privirea. Până la urmă, Magistratul Tigru a 
coborât din caleașcă şi s-a îndreptat spre bătrânul care 
rămase cufundat în carte. 

— Îndrăzneşti să nu te înclini în faţa magistratului 
tău? tună el. 

Bătrânul și-a văzut mai departe de citit. 

— Ce citești atât de important? întrebă magistratul 
pe un ton poruncitor, privind paginile cărții. Erau pline 
de notițe neclare și mâzgălituri într-o limbă necunoscu- 
tă magistratului. Nişte prostii! spuse în cele din urmă. 

— Prostii! îi răspunse bătrânul, ridicând în sfârşit 
privirea. Nătărăule! Asta e Cartea Norocului. În ea se 
află toată ştiinţa lumii trecute, prezente şi viitoare. 

Magistratul privi din nou semnele din carte. 

— Nu înţeleg ce scrie, zise el. 

— Bineînţeles că nu-nţelegi, îi răspunse omul. Dar 
eu, Bătrânul din Lună, Paznicul Cărţii Norocului, o pot 
descifra. Și așa, pot oferi un răspuns tuturor întrebă- 
rilor din lume. 

— Poţi răspunde oricărei întrebări din lume? întrebă 
magistratul în derâdere. Prea bine! Când va ajunge la 
etatea potrivită, cu cine se va însura fiul meu? 

Bătrânul din Lună răsfoi paginile cărţii. 

— Hmm... murmură ca pentru sine. lată, aici e: 
viitoarea soţie a fiului tău este fiica de doi anișori a 
băcanului din satul vecin. 

— Fiica unui băcan! exclamă furios magistratul. 

— Da, continuă Bătrânul din Lună. Acum fetița este 
înfășată într-o pătură albastră, brodată cu iepuri albi și 
şade în faţa casei, în poala bunicii ei oarbe. 

— Nu! răcni magistratul. Nu voi permite una ca asta! 
— Acesta e adevărul, zise bătrânul. Sunt meniţi să fie 
soţ și soţie. Eu însumi am legat firul roșu care îi unește. 

— Ce fir roșu? ceru să ştie Magistratul Tigru. 

— Chiar nimic nu ştii? Toţi oamenii care se întâlnesc 
în lume sunt legaţi de mine cu unul dintre firele aces- 
tea roșii, explică Bătrânul din Lună oftând și ridicând 
desaga plină cu aţă roșie. Când te-ai născut, ţi-am legat 
glezna cu fir roşu de glezna soţiei tale. Apoi, pe măsură 
ce creșteaţi, firul devenea din ce în ce mai scurt, până 
când, într-un final, v-aţi cunoscut. Toţi oamenii alături 
de care te-ai petrecut în viaţă ţi-au fost aduşi de firele 
roșii pe care le-am legat eu. Oi fi uitat să leg capătul 
vreunui fir și de aceea astăzi mă întâlnești pe mine. Voi 
avea grijă să nu se mai întâmple. 

— Nu te cred, zise sec magistratul. 

— Crezi sau nu, replică bătrânul punând cartea în 
desagă, am ajuns la capătul firului, iar acum va trebui 
să plec. 

Magistratul rămase țintuit locului, privind uimit 
silueta bătrânului care se îndepărta urcând spre munte. 

— Bătrân nebun! îşi zise bărbatul. Ce pierdere de 
vreme! 

Şi întorcându-se la caleașca sa, porni din nou la drum. 
Însă, în timp ce străbăteau satul vecin, în fața unei case 
văzu o femeie bătrână și oarbă, ținând în poală un bebe- 
luș. Fetiţa era înfășurată într-o pătură albastră, brodată 
cu iepuri albi, chiar așa cum descrisese Bătrânul din 
Lună. 

Văzând acestea Magistratul Tigru se făcu roșu ca racul 
de mânie. 

„Nu voi permite ca fiul meu să se însoare cu fiica unui 
băcan!“ îşi jură el. Astfel, după ce ajunse acasă, îi ordonă 
în secret unuia dintre servitori să se întoarcă la casa 
băcanului și să curme viața micuţei cu un cuţit. „Asta o 
să mă scape de ea“, își zise. 

Mulţi ani mai târziu, Magistratul Tigru şi-a văzut 
visul cu ochii. A reușit să aranjeze căsătoria fiului său cu 
una dintre multele nepoate ale împăratului şi să obţină 
astfel conducerea unui oraș îndepărtat. În ziua nunţii, 
Magistratul Tigru i-a mărturisit fiului său cum a reușit 
să aranjeze căsătoria și să păcălească profeția Bătrânu- 
lui din Lună. Fiul (care nu semăna deloc tatălui) n-a 
scos nicio vorbă, însă după nuntă a trimis un servitor 
credincios la casa băcanului pentru a încerca să îndrepte 
răul făcut cândva de tatăl lui. Între timp, cunoscând-o 
mai bine pe mireasa lui, a fost bucuros să constate că 
amândoi erau mulțumiți unul cu celălalt. Proaspăta lui 
soţie i se părea frumoasă, dar era un lucru pe care nu-l 
înţelegea: purta tot timpul o floare delicată pe frunte. 

— Draga mea soţie, zise el, de ce porţi tot timpul 
această floare? N-o lași deoparte nici măcar când dormi. 

— Ca să-mi ascund cicatricea, răspunse ea, atingân- 
du-și stingheră fruntea. Abia împlinisem doi ani, când 
am fost înjunghiată de un necunoscut. Am supravieţuit, 
însă am rămas cu o cicatrice. 

Chiar în clipa aceea, servitorul cel credincios dădu 
buzna în încăpere. 

— Stăpâne, zise el, am făcut ce mi-aţi cerut. Acum 
mulţi ani, întreaga familie a băcanului s-a prăpădit 
într-un potop — cu excepţia fiicei lui. Regele orașului 
(cel de-al nouălea fiu al împăratului) a adoptat-o şi 

a crescut-o ca pe propriul său copil... Această fiică este 
soţia dumneavoastră! 


— Aşadar, Bătrânul din Lună nu s-a înșelat! exclamă 
Minli. 

— Bineînţeles că nu, replică Ba. Bătrânul din Lună 
ştie totul şi îţi poate răspunde la orice întrebare. 

— Ar trebui să-l întreb cum pot aduce noroc în casa 
noastră, zise Minli. Așa voi face, căci el sigur are răspun- 
sul. Oare unde-l pot găsi? 

— Se zice că locuiește pe vârful Muntelui Nesfârşit, 
zise Ba. Dar nu cunosc pe nimeni care să ştie unde e 
muntele acesta. 

— Poate reuşim să aflăm, spuse Minli. 

— Ah, Minli! izbucni Ma. Să aduci noroc în casă! Să 
faci Muntele Neroditor să înflorească! Mereu numai 
lucruri imposibile! Nu mai pierde vremea cu povești. 

— Poveștile nu sunt o pierdere de vreme, zise Ba mol- 
com. 

— Poveștile, zise Ma apăsat și lovind cu palma în 
masă de se clătină apa din bolul peștișorului, sunt cele 
care au făcut să fie cheltuiţi bani pe peștele acesta. Apoi 
se ridică de la masă. 

Minli rămase privind la bolul cu orez; puţinele boabe 
care rămăseseră stăteau nemișcate pe fundul castronului 
ca niște perle preţioase. Ba o mângâie pe braţ. 

— Termină-ţi orezul, fiica mea, zise Ba și, cu mâini- 
le tremurânde, adună ultimele boabe din castronul lui 
pentru a hrăni peștișorul. 

la noaptea aceea, Minli nu reuși să adoarmă. Cuvintele 
lui Ma îi răsunau în minte şi, de câte ori închidea ochii, 
revedea mâna tremurândă a lui Ba hrănind peștişorul 
auriu. 

„Ma are dreptate“, își zise Minli. „Peştişorul nu e 
altceva decât o gură în plus de hrănit. Nu-l pot lăsa pe 
Ba să-i dea de mâncare. Ma şi Ba muncesc atât de mult 
pentru fiecare dram de orez, nu-i drept ca Ba să trebu- 
iască să-l hrănească și pe peştișor.“ 

Minli se strecură din pat și se furişă până la masa pe 
care se odihnea peștișorul auriu. Se uitară ţintă unul la 
celălalt și fetița știu pe dată ce are de făcut. Îşi puse degra- 
bă încălțările și hăinuţa, luă peștişorul şi ieși din casă. 

Era târziu. Peste satul adormit domnea liniştea, iar 
stelele acopereau cerul ca sarea împrăștiată pe algele 
ofilite. Îndreptându-se spre Râul de Jad, pașii lui Minli 
păreau să îndemne noaptea la tăcere. 

La marginea râului, Minli privi peștişorul pentru ulti- 
ma oară. Luna strălucea deasupra lor şi, chiar și în bezna 
nopţii, peştișorul strălucea un portocaliu aprins. Ochii 
lui negri o fixau strălucitori. 

— Îmi pare rău că nu pot să te păstrez, şopti Minli. 
Sper că n-ai să păţeşti nimic în râu. Și zicând acestea, 
vărsă bolul în apă. Pentru o clipă, peștişorul păru sur- 
prins şi rămase pe loc, licărind ca flacăra tremurândă a 
unui chibrit. Apoi începu să se unduiască în apa râului 
şi prinse a înota în cercuri, răsucindu-se voios în apă. 

Minli îl privi oftând. Suspinul ei se pierdu încet în 
liniştea nopţii, iar fetiţa își dădu seama că fusese un ecou 
al nemulțumirii şi supărării mamei sale. „Ma nu se va 
opri din oftat decât dacă ni se schimbă norocul. Dar oare 
cum ni se poate schimba?“ se întrebă Minli mâhnită. 
„Bănuiesc că şi aceasta e o întrebare pentru Bătrânul 
din Lună. Mare păcat că nu ştie nimeni drumul până la 
Muntele Nesfârșit, pentru a-i putea cere sfatul.“ 

Peştişorul se opri din înotat și privi în sus, spre Minli. 

— Ştiu eu unde e, zise peștișorul din apă. Era o voce 
subţire de femeie, ușoară ca vântul care şuiera prin tres- 
tia de la mal. 

Minli îngheţă de uimire. 

— Ai spus ceva? întrebă ea. 

— Da, răspunse peștișorul. Știu cum poţi ajunge la 
Muntele Nesfârşit pentru a-i cere sfatul Bătrânului din 
Lună. 

— Eşti un peşte... vorbitor? întrebă Minli cu sufletul la 
gură, încurcându-se în cuvinte. Cum e posibil așa ceva? 

— Majoritatea peştilor vorbesc, răspunse aceasta, 
pentru cine e dispus să asculte. În primul rând, oamenii 
trebuie să-şi dorească să-i audă. 

— Eu îmi doresc, îi răspunse Minli încântată. Este 
exact ca într-una din poveștile lui Ba! bolborosi ea ame- 
țită de bucurie. Cum se face că știi drumul spre Muntele 
Nesfârșit? 

— Am înotat prin toate oceanele și râurile lumii, cu 
excepția unuia, explică peștișorul. Tocmai când eram în 
drum spre ultimul, m-a prins negustorul de peştişori 
aurii. Am fost tare tristă în cotiga lui, dar străbătând 
lumea în lung și-n lat am învăţat multe lucruri, printre 
care și drumul spre Muntele Nesfârşit. Și pentru că mi-ai 
redat libertatea, o să-ţi dezvălui totul. 

— Ai înotat prin toate oceanele şi râurile? se grăbi să 
afle Minli. Apoi iute ca o apă curgătoare se porni să pună 
alte întrebări: Ce râu ţi-a mai rămas de văzut? Cum 
se face că ai călătorit așa de mult? Unde este Muntele 
Nestfârșit? Când ai... 

— Râul acesta e singurul prin care n-am înotat, o 
întrerupse peștișorul, și am așteptat vreme îndelungată 
momentul, așa că tare mi-aș dori să mă bucur de apă 
degrabă. Poţi să-l întrebi pe Bătrânul din Lună toate 
celelalte lucruri. Acum lasă-mă să-ți explic cum poţi 
ajunge la el, ca eu să-mi pot vedea de drum. 

Minli încuviință și nu mai zise nimic. Își dădu seama 
că vorbeşte tocmai cu un peștișor auriu, lucru care nu se 
petrece chiar în fiecare zi, așa că se hotări să asculte. 

Ín dimineața următoare, Minli îşi simți capul vâjâind 
de gânduri şi planuri apăsătoare. Era atât de ocupată să 
chibzuiască și să urzească, încât nici măcar nu băgă de 
seamă când părinţii ei dădură din cap unul spre celălalt 
abătuți la vederea vasului gol al peștișorului. Mai târziu, 
pe câmp, când fetița muncea dusă pe gânduri, părinţii 
nu-i mai spuseră nimic pentru felul dezordonat în care 
împrăștia semințele. 

Când soarele se pregătea de culcare, Minli se întoarse 
acasă să pregătească cina; spălă repejor orezul și-l găti. 
Apoi pregăti masa pentru două persoane, se așeză și scri- 
se următorul bilet: 


Dragii mei Ma și Ea, 
Am pornit la drum spre Muntele Nesfârsit pen- 
tru a-l întreba pe Bătrânul din Lună cum ne putem 

schimba norocul. Se prea poate să Lipsesc de acasă timp 
îndelungat, dar vă rog să nu vă îngrijorați, nu voi 
păti nimic. La întoarcere, vol umple casa cu aur și jad. 
Cu drag, filca voastră ascultătoare, 
Minli 


„Încheierea nu e întru totul adevărată“, îşi zise Minli, 
ştiind că părinții ei nu se vor bucura să descopere că 
a plecat de acasă. „Dar nu e nicio minciună. Nu mi-au 
interzis să plec, aşa că nu sunt nici neascultătoare.“ 

Dar Minli ştia că nu avea deplină dreptate. Își alungă 
însă repede gândurile neplăcute şi începu să se pregă- 
tească pentru călătorie. Pentru aceasta așeză pe o pătură: 


un ac 
două bețigașe pentru mâncare 
bolul ei de orez cu iepuraş alb 
o bucăţică de bambus uscat 
o ploscă făcută dintr-o tigvă, plină cu apă 
un cuţitaș 
o plasă de pescuit 
niște orez crud 
un vas mai mare 
ultima monedă de aramă 


Apoi strânse pătura într-o bocceluță, o legă, și-o puse 
în spinare. Aruncă o ultimă privire spre coliba lor dără- 
pănată. Prin geamul ferestrei, Muntele Neroditor se 
înălța ca o umbră uriașă, însă Minli închise ochii și îşi 
imagină casa plină de aur, strălucind, şi muntele verde ca 
jadul acoperit de copaci, iar gândul o făcu să zâmbească. 
După care deschise ușa și porni la drum. 

k timp ce ieșea din casă, Minli se temea ca nu cumva 
vreun vecin s-o oprească şi s-o întrebe încotro se îndreap- 
tă. Își închipuia că arăta neobişnuit, cu o desagă în spina- 
re și fremătând de nerăbdare. Însă nimeni nu o observă. 
Vecinii își vedeau mai departe de măturat pragurile, de 
înşirat rufele la uscat şi de pregătit cina. O fetiță şi un 
băiețel nu conteneau din cearta lor pe un așa-zis ospăț 
făcut din noroi. Când mama îi chemă la cină, amândoi 
refuzară să se miște din loc, ţinând încăpățânaţi de mân- 
carea din nisip ud; Minli zâmbi privindu-le jocul. 

Așadar, Minli părăsi satul fără ca cineva să-i arunce 
vreo privire. La ieșirea din sat, coti spre Muntele Nero- 
ditor. 

La poalele muntelui, își desfăcu boeceaua și scoase 
cuțitașul, acul, bolul de orez, bucata de bambus și plosca 
de apă. Apoi, încercând să-și amintească tot ce-o învățase 

peștișorul auriu, sparse o bucată de piatră, o frecă de ac 
de nouăzeci şi nouă de ori, iar apoi o aruncă înapoi pe 
pământ. După aceea, umplu bolul cu apă până la jumă- 
tate și puse în el bambusul pe care-l lăsă să plutească. 
Când totul fu pregătit, cu acul în mână, privi ţintă la 
iepurele alb de pe castron. 

— Bine, îi zise ea iepurelui săltăreț, arată-mi calea, și 
așeză acul pe bambus. Ca prin minune, acul începu să 
se învârtă. Minli zâmbi mulțumită. Mulţumesc, îi spuse 
iepurașului pictat. De-acum înainte, oriunde vei dori tu 
să merg, voi merge! 

Minli își strânse lucrurile și, ţinând cu grijă bolul în 
mâini, o porni în direcţia indicată de ac, pe lângă Mun- 
tele Neroditor. 

— La revedere, Crăiasă-Dragon de Jad, spuse ea înde- 
părtându-se. La întoarcere voi ști cum să te fac din nou 
fericită! 

Minli merse și merse, în timp ce peisajul stâncos se 
prefăcea treptat în pădure. Luna urcase de multă vreme 
pe cer, însă fetiţa nu se oprea din drum. „Vreau să fiu 
sigură că mă îndepărtez suficient de casă, încât, dacă Ma 
și Ba încep să mă caute, să nu mă poată găsi“, își zise. 
Frunzele căzute așterneau un covor moale la picioarele 
ei, iar păsările nopții brăzdau cerul întunecat. Doar când 
cerul începu să se lumineze și soarele se ivi din spatele 
orizontului, Minli se opri și se rezemă de trunchiul unui 
copac falnic. Se aventurase în inima pădurii, departe de 
casa și satul ei. Osteneala o copleși, așa că adormi pe loc. 

“Soarele alunecase către apus şi luna se ridica sus pe 
cer când Ma şi Ba se întoarseră de la câmp. În ciuda 
mirosului de orez proaspăt gătit, găseau casa ca fiind 
neobişnuit de întunecată și de liniștită. 

— De ce stă Minli pe întuneric? se miră Ma în timp 
ce se apropiau de casă. 

— Poate e tristă că a renunțat la peștişorul ei, spuse 
Ba clătinând din cap. 

— Putem fi oare mai bătuţi de soartă decât suntem 
deja? oftă Ma. Nu ne putem permite nici măcar să hrănim 
peştişorul fiicei noastre. Însă când cei doi intrară în casă 
şi citiră biletul, Ma scoase un țipăt ascuțit, ca de pisică. 
M-a luat gura pe dinainte, se plânse ea. Acum suntem și 
mai bătuţi de soartă, cu fiica noastră dispărută! 

— Liniştește-te, nevastă, încercă Ba să o încuraje- 
ze. Dacă ne mişcăm îndeajuns de repede, o prindem din 
urmă și o aducem acasă. 

Ba scoase în grabă sacul de pânză, adună câteva 
pături şi umplu o sticlă cu apă. 

— E înaintea noastră cu o jumătate de zi, spuse el. 
S-ar putea să ne ia un timp până s-o găsim. 

Ma îl privi, apoi pregăti pentru drum orezul gătit, 
răsturnându-l într-o oală cu capac. Nu conteni din plâns 
nicio clipă. 

— Numai poveştile tale sunt de vină, suspină ea. Le-a 
dat crezare și acum a plecat să vâneze cai verzi pe pereţi. 

Ba simţi cuvintele ei tăioase ca lama unui cuțit, însă 
în ciuda durerii care i se citea pe chip, rămase tăcut şi își 
văzu de împachetat. Cu mâini tremurânde lega desaga, 
dar acestea își recăpătară blândeţea când îi atinse umerii 
lui Ma. 

— Să mergem, zise el. 

leșind din casă, dădură cu ochii de vecinii care se ițeau 
pe la uși. Auziseră strigătul lui Ma prin pereţii subţiri 
şi erau curioșşi să afle ce s-a întâmplat. Când Ma și Ba le 
dădură vestea, părea că întregul sat s-a revărsat pe uliţă. 

— Muntele Nesfârșit? Bătrânul din Lună? Să vă 
schimbe norocul? se văitau vecinii. Porniţi cât mai iute 
s-o găsiți sau n-o s-o mai vedeţi întoarsă nicicând. Nesă- 
buita de Minli! Vrea să facă imposibilul! 

Toţi sătenii arătau cu degetul spre locul unde o văzu- 
seră ultima oară pe fetiță. Unii o zăriseră când se întor- 
cea acasă, alții pe câmpul de orez. Însă, într-un final, se 
auzi vocea unui băieţel: 

— Am văzut-o cu bocceluţa ei. A luat-o încolo, spuse 
arătând spre Muntele Neroditor. 

Și după ce sătenii își luară rămas-bun de la ei, Ma ȘI 
Ba porniră la drum, spre Muntele Neroditor, călăuziţi 

doar de lumina lunii şi fără altă tovărășie decât cea a 
propriilor umbre. Ajunși la poalele muntelui, se priviră 
cu neîncredere. 

— Oare încotro s-o fi luat de aici? se întrebă Ba, aprin- 
zând lampionul pe care îl ţinea în mână. Lumina blândă 
parcă mai încălzea aerul și însuflețea întunericul din jur. 

— Aici! strigă Ma, arătând spre pământul de sub 
picioarele lor. Sunt urme de pași care duc spre pădure. 
Poate sunt ale lui Minli! 

Ma cercetă urmele și băgă de seamă că erau însoțite 
de o linie continuă, şerpuită. Ba îi făcu semn soţiei sale: 

— Dar ce-or fi acestea? se întrebă el. 

— Poate că Minli târa un baston după ea, zise Ma. 
S-ar putea ca aceștia să fie pașii ei. 

Ba privi din nou urmele. Păreau mici și sprintene. 

— Da, așa pare să fie, zise Ba. Haide să le urmăm. 

Zis şi făcut. 

Minii se trezi când soarele era sus pe cer, răspândind o 
lumină de foc. Chiar și în umbra pădurii, părul negru al 
fetiţei ardea puternic. Deschise ochii și aruncă o privire 
spre plosca de apă. Cum o parte din apă o folosise pentru 
busolă, iar în timpul nopţii mai băuse din ea, plosca nu 
mai era decât pe jumătate plină. Luă o înghiţitură și 
încercă să nu se gândească la Ma şi Ba şi la sentimentele 
lor când au găsit biletul. „Sper că înţeleg“, își zise fetiţa, 
mutând plosca de apă de pe un umăr pe altul. 

Minli porni din nou spre apus. După câteva clipe, mai 
luă o gură de apă. Se străduia să fie cumpătată, dar soa- 
rele răzbătea chiar și prin frunzișul des care se întindea 
deasupra sa, aşa că nu fu de mirare că, în scurt timp, 
plosca i se legăna goală pe braţ. Chiar atunci, printre 
copaci, se auzi un foșnet lin. 

„E susurul apei!“ gândi ea și o luă în direcția din care 
venea clipocitul. „Pe aici pe undeva e apă.“ Curând zări 
un pârâu cu apă limpede şi strălucitoare și, fără să stea 
pe gânduri, se aplecă să bea și să-şi umple plosca. Însă 
abia luă o înghiţitură că o și scuipă! 

— Apă sărată! strigă ea uimită. Apa aceasta e sărată! 

Se așeză lângă pârâu și gândurile o năvăliră: „Cum se 
face că apa asta e sărată? Oceanul este hăt departe. Ce 
ciudăţenie.“ Împinsă de curiozitate, Minli uită de sete 
şi o apucă în sus, de-a lungul pârâului. 

Albia se lăţea și se adâncea, în scurt timp devenind un 
râu ca toate râurile. Tocmai când Minli era cât pe ce să se 
dea bătută şi se pregătea să facă cale-ntoarsă, auzi niște 
gemete răsunătoare și simți pământul tremurând uşor. 

— Cine-i acolo? strigă Minli. 

— Ajutor! răspunse scâncind o voce stinsă. Mă poţi 
ajuta? 

— Vin! zise fetița numaidecât. Fără să se gândească 
de două ori, lăsă la o parte busola și începu să înainteze 
prin apă. Apa era călduţă ca cea de îmbăiat și limpede 
precum cristalul. Minli își putea vedea picioarele pe fun- 
dul pârâului și printre ele toate pietrele și frunzele. Pe 
măsură ce se apropia de voce, apa creștea tot mai mult, 
până la genunchi şi apoi aproape până la gât. 

— Mai eşti acolo? întrebă tânguitor glasul. Te rog, 
ajută-mă! 

— Aproape am ajuns! strigă Minli. Trase aer adânc în 
piept şi se scufundă în apă în direcția glasului. O usturau 
ochii din cauza apei sărate, așa că îi ţinu închiși până ieși 
din nou la suprafață. Când într-un final reuşi să deschidă 
ochii, aproape că se afundă la loc de uimire. În faţa ei se 
afla... un DRAGON! 

Ma mergea împleticindu-se de oboseală în umbrele 
pădurii desenate de lună. Ba nu ştia de câte ceasuri se 
aflau pe drum. Privea încordat pământul la fiecare pas 
sub lumina pâlpâitoare a lampionului care i se balansa 
într-o mână. Pădurea era plină de umbre și contururi 
necunoscute, astfel încât deslușea cu greu urmele de pași 
de pe pământ. Era ca și cum ai căuta acul în carul cu fân. 
La un moment dat, Ma se împiedică, iar Ba o sprijini cu 
brațul. 

— Ar trebui să ne odihnim puţin, zise el. 

Ma scutură hotărât din cap și se trase într-o parte. 

— Trebuie să mergem mai departe. Trebuie s-o găsim 
pe Minli. 

— Dar eşti obosită, îi răspunse Ba, ca și mine, de 
altfel. Ne tragem un pic sufletul și pe urmă o să fim în 
stare să mergem mai departe. 

— Eu nu sunt obosită, răspunse Ma cu glas tăios. 
Supărarea părea să-i dea putere. Odihneşte-te dacă ești 
obosit, dar eu voi continua să-mi caut copila. 

— Ar trebui să rămânem împreună, spuse încet Ba. 

— Dacă doreşti să rămâi cu mine, răspunse Ma, atunci 
va trebui să mergi în continuare. 

Ba oftă şi scoase încă o lumânare pentru lampion. 
Lumina lămpii putea ţine la distanţă lighioanele pădurii, 
dar nu putea alina mânia lui Ma. Pe măsură ce întuneri- 
cul creștea, Ma devenea din ce în ce mai supărată. 

Dimineaţa îi prinse pe drum, soarele se ridica în 
depărtare și lumina îşi făcea timid loc prin vălul de frun- 
ze. Ba putu să stingă în sfârșit lumânarea din lampion. 
O privi pe Ma şi văzu că amărăciunea îi devenise și mai 
mare odată cu apariţia cerului senin. 

— Dacă Minli s-a oprit să se odihnească, zise Ba, în 
curând e posibil să o prindem din urmă. 

— Când o găsim, zise Ma, va trebui să înţeleagă că 
nu ne mai poate face niciodată una ca asta. Niciodată! 

— Nevastă, Minli n-a plecat de acasă nicidecum ca să 
ne amărască nouă inimile, explică Ba. 

— Nu, răspunse Ma spărgând liniștea cu glasul ei, a ple- 
cat în căutare de povești. Muntele Nesfârșit și Bătrânul 
din Lună! Dintre toate lucrurile fără rost de pe lume, 
le-a ales tocmai pe astea. 

— Poveştile nu sunt fără rost, zise Ba în felul său 
liniștit. 

— Asta s-o crezi tu! replică Ma. I-ai umplut capul cu 
ele. Ai făcut-o să creadă că o biată scorneală ne-ar putea 
schimba soarta oropsită! Ce aiureală! 


39 


al 


EE AERIAN N E ORCE > 


m i 


GRACE LIN 


— Da, şopti Ba întristat, e imposibil, într-adevăr. Însă 
nu e o aiureală. 

Ma deschise din nou gura, dar nu apucă să mai scoa- 
tă niciun cuvânt că, de undeva din faţa lor, se auzi un 
zgomot de crengi rupte. Ca și cum cineva îşi croia drum 
prin desiș. Ma și Ba se priviră cu tâlc. 

— Minli! exclamă Ma. 

Uitând de oboseală și de supărare, Ma şi Ba o luară 
la goană prin pădure. În fuga lor, Ba își rătăci pălăria și 
Ma nici nu mai băgă în seamă crengile care îi zgâriau 
faţa, grăbiţi să prindă din urmă omul invizibil. 

— Minli! strigară ei. Minli! 

Când în sfârșit se apropiară de siluetă, rămaseră piro- 
niți locului de uimire. Nu era Minli. În schimb, Ma şi Ba 
se zgâiau cu gura căscată la negustorul de peştișori aurii. 

[a Minli i se tăie respirația când dădu cu ochii de 
dragon. Era de un roșu aprins, culoarea lampioanelor 
norocoase, avea mustăţile verde-smarald, coarne şi, în 
vârful capului, un glob perfect rotund ca o lună cenușie. 
Cel puţin atât reușea să distingă Minli din el, pentru că 
dragonul era mai bine de jumătate acoperit de sfoara cu 
care fusese legat fedeleș ca să nu se poată mișca și de 
lacul argintiu de lacrimi, format în jurul lui. 

Fetiţa îşi imaginase întotdeauna că trebuie să fie 
foarte palpitant, dar în același timp înspăimântător, să 
te afli faţă în față cu un dragon. În poveştile spuse de 
tatăl ei, dragonii erau niște creaturi înțelepte, puternice 
și maiestuoase. Dar iată că sub ochii ei se înfățișa un 
dragon legat şi care plângea de ți se rupea inima! Minli 
nu se simţi deloc înspăimântată. Dimpotrivă, i se făcu 
milă de biata creatură. 

— Mă poți ajuta? suspină dragonul. Sunt prins aici 
și nu mă pot mișca. 

Venindu-și în fire, Minli porni înot spre dragon. 

— Ce-ai păţit? întrebă fetiţa. 

— M-au legat maimuţele în timp ce dormeam, răs- 
punse dragonul. Sunt prins aici de câteva zile. 

Fetiţa înotă până la dragon și i se căţără în spinare 
pentru a ieși din apă. Își deschise bocceluţa și scoase 
cuţitașul ascuţit pe care îl purta cu ea și apoi începu să 
taie sfoara. 

— De ce te-au legat maimuţele? întrebă fetiţa. 

— Pentru că vreau să mă afund în pădure până la 
livada de piersici, răspunse dragonul, iar maimuţele nu 
vor să lase pe nimeni să treacă mai departe. Zile la rând 
le-am luat cu vorba bună tot încercând să le conving 
să mă lase să-mi văd de drum în liniște, însă nu te poţi 
înțelege cu ele. Până la urmă le-am spus că, dacă nu 
mă lasă să trec, pur și simplu o voi face cu forţa. Știu 
că sunt destul de mare şi de puternic cât să-mi croiesc 
drum și fără voia lor, aşa că de cum am adormit, m-au 
legat fedeleș. 

— Dar de ce nu dau maimuţele nimănui voie să trea- 
că? vru să ştie Minli. 

— Pentru că sunt niște creaturi lacome, răspunse 
dragonul. Au descoperit de curând piersicii din pădure, 
iar acum nu vor să lase niciun suflet să treacă, ca să nu 
împartă piersicile cu nimeni. Chiar dacă le-am făgăduit 
că nu mă voi atinge de niciun fruct, tot nu m-au lăsat 
mai departe. Nu vor nici măcar să le văd. 

— De ce trebuie să o iei prin pădure? întrebă Minli. 
De ce nu zbori pur și simplu? 

Lacrimi de mărimea corcodușelor începură să se ros- 
togolească pe fața dragonului. 

— Nu pot să zbor, suspină el. Nu înţeleg de ce. Toţi 
ceilalți dragoni pot să zboare, doar eu nu. Tare aș vrea 
să înţeleg de ce. 

— Nu plânge, îl linişti fetiţa mângâindu-l, cu sufletul 
sfâşiat de milă. Eu mă îndrept spre Muntele Nesfârșit 
ca să-l întâlnesc pe Bătrânul din Lună și să-l întreb cum 
pot schimba soarta familiei mele. Poţi să vii și tu cu mine 
să-l întrebi cum poţi zbura. 

— Ştii să ajungi la Muntele Nesfârșit? întrebă mirat 
dragonul. Credeam că nu e cu putinţă să-l întâlneşti pe 
Bătrânul din Lună. Înseamnă că eşti o mare înţeleaptă 
dacă ştii cum îl poţi găsi. 

— Nu tocmai, replică Minli. Am aflat drumul de la 
un peștișor auriu. 

A 
f luă multă vreme lui Minli să taie sforile care îl tin- 
tuiau locului pe dragon. Pentru nişte noduri fu aeva 
tă să se scufunde printre ierburile unduitoare. Printre 
scufundări şi tăiat de sfoară, fetiţa îi povesti dragonului 
despre satul ei, peștişorul auriu și despre cum călătoria 
ei era abia la început de drum. 

— Pe mine mă cheamă Minli, se prezentă ea. Tu cum 
te numeşti? 

— Nume? întrebă nedumerit dragonul. Nu cred că 
am așa ceva. 

— Cu toţii avem un nume, spuse Minli. Când te-ai 
născut, nu ţi-a dat nimeni niciun nume? 

— Când m-am născut? întrebă dragonul, cugetând. 

— Da, răspunse fetiţa, gândindu-se că dragonul întâl- 
nit era foarte diferit de toți dragonii despre care auzise 
vreodată vorbindu-se. Cum ţi-au spus când te-ai născut? 

2) Povestea 
=“ Dragonului 


Când m-am născut, îmi amintesc două glasuri con- 
versând. 

— Stăpâne! zise una dintre voci. Este nemaipomenit — 
dragonul e aproape viu! 

— Mai pune apă în piatra de cerneală, spuse celălalt 
glas, foarte aproape de capul meu. Îi simţeam căldura 
respirației. Şi vorbeşte mai încet. Vei trezi dragonul. 

— Îmi cer iertare, Maestre, zise primul glas pe un 
ton mai umil. Doar că tabloul acesta este cu adevărat 
uimitor, chiar şi pentru un artist atât de iscusit ca dum- 
neavoastră. Va aduce o mare onoare satului atunci când 
îl vom prezenta magistratului. 

— Irosit pe magistrat, șopti pictorul atât de încet 
încât doar eu l-am auzit. Un om îngâmfat și trufaș care, 
știind că doar familia imperială are permisiunea de a 
folosi dragonul ca simbol, poruncește imediat să i se facă 
un tablou cu un dragon. Acum, că fiul lui s-a însurat cu 
fiica regelui, Magistratul Tigru se va grozăvi cu puterea 
lui şi va face tot ce-i stă în putinţă pentru a-și extin- 
de autoritatea. Dar știu că tabloul acesta o să-i câștige 
bunăvoința şi o să elibereze satul de taxele lui nedrepte. 

— Aţi spus ceva, Maestre? întrebă ucenicul. 

— Nimic, răspunse acesta, doar că am pictat acest 
dragon pe pământ, nu zburând, ca toţi ceilalţi dragoni. 
Poate că aşa magistratul va vedea cum averea lui îl trage 
în Jos. 

— Mă îndoiesc că magistratul va pricepe tâlcul acesta, 
Maestre, își dădu cu părerea ucenicul. 

— Adevărat, replică pictorul, dar oricum dragonul îi 
va fi pe plac. Mă voi pregăti pentru vizita lui. Tabloul 
este isprăvit. Spală pensulele și ai mare grijă de piatra 
mea de cerneală. Este unică în lume. E singura piatră 
de cerneală tăiată dintr-o stâncă pe care maestrul meu a 
spart-o dintr-un munte foarte îndepărtat. N-a mărturisit 
nimănui despre ce munte este vorba, așa că nu vom reuși 
niciodată să facem alta la fel. 

— Da, Maestre, încuviinţă ucenicul. Însă dragonul... 

— Da? zise acesta. 

— E terminat? întrebă el. Nu i-aţi pictat ochii. 

— Ca tablou, e terminat, răspunse pictorul. Tinere 
ucenic, mai am multe lucruri să te învăţ. 

Apoi am auzit zgomot de pași și vocile lor îndepăr- 
tându-se. Aveam un sentiment straniu. Simţeam lumina 
caldă a soarelui care mi se prelingea pe piele, dar braţele 
și picioarele rămâneau amorțite. Auzeam vântul care 
șuiera printre frunze, legănând copacii de afară și păsă- 
rile ţopăind în iarbă, însă nu puteam vedea nimic. 

S-au scurs așa câteva ceasuri; știam asta fiindcă sim- 
team aerul mai rece. Am auzit zgomot de pași îndrep- 
tându-se spre mine, o mulțime de pași, așa că am știut 
că era o adunare de oameni. 

— La porunca Luminăţiei Voastre, zise o voce pe care 
am recunoscut-o ca fiind a pictorului, vă prezint acest 
umil tablou pe care l-am pictat în semn de apreciere a 
minunatei dumneavoastre domnii. 

Pentru câteva clipe domni tăcerea, timp în care îmi 
imaginez că toată lumea m-a privit. 

— Maestre Chen, spuse o altă voce cuprinsă de uimi- 
re, aceasta este într-adevăr o operă măreaţă. 

— Mulţumesc, Magistrate, răspunse pictorul, sunt 
bucuros să văd că vă este pe plac. Înseamnă că înțelege- 
rea noastră va fi respectată? 

— Da, veni răspunsul, satul va fi scutit de taxe pentru 
anul care vine. Iar eu voi lua tabloul cu mine. 

Chiar dacă nu înțelegeam nimic din ce se petrecea în 
jur, ştiam că nu îmi doresc să aparțin Magistratului Tigru. 
Desluşeam în glasul lui cruzime și lăcomie, chiar și atunci 
când își va exprima plăcerea. Am încercat să protestez, însă 
buzele mi-erau pecetluite și n-am putut scoate nicio șoaptă. 
Apoi m-au rulat și toate sunetele şi simțurile mi-au dispă- 
rut. Nu ştiu cât timp am stat rulat. Să fi fost o zi, o lună 
sau un an. Tot ce puteam face era să aştept. Într-un final 
m-au desfăcut şi am simțit o rafală de aer rece peste mine. 
Dacă s-ar fi putut, sigur m-ar fi trecut fiorii. 

— Tabloul acesta este o capodoperă! spuse cineva cu 
uluire în glas. Apoi dintr-odată vocea deveni mieroasă și 
lingușitoare. Așa cum se cuvine pentru cineva de rangul 
Înălţimii Voastre. 

— Așa e, încuviință Magistratul Tigru, spune-le să-l 
agaţe în spatele scaunului meu. 

— Desigur, Magistrate, se auzi răspunsul, urmat de 
o scurtă ezitare. Ce straniu... 

— Ce anume? se interesă magistratul. 

— Ei bine, explică vocea, dragonul acesta nu are ochi. 
Probabil a uitat pictorul de ei. 

— Nu are ochi?! explodă magistratul. Pictorul Chen a 
îndrăznit să-mi dea un tablou neterminat? O să dublez 
taxele în satul lui pentru următorii zece ani! 

— Magistrate, interveni o a treia voce, una care părea 
mai blândă, e doar un defect minor. Dacă adăugăm două 
pete mici, tabloul va fi isprăvit. 

— Hmm, așa este, răspunse magistratul, căzut totuşi 
pe gânduri. Aduceţi-mi o pensulă și nişte cerneală. 

Am auzit servitorii forfotind, aducându-i ce porunci- 
se. La scurt timp după, am simţit o respiraţie fierbinte 
şi uscată pe nas, pe măsură ce se apropia de mine, apoi 
cerneala rece atingându-mi faţa şi, dintr-odată, am putut 
vedea! I-am văzut magistratului chipul aplecat asupra 
mea în timp ce îmi picta şi celălalt ochi. 

Odată cu văzul m-a cuprins o senzaţie de căldură — 
întocmai ca atunci când bei ceai fierbinte într-o zi frigu- 
roasă. Am simţit forță pulsându-mi în braţe, şi-n mâini, 
și-n picioare, iar gâtul şi capul mi s-au întins pentru 
prima oară. Toate strigătele pe care până atunci le înă- 
bușisem s-au revărsat din mine ca un răget tumultuos 
care-l făcu pe magistrat să se prăbuşească. 

— A prins viaţă! l-am auzit horcăind, urmat de stri- 
gătele servitorilor: Dragonul! A prins viață! Dragonul! 

Am știut că aceea era șansa mea să scap de Magistra- 
tul Tigru. Am sărit și am luat-o la goană printre oameni, 
dărâmând mesele, scaunele și coloanele din drum. Printr-o 
fereastră, am văzut cerul albastru şi frunzele verzi, m-am 
îndreptat într-acolo și ca să pot ieși am spart pur și simplu 
peretele. Casa se prăbușea în urma mea, iar oamenii ţipau 
cât îi țineau plămânii: „Dragonul! Dragonul!“ Ştiam că 
trebuie să dispar cât mai repede cu putință, așa că am 
alergat cât m-au ţinut picioarele, departe, printre copaci, 
lăsându-i pe toţi în urmă. De atunci trăiesc în pădure. 


— Așadar, zise dragonul, cred că numele meu e Dragon. 
Cel puţin, aşa mi-a spus toată lumea. 

— Dragon, repetă Minli, reţinându-și cu greu un zâm- 
bet. Ei bine, cred că e un nume bunicel. Ușor de reținut. 

Dragonul dădu din cap, mulţumit că şi-a găsit un 
nume. 

— Așadar, te-ai născut dintr-un tablou! exclamă Minli. 
Acum înțeleg de ce ești așa de diferit de toţi ceilalți dra- 
goni despre care mi-a povestit tata. 

— Tatăl tău cunoaște alți dragoni? întrebă curios dra- 
gonul. N-am văzut niciodată un alt dragon. Întotdeauna 
mi-am zis că, dacă aş putea zbura, aş putea întâlni și eu 
pe cineva care să-mi semene. 

— Sinceră să fiu, zise fetiţa, nu cred că tatăl meu a 
cunoscut vreunul. El doar mi-a spus poveşti despre ei. 
Cei mai mulți oameni cred că dragonii sunt doar niște 
personaje de poveste. Eşti singurul dragon pe care-l 
cunosc în realitate, spuse Minli. 

— Ah, spuse dragonul cu tristeţe, și nici măcar nu 
sunt un dragon adevărat. 

În tot acest timp Minli continuă să taie sforile şi chiar 
atunci mântui de îndepărtat şi ultima legătură, elibe- 
rând brațul dragonului. 

— Eşti singurul dragon pe care îl cunosc în realitate. 
Așadar, cred că ești un dragon adevărat. Sau, cel puţin, 
adevărat pentru mine. În orice caz, dacă tot avem de 
gând să mergem împreună la Muntele Nesfârșit, hai 
măcar să fim prieteni adevărați. 

— Da, hai, încuviință dragonul și își zâmbiră unul 
altuia. 

ÎN estar de peștișori aurii se întoarse mirat spre 
Ma şi Ba, care continuau să îl fixeze cu privirea. Era 
zvelt și scund, motiv pentru care nu fu de mirare că-i 
confundaseră pașii cu cei ai lui Minli. Urmele din nisip 
despre care Ma bănuise că ar fi fost făcute de Minli cu 
bastonul ei duceau, de fapt, la căruciorul negustorului. 
Înăuntru, vasele de sticlă absorbeau razele fine ale soa- 
relui, preschimbându-le în scânteieri de lumină. Ochii 
negustorului străluceau în timp ce privea la Ma și Ba, 
la hainele prăfuite şi chipurile istovite. 

— Vă pot ajuta cu ceva? întrebă el. 

— O căutăm pe fiica noastră, murmură Ba. Suntem 
din Satul Muntelui Neroditor. 

— l-aţi vândut un peștișor auriu, iar apoi, zise Ma cu 
reproș în glas, apoi a fugit de acasă ca să încerce să ne 
schimbe norocul. 

— Înţeleg, răspunse bărbatul, privind din nou chipul 
încruntat al lui Ma și figura îngrijorată şi abătută a lui 
Ba. lar acum o căutaţi ca să o opriți? 

— Bineînţeles, răspunse Ba. Trebuie să o aducem 
acasă. 

— Da, încuviinţă Ma. Şi-a pierdut minţile. Cine ştie 
ce i se poate întâmpla? 

— S-ar putea să reușească, zise calm negustorul. S-ar 
putea să găsească o cale să vă schimbe norocul. 

— Dar a plecat în căutarea Muntelui Nesfârșit! zise 
Ma. Întreabă-n stânga şi-n dreapta despre Bătrânul din 
Lună! N-are sorţi de izbândă. 

— Așa e, încuviinţă tatăl fetiţei, e imposibil. 

Negustorul îi cercetă cu privirea pentru a treia oară 
pe Ma și Ba, iar de această dată fură pătrunși de privirea 
bătrânului până-n oase. Dintr-odată, se simțeau ca niște 
portocale proaspăt decojite şi cuvintele îi părăsiseră. Se 
simțeau ruşinaţi, fără a înţelege de ce. 

— Haideţi să vă spun o poveste, începu negustorul. 


Povestea v] 
Negustorului de peştişori aurii 


Bunica mea, Lao Lao, era o ghicitoare cunoscută în 
toată lumea. Oameni din sate îndepărtate se înghesuiau 
în faţa casei noastre, așteptând să le prezică date noro- 
coase pentru nunți și viitorul copiilor. Dacă s-a întâm- 
plat vreodată să se înșele, ei bine, n-a ajuns niciodată 
la urechile mele. Însă cu o săptămână înainte ca eu să 
împlinesc nouăsprezece ani am auzit-o văitându-se la ea 

în cameră. Ne-am grăbit să ajungem la ea și am găsit-o 
şezând pe podea, cu beţele de ghicit împrăștiate în jur. 
Spre surprinderea mea, de cum m-a zărit, m-a fulgerat 
cu privirea. 

— Tu, a zis ea, vei muri săptămâna viitoare, de ziua ta. 

Părea că explodase o pocnitoare în cameră. Părinţii, 
mătușile şi verişorii mei au început cu toţii să se vaite 
şi să jelească. 

— E adevărat, e adevărat, a insistat bunica, am veri- 
ficat de nu ştiu câte ori şi beţele de fiecare dată spun 
același lucru. Săptămâna viitoare, de ziua lui, va muri. 
Aşa-i e scris. 

Nu-mi credeam urechilor. Cum se putea una ca asta? 
Însă încrederea în bunica era de nezdruncinat; dacă ea 
așa zicea, însemna că așa urma să se întâmple. Rămăse- 
sem pironit locului, în timp ce neamurile se-nvolburau 
în jurul meu. Într-un final, am îndrăznit să vorbesc, deși 
îmi simțeam gura uscată ca nisipul: 

— Lao Lao, nu e nimic de făcut? 

— Ba da, poți face un singur lucru, a răspuns ea, însă 
mă-ndoiesc că vom izbuti. 

— O să-l fac, am zis. 

— În primul rând, a explicat Lao Lao, trebuie să 
facem rost de o sticlă de vin din cel mai scump soi și să 
pregătim o cutie cu dulciuri. 

Așa că Lao Lao s-a dus la bogatul magistrat al orașu- 
lui și l-a convins să-i dăruiască o sticlă din cel mai de soi 
vin al său. Mama și mătușa mea s-au întrecut în pricepe- 
re la bucătărie, preparând torturi, prăjituri și bomboane 
cu mai multă grijă ca oricând. Miresmele îmbietoare ale 
delicateselor s-au răspândit în tot satul înainte să fie 

închise într-o cutie superb decorată, și toate animalele 
de prin vecini s-au înșirat, adulmecând la poarta noastră. 

Lao Lao s-a întors în odaia ei încercând să prezică iar în 
beţele de ghicit. Când a ieșit din cameră, mi-a întins cutia 
cu dulciuri și sticla cu vin și mi-a făcut semn să mă așez. 

— Ascultă-mă cu mare atenţie, a început ea, trebuie 
să faci întocmai cum îţi spun eu. Mâine dimineaţă, tre- 
buie să pornești spre miazănoapte. Nu te opreşti până 
vezi luna ridicându-se pe cer. Atunci înaintea ta vei zări 
un munte, iar la poalele acestuia vei da peste un bătrân 
care citește o carte. Deschide cutia cu dulciuri și sticla 
de vin și așază-le lângă el, însă nu scoate niciun cuvânt, 
decât dacă ţi se adresează el mai întâi. E singura ta șansă 
de a-ţi schimba soarta. 

Și-așa, a doua zi dis-de-dimineaţă, am făcut întocmai 
cum mi-a poruncit bunica şi totul a decurs exact cum a 
prevestit. Am tot mers o zi întreagă și când, în sfârşit, 
soarele a coborât de pe cer, în fața mea s-a ivit un munte 
uriaș, al cărui vârf părea să zgârie luna. La poalele mun- 
telui şedea turcește un bătrân, citind într-o carte uriașă. 
Lumina lunii îi dădea o strălucire argintie. Am deschis 
sticla de vin şi cutia cu dulciuri și le-am așezat în tăcere 
lângă el, apoi m-am așezat și am așteptat răbdător. 

Bătrânul părea nici să nu fi băgat de seamă prezenţa 
mea și și-a văzut mai departe de citit. Îmi lăsa gura apă 
de la aromele dulciurilor care împânzeau aerul, însă nu 
m-am clintit. Și chiar dacă bătrânul părea cufundat în 
lectură, probabil că și el simțea mirosul, fiindcă fără să-și 
ridice privirea din carte, s-a servit din cutie. 

Abia după ce a isprăvit vinul și dulciurile bătrânul 
şi-a ridicat privirea parcă surprins să vadă o prăjitură 
pe jumătate mâncată în mâna lui. 

— Pare-se c-am mâncat merindele cuiva, şi-a spus ca 
pentru sine. Și privind în jur a dat cu ochii de mine care-i 
ședeam alături. Băiete, era mâncarea ta asta? 

— Da, am răspuns, apropiindu-mă de el când mi-a 
făcut semn. 

— Prea bine, m-a întrebat, ce te-aduce pe-aici? 

I-am istorisit bătrânului povestea mea în timp ce el 
mă asculta mângâindu-și barba. Când am isprăvit, fără 
să scoată o vorbă, a început să frunzărească prin carte. 
Într-un târziu, a dat din cap aprobator. 

— Da, așa e, a zis bătrânul. Ţi-e scris să trăieşti doar 
nouăsprezece ani. 

Apoi a întors cartea spre mine, iar eu, în lumina lunii, 
mi-am putut citi numele pe pagină. În dreptul numelui 
meu era scris numărul nouăsprezece. 

— Vă rog, l-am implorat eu, nu este nicio cale de a-mi 
schimba soarta? 

— S-o schimbi? a întrebat bătrânul, sincer surprins 
de idee. Să schimbi Cartea Norocului? 

— Da, am încuviinţat. 

— Ei bine, zise bătrânul, mângâindu-și barba. Îţi sunt 
îndatorat, fiindcă ţi-am mâncat merindele. 

A scos o pensulă din mantie și a cercetat pagina cu 
atenție. 

„Hmm... şi-a zis în sine, poate dacă... nu... dar dacă... 
Ah! Da, uite ce putem face!“ 

Și, dintr-o singură mişcare, a transformat numărul 
nouăsprezece în nouăzeci şi nouă. 

— Așa, mi-a zis bătrânul. Acum ai mulţi ani de trăit. 
Trăiește-i cu înțelepciune! 

Apoi a închis cartea, s-a ridicat şi a pornit spre munte, 
înainte ca eu să mai apuc să scot o vorbă. Am rămas 

acolo până s-a făcut nevăzut, apoi am făcut cale întoarsă 
spre casă. 

În săptămâna următoare, chiar de ziua mea, s-a abă- 
tut asupra satului nostru un uragan cumplit. Vântul 
duduia mai tare ca oricând și un copac s-a prăbușit peste 
odaia mea, dar eu am scăpat ca prin urechile acului. 
Dacă ar fi căzut la doar câţiva centimetri mai încolo, 
m-ar fi zdrobit cu totul. În timp ce mă cățăram printre 
ruinele casei, am zărit privirea bunicii fixându-mă. A dat 
din cap fără să rostească niciun cuvânt. Nu era nevoie 
de vorbe pentru a-mi spune ce se întâmplase. Soarta îmi 
fusese schimbată. 


— Dar ca Minli să facă asta e cu totul altceva, începu 
Ba. Încearcă să găsească Muntele N esfârşit... să pună 
întrebări... e abia o fetiță... 

— Eu cred că ar trebui să vă încredeți mai mult în ea, 
îi sfătui negustorul. 

— Dar... protestă Ma, dar ce vrea ea e imposibil. 

— Imposibil? se miră negustorul. Chiar nu pricepeţi? 
Până şi ce e scris în Cartea Norocului poate fi schimbat. 
Cum poate fi ceva imposibil? 

Ma și Ba nu știură ce să mai zică. Ochii bărbatului și 
sutele de ochi ale peștișorilor aurii păreau să-i privească 
plini de reproş. Stânjeniţi, își plecară capul, timp în care 
negustorul își aranjă desaga și o porni spre cotiga sa. 

— Poftim un cadou, zise bărbatul, întinzând un bol 
spre mâinile tremurânde ale lui Ba. Peștele, de-un argin- 
tiu pal ca luna, înota în bol în cercuri. Poate dacă nu 

aveți încredere că fiica voastră va găsi Muntele Nesfârșit, 
ați putea măcar să credeţi că se va întoarce acasă la voi. 
Fiindcă asta nu e imposibil. Așadar, oricare va fi dezno- 
dământul călătoriei lui Minli, eu vă doresc mult noroc. 

Şi, cu o plecăciune, negustorul de peştișori aurii porni 
la drum; bolurile cu pești umpleau aerul de curcubeie, 
cu irizări strălucitoare în lumina soarelui. Ma și Ba îl 
petrecură cu privirea până când omul păru doar o stea 
scânteietoare la mare depărtare. 

|upă ce tăiase sfoara ca să elibereze dragonul din 
strânsoare, cuțitul lui Minli se tocise, iar pielea palmelor 
și a tălpilor se încrețise de cât timp petrecuse în lacrimile 
dragonului. Pe deasupra, îi era şi foarte sete. 

Dragonul se oferi să o ducă în spinare până la cel 
mai apropiat izvor cu apă dulce. Cunoștea foarte bine 
pădurea. 

— Aşa o să ajungi mult mai iute, zise el. 

Minli nu prea îndrăznea să i se urce în spinare. Una 
era să se caţere pe el cât timp era încă pe jumătate aco- 
perit de apă, însă pentru că râul de lacrimi secase, își 
dădea seama cât era de mare. Dragonul era lung ca ulița 
din faţa casei lui Minli. Dacă își întindea labele din faţă și 
pe cele din spate atingea cu uşurinţă cuiburile păsărilor 
din copaci. Chiar și când se aplecă după ea, tot părea 
mai înalt decât casa ei. 

Însă el îşi îndoi un cot, făcând o treaptă, iar fetiţa 
ajutându-se de mâini, își făcu vânt sus, până-i ajunse în 
spinare. Globul din vârful capului său era de mărimea 
unui pepene galben mai mic, numai bun să se agaţe de 
el, ceea ce și făcu de îndată ce dragonul prinse a se mișca. 
Într-adevăr înaintau mai repede, însă nu cu mult. Dra- 
gonul era sprinten, dar era greu pentru trupul lui mare 
să se strecoare printre copaci și stânci, așa că până la 
urmă mersul îi devenea greoi şi împiedicat. Zgâlțâiturile 
neîncetate îi dădeau lui Minli impresia că se afla în spi- 
narea unui uriaş bivol indian. Văzându-l pe dragon cum 
se ferea de crengi şi cotea printre arbori, Minli înţelese 
prea bine de ce majoritatea dragonilor zboară. 

— Dragon, întrebă Minli dintr-odată, câţi ani ai? 

— Câţi ani am? repetă meditativ dragonul, ca şi cum 
aceasta era încă o întrebare pe care nu o mai auzise 
niciodată. Nu știu. 

— Ei bine, făcu fetiţa o nouă încercare, de cât timp 
eşti în pădurea asta? 

Dragon căzu pe gânduri. 

— De mult timp, răspunse. Îmi amintesc o pasăre 
zburând printre nori şi care a scăpat un sâmbure de 
piersică pe pământ. Am văzut sâmburele crescând și 
făcându-se pom, apoi din pom au căzut piersicile, iar din 
sâmburii lor au crescut alți pomi până când s-a născut 
livada pe care maimuţele au luat-o în stăpânire. 

„E foarte bătrân“, își zise Minli, imaginându-și copacii 
crescând. „Cred că e în pădurea aceasta de cel puţin o 
sută de ani.“ Și mila pentru dragon o copleși pe dată, 
când şi-l imagină singur, fără să zboare, chinuindu-se 
la nesfârşit să-și croiască drum printre crengi și copaci. 

După ce-și strânse lucrurile şi își potoli setea cu apa 
proaspătă de izvor, Minli se căţără înapoi în spinarea 
dragonului. Nu trecu mult şi adormi cu capul sprijinit 
de globul galben și cu bolul de orez într-o mână. Văzând 
fetiţa adormită, dragonul încetini și începu să meargă 
tiptil, tiptil, chiar și atunci când apa din busola lui Minli 
îl stropea și îi intra în nas. Doar nişte ţipete ascuțite care 
zguduiră pădurea reușiră s-o trezească pe fetiță. Sunetul 
fusese atât de sălbatic şi de neplăcut, încât Minli sări 
drept în picioare şi căscă ochii îngrozită. 

— Nu te îngrijora, o linişti dragonul. Sunt doar mai- 
muțele. 

Într-adevăr, erau maimuțele, şi chiar când soarele se 
pregătea să asfințească, Minli reuși să le vadă agitându-se 
prin ramurile copacilor. Nu putu să le numere, însă după 
țipetele pe care le scoteau, ai fi zis că erau câteva mii. 

— Ne apropiem de livadă, îi explică dragonul fetiţei, 
vizibil înfuriat. 

— Oprește-te aici, zise Minli şi coborî din spinarea 
dragonului. 

Maimuţele forfoteau printre crengi și frunze, arătân- 
du-și amenințător colții albi. 

— Piersicii aceia sunt chiar în drumul nostru, zise 
fetița. Trebuie să trecem cumva de maimuțe. 

— Eu aş putea să-mi fac drum cu forța, însă pe tine 
te-ar ataca, spuse Dragon. Nu știu cum am putea trece 
fără să păţești ceva. Ascultă-le cum urlă. 

Maimuţele nu conteneau cu țipetele. Minli îşi acoperi 
urechile cu mâinile, cu toate astea continua să le audă. 
Parcă zbierau „Dispăreţi de-aici! Sunt ale noastre! Ale 
noastre! 'Toate sunt ale noastre!“. 

— Ai dreptate, recunoscu Minli. N-au de gând să ne 
lase să trecem. 

— Dar ai spus că acesta e drumul spre Bătrânul din 
Lună, protestă dragonul. Nu-i așa? 

Minli dădu din cap aprobator. Țipetele maimuţelor 
începeau să semene cu un râs nebun, devenind din ce în 
ce mai gălăgioase, ca un vulcan gata să erupă. Privi de 
jur-împrejur, însă maimuţele păreau să fie pretutindeni. 
Era imposibil să le ocoleşti. 

Şi, întrebă dragonul, acum ce ne facem? 

Mini și dragonul se așezară în poiană și își făcură 
culcuş pentru o noapte. Soarele cedase deja locul lunii, 
iar dragonul îi arătă cum poate să facă scântei, frecân- 
du-și ghearele de o piatră; și așa făcură și un mic foc 
de tabără. Cum cei doi nu mai dădură semn că ar dori 
să înainteze în pădure, maimuţele se liniștiră, fără să-i 
scape însă din ochi. 

— Sunt piersici pentru toată lumea, zise Dragon. N-au 
niciun motiv să fie așa de lacome. 

— Serios? întrebă fetița. 

— Da, răspunse dragonul, maimuţele sunt tare nesă- 
buite. Vor tot timpul mai mult și mai mult chiar dacă 
n-au nevoie. Le-am văzut încăpăţânându-se să păstreze 
ciuperci putrezite și încăierându-se din cauza unor gră- 
mezi de noroi. 

Auzind acestea, Minli se ridică în picioare, cu ochii 
licărind de bucuria unei idei salvatoare. Grămezi de 
noroi! Minli își aminti de cei doi copii pe care îi văzuse 
certându-se pe niște grămezi de noroi în timp ce părăsea 
satul. În loc să meargă la casele lor la cină, copiii ţineau 
cu dinţii de vasele pline de noroi. Nişte nesăbuiţi. Oare 
maimuţele erau la fel de nesăbuite? Erau prea lacome 
pentru un schimb înţelept sau chiar pentru a accepta o 
recompensă. Însă poate erau îndeajuns de lacome ca să 
poată fi păcălite. Oare dacă... 

— Mă duc să pregătesc niște orez, zise dintr-odată 
Minli. 

— Oh, spuse dragonul, ți s-a făcut foame. Ce păcat că 
nu putem face rost de niște piersici. 

— Nu e pentru mine, zise Minli, zâmbind cu viclenie. 
E pentru maimuțe. 

— Pentru maimuțe? se miră dragonul. Dacă vrei să 
le dai orez la schimb sau să li-l faci cadou, să știi că nu 
va merge. O să-l accepte şi-o să-l înfulece, dar tot n-o să 
te lase să treci. 

— Nici nu mă aștept la altceva, răspunse fetița în timp 
ce umplea bolul cu apă și orez nefiert. Ardea de nerăbdare 
să-i mărturisească lui Dragon ideea ei, dar nu era sigură 
cât vor înţelege maimuţele din vorbele ei. Îl privi cu o 
căutătură jucăușă, dar el îi răspunse cu o privire goală. 

— Serios? întrebă acesta. Nu înţeleg. 

— Nu-ţi face griji, zise Minli fierbând de emoție ase- 
menea apei din bol. Cred că am găsit calea de a trece de 
maimuțe. 

Dragonul o privea pe Minli amestecând în oala cu orez. 
Prin aburul care se ridica spre cer, zări ochii mărgelați ai 

maimuţelor scânteind printre crengi ca sute de diaman- 
te, urmărind-o şi ele cu atenţie pe fetiță. 

— Maimuţele sunt cu ochii pe noi, îi șopti lui Minli. 

— Foarte bine, răspunse fetița șoptit. Să fie! 

După ce orezul stătu din fiert, oala era plină-ochi 
de boabe albe ca spuma laptelui. Era așa de grea încât 
pentru a-l da jos de pe foc, fu nevoită să-l roage pe dra- 
gon să o ajute. Minli îi spuse să lase oala tocmai lângă 
copaci, aproape de maimuţele curioase. Apoi, legă năvo- 
dul peste ea. 

Nici nu se îndepărtară bine, că maimuţele începură 
sfada. 

— Năvodul acela n-o să le împiedice pe maimuțe să 
ajungă la orez, zise dragonul. Are ochiuri mici, dar tot 
vor reuși să-și strecoare mâinile prin ele. 

— Știu, zise Minli stingând focul. Haide să ne prefa- 
cem nepăsători, ca şi cum orezul nostru e în siguranță 
și doar îl lăsăm puţin la răcit. 

Deși nedumerit, dragonul dădu din cap aprobator. Se 
așezară la o distanță considerabilă de orez, dar îndeajuns 
de aproape cât să-l poată supraveghea, apoi se prefăcură 
că merg la culcare. Deși se străduia să stea nemișcată, 
era prea nerăbdătoare. Oare avea să dea planul roade? 
Se vor repezi maimuțţele la orez? 

În lumina clară a lunii, maimuțele aruncau pe furiș 
priviri viclene, strecurându-se printre crengi până la oala 
cu orez. Dragonul avusese dreptate: năvodul nu le putu 
ţine departe pe maimuțe. Mâinile subțiri alunecau prin 
ochiurile plasei și fiecare își umplea pumnii cu orez. Dar 
când încercară să-și scoată mâinile, se încurcară în plasă. 
Ochiurile erau îndeajuns de mari ca mâinile lor goale să 

se strecoare înăuntru, însă prea mici pentru a le permite 
să scoată pumnii plini! 

În tipetele şi zbieretele maimuţelor, Minli și drago- 
nul încetară să se prefacă adormiţi. Îi năpădea râsul, 
văzându-le cum se chinuiau și loveau cu pumnii captivi 
în plasă. Minli își împachetă rapid lucrurile și cei doi o 
luară la picior, lăsând în urmă maimuţele care cârâiau 
şi ţipau deznădăjduite. Vasul greu de orez se scutura 
sub strădaniile nărăvaşe de eliberare. Însă năvodul era 
puternic şi bine ţesut şi, cum maimuţele erau prea laco- 
me să renunţe la orez, Minli și dragonul pătrunseră liniş- 
tiţi în livada de piersici și își văzură de drum prin pădure. 

Ma și Ba ședeau în fața unui pui de foc pe care Ba îl 
îneropise. Dezamăgirea că Minli era de negăsit îi făcu 
să-și recunoască epuizarea, încât pe timpul zilei dormi- 
ră la umbra coroanelor de crengi, lăsându-l de pază pe 
micul lor pește auriu. 

La trezire era deja după-masa târziu, însă nu schiță 
niciunul vreo intenție de a se mișca din loc. Deşi nu-și 
spuneau nimic, amândoi ezitau dacă să continue căuta- 
rea sau să se întoarcă acasă. 

În timp ce soarele arunca la orizont flăcări multico- 
lore, ca ultim rămas-bun în fața nopții, Ma îi întinse lui 
Ba un castron cu terci de orez. Cina se petrecu în deplină 
tăcere, amândoi cugetând la vorbele negustorului de peş- 
tișori aurii. Ar trebui oare să o lase pe Minli să încerce 
să le schimbe soarta? Să se oprească din căutări și, așa 
cum îi sfătuise bărbatul, să aibă încredere în ea? Ba oftă. 

— Să încerci să o găsești pe Minli e ca și cum ai încer- 
ca să găsești rețeta fericirii, zise Ba cu voce tare către 
sine. 

— Ce reţetă a fericirii? întrebă un glas. Ba privi îngri- 
jorat în jur. Cine vorbise? Se uită la Ma, însă ea amesteca 
liniștită în terci, nederanjată. Ba scutură din cap. Poate 
că oboseala își spunea până la urmă cuvântul și imagi- 
naţia îi juca feste. 

— Spune povestea, om bătrân. Te ascultă, zise din 
nou glasul. Nu vrea să recunoască, dar își dorește s-o 
audă. 

Ba privi din nou în jurul său. Vocea părea că vine din- 
spre... peștişorul auriu? Cercetă bolul cu atenție. Oare 
lumina focului îl făcea să strălucească astfel? Peștișorul 
îl privi calm, așteptând. Ba trase aer adânc în piept și 
începu povestea. 


Povestea 
reţetei fericirii 


Cu mulţi, mulţi ani în urmă, o familie a devenit cu- 
noscută în toată lumea pentru fericirea care domnea 
între membrii ei. Poate părea ciudat, dar era cu adevărat 
o familie neobișnuită. Deși unchi și mătuși, verişori și 
nepoți locuiau la un loc, niciodată nu se iscase vreun 
cuvânt de ocară sau vreun suspin de nefericire. Cu toţii 
erau politicoși și buni unii cu alții. Nici măcar între găi- 
nile din gospodărie nu se stârnise gâlceavă pentru gră- 
unţe. Se spunea chiar că până și bebeluşii se nășteau 
zâmbind. 

Poveștile despre fericirea lor s-a răspândit ca semin- 
tele în vânt, încolţind și înmugurind pretutindeni, până 
când, într-un final, a ajuns și la urechile Magistratului 
Tigru. Chiar dacă abia luase în primire noul post (înainte 
ca fiul lui să se nască), crudul și ursuzul magistrat își 
căpătase deja porecla de Magistrat Tigru. 

— Imposibil, a pufnit el. Poveștile acestea sunt doar 
niște născociri. Nicio familie nu poate fi așa de fericită. 

Dar, ros de curiozitate, a trimis un emisar să spioneze 
familia. 

Emisarul s-a întors cum nu se poate mai uimit. 

— Măria Voastră, e chiar așa cum se povesteşte, a zis 
el. Am pândit familia o lună întreagă și niciun cuvânt 
amar n-a fost șoptit. Cei mari sunt drăgăstoși și devotați, 
copiii sunt cuminţi și respectuoși, iar cu toţii îl cinstesc 
pe bunic, mai să stârnească invidia zeilor. Nici măcar 
câinii nu latră, doar așteaptă liniștiți să fie hrăniţi. În 
familie domneşte armonia perfectă. 

— Nu se poate una ca asta, a protestat magistratul 
peste măsură de mirat. 

Însă cu cât se gândea mai mult, cu atât începea să 
se îndoiască. Care să fie secretul familiei? Trebuie să 
fi avut o vrajă tainică sau cunoștințe ascunse. Gândul 
din urmă puse stăpânire pe el și începu să râvnească la 
fericirea lor. „Eu sunt Magistratul“, şi-a zis. „Dacă exis- 
tă un secret al fericirii, se cuvine ca eu să-l cunosc.“ Și 
l-a chemat pe emisar, i-a dat un cufăr gol, cu incrustaţii 
superbe, și o întreagă armată. 

— Întoarce-te la familie, a poruncit Magistratul 
Tigru, şi spune-le că vreau să pună secretul fericirii în 

cufărul acesta. Dacă refuză, ordonă-le soldaţilor să le 
distrugă casa. 

Emisarul făcu tot ce îi porunci stăpânul. Când soldaţii 
au înconjurat casa, cei dinăuntru au dat ceva semne de 
teamă, însă când au aflat porunca magistratului, bunicul 
a zâmbit. 

— Asta e destul de uşor, a zis el, după care soldaţii au 
dus cufărul în casă și, câteva clipe mai târziu, au reve- 
nit cu el plin. Gata. Am pus înăuntru secretul fericirii 
noastre, a spus el, îl puteţi lua. Sperăm să-i fie de folos 
magistratului. 

Emisarul a fost surprins de ușurința sarcinii, însă, 
negăsind nimic de reproșat bătrânului, și-a chemat sol- 
daţii şi au pornit spre palat. 

Emisarul știa că magistratul era nerăbdător, aşa că 
au mărșăluit fără popas toată noaptea, ghidaţi doar de 
lumina lunii. Comoara, cărată în spinare de patru băr- 
baţi, părea să strălucească. 

Cu toate astea, pe măsură ce terenul devenea mai pie- 
tros şi mai abrupt, s-a iscat din senin o pală de vânt - ca 
și cum însuşi muntele ar fi căscat. Unul dintre cărăuși 
s-a împiedicat în dunele tot mai mari de nisip şi cufărul 
s-a prăvălit. Capacul s-a deschis și, ca un fluture care-și 
regăsește libertatea, dinăuntru și-a luat zborul o foaie de 
hârtie. 

— Puneţi mâna pe hârtie! a strigat emisarul. Nu 
lăsaţi secretul să se piardă! 

Însă, în ciuda ordinelor, hârtia le-a alunecat soldați- 
lor printre degete. Unul dintre bărbaţi a fost cât pe ce 
s-o prindă și chiar a atins-o cu vârful degetelor, însă o 
altă rafală de vânt, izbucnită din senin, a înghiţit hârtia. 

Emisarul şi soldaţii au privit-o tăcuți înălțându-se pe 
cerul întunecat, până când a devenit totuna cu lumina 
lunii și a dispărut fără urmă. Emisarul nu a avut de ales 
Şi s-a întors la palat cu un cufăr gol. Aflând cele întâm- 
plate, Magistratul Tigru s-a mâniat peste poate. 

— Ai pierdut-o? Era o foaie de hârtie? a răenit magis- 
tratul. Ce era scris pe ea? 

— Măria Voastră, a spus emisarul tremurând, din 
moment ce am simţit că se cuvenea ca doar ochii Măriei 
Voastre să descopere secretul, n-am citit hârtia înainte 
ca aceasta să se piardă. Cu toate astea, tot ce am putut 
zări când foaia flutura prin aer a fost un singur rând de 
cuvinte. 

— Şi ce scria? a întrebat poruncitor magistratul. 

— Nu ştiu, Magistrate, răspunse emisarul, însă un 
soldat a fost cât pe ce să o prindă și a fost mai aproape 
de ea. Poate că el a reuşit să o citească. 

Așadar, soldatul a fost chemat. A făcut o plecăciu- 
ne timidă. Era un copilandru şi se alăturase armatei 
magistratului de puțin timp, venind dintr-un sat sărac 
şi îndepărtat. 

— Tu, a început magistratul, tu ai fost singurul soldat 
care s-a apropiat de hârtie îndeajuns cât să citeşti ce 
scria pe ea. Așadar, care era mesajul? 

Băiatul s-a înroșit, iar capul i-a atins podeaua într-o 
nouă plecăciune. 

— Înălțimea Voastră, eu sunt doar un umil servitor, a 
zis el. Am fost într-adevăr aproape de hârtie şi am văzut 
cuvintele... Însă, nu ştiu să citesc. Nu ştiu ce scria. 

Magistratul Tigru s-a încruntat supărat, în timp ce 
emisarul și soldatul tremurau din toate încheieturile. 

— Am... am observat ceva, s-a bâlbâit soldatul. 

— Ce? a întrebat furios magistratul. 

— Pe foaie era desenat un singur caracter, a zis sol- 
datul. Rândul era alcătuit dintr-un singur caracter, scris 
de mai multe ori. 

— Un cuvânt? a mârâit magistratul, în timp ce ochii îi 
scânteiau de mânie. Un singur cuvânt e secretul fericirii? 
A fost o păcăleală! Şi-or fi închipuit că mă pot trage pe 
sfoară! Emisare, adună toate trupele. Voi face rost per- 
sonal de secretul fericirii şi voi pedepsi întreaga familie 
de nerecunoscători. 

A doua zi, Magistratul Tigru și armata lui au pornit 
spre casa fericitei familii pentru a o nimici, ghidaţi de 
emisar. Dar când au ajuns acolo, locul era pustiu. Nici 
urmă de casă, găini şi oi, nici urmă de familie! În urma 
lor rămăsese doar o câmpie netedă, de parcă întreaga 
gospodărie fusese măturată de pe fața pământului. 

Magistratul Tigru s-a încruntat la vederea pustiului 
lăsat în urmă și a jurat să pedepsească familia pentru 
nerușinarea ei. Însă cum stătea pironit locului cercetând 
împrejurimile, un vânt puternic începu să sufle şi un praf 
gri-verzui îl acoperi din cap până în picioare. Prefăcut 
într-o statuie verde prăfuită, se simţea ca și cum cerul 
l-ar fi batjocorit. 


— Prin urmare, eu cred că, așa cum nu ne e dat să 
descifrăm taina rețetei fericirii, tot așa Minli nu e de găsit. 

Apoi o privi atent pe Ma care, deși nu îi întoarse pri- 
virea, nu dădu niciun semn de împotrivire. 

— lar mâine, continuă Ba liniștit, cred că ar trebui să 
ne întoarcem acasă și s-o așteptăm să revină. 

Din nou, femeia rămase tăcută, însă foarte neclar și 
poate doar pentru că Ba se străduia să vadă asta, Ma 
încuviință. Ba îi răspunse dând din cap, apoi luă niște 
orez și îi dădu drumul în vasul în care înota peștișorul 
auriu. 

()apitandusè din proviziile de piersici zemoase, Minli 
și dragonul străbătură pădurea zile în șir. Noaptea, în 
timp ce dragonul cutreiera pe tărâmul viselor, fetiţa se 
stingea de dorul lui Ma și Ba. 

— Dar tot chinul este pentru noi trei, ca mama și 
tata să nu mai fie nevoiţi să muncească atât de mult, 
încerca Minli să se liniştească atunci când se gândea 
cât de îngrijoraţi trebuie să fie părinţii ei. Când mă voi 
întoarce acasă, Ba se va putea odihni, iar Ma nu va mai 
ofta niciodată. O să vadă ei. 

Luna singuratică nu-i arunca însă niciodată o privire 
încurajatoare. 

Într-o zi, celor doi le ieşi în cale o apă. În depărtare, 
cât vedeau cu ochii, se întindea pădurea. Urmând busola 
care le indica celălalt mal, dragonul intră în apă cu Minli 


în spinare. 

— Mai e mult până la Muntele Nesfârșit? întrebă dra- 
gonul. 

— Ei bine, zise încet fetița, peştișorul mi-a spus să 
merg spre apus, până la Orașul Clar-de-Lună. Odată 
ajunsă acolo, trebuie să-l găsesc pe Străjerul Orașului. 

— Străjerul Orașului? întrebă mirat dragonul. Acesta 
cine mai e? 

— Nu știu sigur, zise Minli. Regele orașului, îmi închi- 
pui. După ce-l găsesc, trebuie să-i cer şirul împrumutat 
de care se pare că voi avea nevoie la Muntele Nesfârșit, 
cel puţin așa mi-a spus peștişorul. 

— Şirul împrumutat? întrebă dragonul. Asta ce e? 

— Nu ştiu, veni răspunsul. Peştişorul nu mi-a spus. 

— N-ai întrebat? Dragonul fu cât pe ce să se oprească 
din înot de uimire. 

— N-am vrut să-l rețin, zise fetița. Se grăbea. 

Dragonul dădu din cap și deschise gura, gata să mai 
adauge ceva, dar îl întrerupse un zgomot straniu venit 
din apropierea lor, din apă. 

— Mătușă Jin! Mătușă Jin! strigă un glas. Tu eşti 
oare? Te-ai întors așa cum ai promis! 

Dragon și Minli întoarseră capul spre apă şi văzură 
lângă ei un peşte mare portocaliu, cu înotătoarea neagră. 
Semăna foarte bine cu peștișorul auriu al lui Minli, doar 
că era mai mare. 

— Cred că mă confuzi cu cineva, i se adresă Minli 
peștelui. 

— Vorbeam cu dragonul, răspunse peștele, dar cred 
că nici tu nu ești Mătușa Jin. 


75 


GRACE LIN 


— Ei bine, zise dragonul, zâmbindu-i încurcat peștișo- 
rului, oricare dintre noi ţi-ar fi o rudă foarte neobișnuită, 
peștișorule. De ce-ai crezut că sunt mătușa ta? 

— Pentru că Mătușa Jin ne-a spus mereu că se va 
întoarce pentru a ne arăta că Poarta Dragonului există, 
răspunse înotătorul. 

— Ce vrei să spui cu asta? întrebă Minli. Poarta Dra- 
gonului? Ce e asta? 


B Povestea 
== Porții Dragonului 


Deşi niciunui peşte nu i-a fost dat vreodată să vadă 
Poarta Dragonului, știm cu toții că există. Poate că poves- 
tea ne-a fost spusă printre valuri, când încă eram icre, 
sau ne-a fost șoptită printre rădăcinile florilor de lotus. 

Noi, peştii, ştim că într-unul din râurile acestui ținut 
există o cascadă spectaculoasă; e atât de înaltă și de 
întinsă încât apa pare să se scurgă chiar dintr-o spăr- 
tură din ceruri. În vârful ei, ascunsă privirilor, se află 
Poarta Dragonului. 

Poarta Dragonului e o cale de intrare în cer. E veche, 
atât de veche încât se prea poate ca cenușiile ei coloane 
să fi crescut direct din muntele pe care se sprijină. Vân- 
tul și timpul au tocit și netezit plăcile pe care cu greu 
se mai pot desluși vechile inscripţii ale celor cinci nori 
colorați ai cerului. 

Deasupra plăcilor se ridică arcuri de culoarea cerului 
înnegurat. Nouă sute nouăzeci și nouă de statuete mici, 
înfățișând niște dragoni, ornează crestele acoperișurilor. 

Fiecare dintre ele este lucrat cu cea mai mare atenţie 
și, în ciuda ninsorii și a ploilor căzute peste ele, ochii 
negri de perlă continuă să scânteieze cu o forţă tainică. 
Dar dragonii nu sunt doar niște ornamente. Ei păstrează 
secretul Porții Dragonului. 

lar dacă vreodată vreun pește va reuși să înoate împo- 
triva curentului, să urce pe firul cascadei și să treacă prin 
poartă, dragonii se vor cutremura din temelii. Fiindcă 
atunci când peștele traversează poarta, spiritul său elibe- 
rează una dintre statuete, iar peştele devine un dragon 
zburător! 


PR ai 


— Prin urmare, Poarta Dragonului transformă peștii 
în dragoni, o dorinţă care stă ascunsă în sufletul mul- 
tor semeni de-ai mei, încheie peștișorul. Nimeni nu știe 
unde a auzit prima dată povestea asta sau dacă, până la 
urmă, e doar o poveste. Mătușa Jin, însă, era hotărâtă să 
afle. A spus că va înota prin toate râurile ținutului şi că 
dacă va găsi vreodată poarta se va întoarce sub chip de 
dragon pentru a ne arăta adevărul. De aceea am crezut 
că s-ar putea să fii tu mătușa mea. 

— Mătușa ta seamănă cu tine? întrebă Minli. E tot 
portocalie și are înotătoarea neagră? 

— Da, răspunse peștișorul, însă e mai micuță, cât un 
ban de aramă. 

— Pare greu de crezut că un peștişor atât de mic ar 
putea înota în sus într-o cascadă, zise dragonul. Chiar 
dacă găsește râul cu pricina, se prea poate să nu reușeas- 
că să ajungă la poartă. 

— Dacă există cu adevărat poarta asta, Mătușa Jin 
va găsi o cale de a o traversa, zise convins peșştișorul. E 
foarte înțeleaptă. Dacă ai cunoaște-o, ai înțelege. 

— Poate chiar o cunosc, răspunse Minli în șoaptă, 
gândindu-se la peștișorul pe care-l eliberase de puţină 
vreme. Era oare posibil ca peștișorul ei, care înotase prin 
toate râurile cu excepţia unuia singur, să fi fost Jin în 
căutarea Porții Dragonului? 

— Dacă nu ești Mătușa Jin, îl întrebă peştişorul pe 
dragon, întrerupându-i fetiţei şirul gândurilor, de ce înoți 
prin râu? De ce nu zbori? 

— Nu poate să zboare, răspunse Minli în locul priete- 
nului ei, când îl văzu stingherit. Mergem să-l întâlnim pe 
Bătrânul din Lună și să-l întrebăm cum putem schimba 
asta. Însă mai înainte, trebuie să traversăm râul ca să 
ajungem la Orașul Clar-de-Lună. 

— Bătrânul din Lună? se minună peștişorul. Mult 
noroc! Să-l găsiți pe el e chiar mai greu decât să găsiţi 
Poarta Dragonului! 

Minli şi Dragonul se uitară unul la celălalt şi ridicară 
din umeri. 

— Dar Orașul Clar-de-Lună e chiar dincolo de pădure, 
acolo, continuă peștișorul. Dacă înotaţi în direcţia asta, 
o să-l puteţi vedea în depărtare. 

ȘI, așa cum îi îndrumase peștişorul, cei doi zăriră ora- 
şul. Un zid uriaș, ca o cortină imensă de piatră, împrejmu- 
ia miile de case. Și, strălucitor prin frumuseţea coloanelor 
sale roșii și a acoperișului aurit, se înălța un palat, domi- 
nând clădirile dimprejur, ca un splendid vapor plutind pe 
valurile crestate ale acoperișurilor cu ţigle. Chiar şi de la 
depărtare, orașul era maiestuos. 

— Dacă vă opriți la Oraşul Clar-de-Lună, continuă 
peștișorul, cred că dragonul ar fi mai bine să stea ascuns. 
Oamenii din Clar-de-Lună s-ar putea speria să vadă un 
dragon adevărat. Ultimul dragon zărit pe aceste melea- 
guri a trăit în urmă cu mai bine de un veac și a distrus 
palatul tatălui regelui într-un oraș din Est. S-ar putea 
să nu te trateze cu îngăduinţă. 

— E bine de știut, zise Minli. Poate că e mai bine dacă 
merg singură în oraș. 

— Da, încuviinţă dragonul. Mă pot ascunde la mar- 
ginea pădurii să te-aștept. 

— Oamenii încuie poarta zidului noaptea, zise pești- 
şorul, aşa că dacă te prinde noaptea în oraș, trebuie să 
aştepţi până a doua zi dimineaţa ca să poţi ieși. 

— Nu-ţi face griji, o linişti dragonul pe fetiţă, o să te 
aștept. 

— Ei bine, suntem aproape de mal, spuse peștișorul, 
așa că o să vă părăsesc. Dacă vă întâlniți vreodată cu un 
alt dragon, vă rog aflaţi dacă este mătușa mea Jin. Sper 
să-l întâlniți pe Bătrânul din Lună. Mult noroc! 

Minli și tovarășul ei rămaseră privindu-l pe peștișor 
îndepărtându-se înot. Apoi își văzură de drum spre Oraşul 
Clar-de-Lună. 

Mini înghiți în sec văzându-se în fața zidului cenu- 
şiu al orașului. Trecu pe lângă cei doi lei de piatră care 
străjuiau intrarea în oraș și aruncă o privire în urmă. 
Chiar dacă nu putea vedea altceva decât copaci și umbre, 
știa că dragonul era ascuns acolo, așteptând-o. În doar 
câteva clipe împinse porțile, lăsându-și în urmă prietenul 
și pădurea. Poarta se închise în spatele ei și fetița căscă 
ochii în jur. Străzile erau aglomerate și agitate; orașul 
părea să dea pe dinafară de oameni, ca orezul atunci 
când fierbe. Negustorii de fructe și pantofi încercau să-și 
vândă marfa, în timp ce trecătorii își vedeau grăbiţi 
de drum- unii împingeau roabe sau legănau coşuri pe 
umeri. Un bivol indian masiv şi plin de noroi hoinărea 
mânat de un băiat cu un an-doi mai mare decât Minli, 
fără ca cineva să-i bage în seamă, fiind trataţi ca o apa- 
riție obișnuită. 

— Păzea, Şoricelule! răsună o voce aspră în spatele ei, 
și Minli se trezi împinsă în mulțime de coșurile cu varză 
pe care bărbatul le căra. Fetiţa se clătină și, încercând să 
nu cadă, apucă mâna primei persoane de lângă ea: era 
băiatul cu bivolul. 

— Bună, zise ea. Nu te supăra, dacă vreau să vorbesc 
cu regele, unde trebuie să merg? 

— Regele? întrebă cu uimire băiatul. Ar trebui să 
mergi la palat. 

— Şi cum ajung la palat? continuă ea. 

— Urmăreşte dalele negre, răspunse băiatul, arătân- 
du-i drumul pavat cu pietre negre frumos șlefuite. O să 
te ducă la oraș. 

— Stai puţin, întrebă Minli nelămurită. Nu suntem 
în oraș? Palatul e în alt oraș? 

— Nu eşti de pe-aici, așa-i? se amuză băiatul. Orașul 
Clar-de-Lună e împărţit în două. Acesta e Orașul Măr- 
ginaș, unde oricine e binevenit să trăiască și să călă- 
torească. Oraşul Interior e cel care găzduiește palatul; 
acolo locuiesc regele și curtenii lui. Trebuie să primeşti 
permis de intrare în Orașul Interior. Fără el, nu-l vei 
putea vedea pe rege şi nici palatul. Există mii de ostași 
care apară Orașul Interior; nu vor lăsa pe nimeni să 
treacă fără permis. 

— O să găsesc eu o cale, spuse Minli încrezătoare. 
Mulţumesc. Și desprinzându-se de braţul băiatului o 
porni spre drumul negru. 

Şi pe măsură ce se apropia de Orașul Interior, lui 
Minli îi era tot mai clar că băiatul avusese dreptate. Înal- 
tele ziduri roşii ale Orașului Interior tronau amenințător 
şi impunător asupra împrejurimilor, iar fiecare poartă 

aurită era păzită de cel puţin doi ostași a căror armură 
sclipea argintie în lumina soarelui arzător. Să pătrundă 
în Orașul Interior avea să fie o sarcină anevoioasă, iar 
să găsească palatul și pe rege una aproape imposibilă. 
„Dar trebuie să existe o cale“, se încurajă Minli. Cu 
toate astea, chipurile ostașilor îi apăreau dure și neîndu- 
plecate, iar ea simţi fiori reci săgetând-o. „Dacă îi rog să 
mă lase înăuntru“, se gândi Minli, oprindu-se în preajma 
tarabelor cu fructe și a vânzătorilor de peşte, „nu mă 
vor băga în seamă sau chiar o să mă alunge cu săbiile. 
Oricum ar fi, nu voi reuși să ajung la rege. Ce-i de făcut?“ 

— Nu-i așa de ușor precum ai crezut, așa-i? se auzi 
un glas din apropiere. 

Minli se întoarse și dădu cu ochii de băiatul cu bivo- 
lul chiar lângă ea. „Băieţii“, își zise în sine, „tot timpul 
sunt convinși că au dreptate“. Cu toate astea, nu putea 
să nege că avea dreptate. Minli nu avea nicio idee cum 
să ajungă la rege. 

— Dar din când în când trebuie să existe oameni 
cărora li se permite să pătrundă în Oraşul Interior, nu? 
întrebă fetița. 

— Da, răspunse băiatul. O dată pe an, la Festivalul 
Lunii, atunci porţile se deschid pentru toată lumea. 

— Când va fi Festivalul Lunii? întrebă Minli. 

— A fost deja, veni răspunsul. Va trebui să aştepţi 
până la anul. 

Minli își mușcă buza de ciudă. Ce mai putea face 
acum? 

— Nu înţeleg de ce ţii morţiș să intri acolo, zise băia- 
tul. Clădirile și hainele sunt într-adevăr mai frumoase, 
însă oamenii...! Nişte broaște îngâmfate! La Festivalul 

Lunii unul din grăjdari a încercat să mă păcălească 
facându-mă să cred că el e regele. Când l-am întrebat 
însă de ce nu poartă însemnul imperial, dragonul auriu, 
şi-a dat seama că nu va ajunge departe cu mine. Mă 
credea prost? Toată lumea știe că un dragon auriu e 
întotdeauna purtat numai şi numai de regi și împărați. 
Oamenii din Oraşul Interior ne cred pe toţi niște vite 
proaste. 

La auzul vorbelor, bivolul scoase un fornăit puternic. 

— lartă-mă, zise băiatul, mângâind nasul bivolului, 
ştii că n-am vrut să te jignesc. 

Dar, între timp, ostaşii Oraşului Interior îi surprinse- 
ră pe cei doi copii zăbovind în preajma porţii. 

— Copii, voi de-acolo, mârâi unul dintre ei. Haideţi, 
ştergeţi-o! 

— Hai, zise băiatul, trăgând-o pe Minli de mânecă. 
Să plecăm de aici! 

Minli îl urmă pe băiat și pe bivolul său. 

— Încotro mergi? întrebă ea. 

— Merg acasă, răspunse. Poţi veni și tu, dacă vrei. 

Și, din moment ce Minli nu avea unde altundeva să 
se ducă, îl urmă. 

Mini îl urmă pe băiat prin labirintul străzilor și alei- 
lor pentru ceea ce-i păru a fi ore bune. Dacă n-ar fi fost 
bivolul masiv pe care să-l zărească de la mare depărtare, 
cu siguranţă s-ar fi pierdut de nenumărate ori. 

— Nu mai avem mult de mers, îi zise băiatul la un 
moment dat. 

Minli își dădu seama că băiatul locuia la mare depărta- 
re de Orașul Interior. Drumul era nepietruit, doar pământ 
bătătorit. Chiar de la distanță, se vedea că zidul Orașului 
Mărginaş era crăpat și, pe alocuri, lăsat în paragină. 

— Aici locuiesc eu, zise băiatul, arătându-i cu degetul 
o cărare noroioasă care ducea la o colibă sărăcăcioasă 
și șubredă, care-ţi dădea impresia că primul vânt mai 
sănătos ar dărâma-o. 

Băiatul păși în colibă cu bivol cu tot, iar Minli îi urmă. 
Mătură cu privirea căsuţa strâmtă și simplă. Singura 

mobilă pe care o văzu Minli era un scaun și două lăzi de 
lemn. Pe un perete al colibei se afla o sobă cu un grătar 
butucănos de metal și o oală tocită. În cealaltă jumătate 
a încăperii se aflau două grămezi de fân. Fetița se uită la 
bivol în timp ce acesta se îndreptă țintă spre una dintre 
grămezi şi se întinse pe ea. Băiatul îl lovi afectuos pe spi- 
nare, după care târi scaunul greoi pe podea, spre Minli. 

— Te rog, ia loc, o pofti băiatul și se tolăni în cealal- 
tă grămadă de fân, şi povestește-mi de ce ţii morțiş să 
ajungi la palat. 

— Nu palatul mă interesează, răspunse fetiţa de pe 
scaun, eu pe rege vreau să-l văd. Apoi îi istorisi băiatu- 
lui întreaga poveste. Îl văzu încruntându-se şi privind-o 
neîncrezător în timp ce ea îi vorbea despre peștișorul 
auriu şi scuturând din cap când îl pomeni pe dragon, 
însă n-o întrerupse nici măcar o dată. 

— Nu știu cum o să ajungi la rege, spuse el când Minli 
își încheie istorisirea. Chiar dacă reușești să vorbeşti cu 
el, mă îndoiesc că vei reuși să obţii de la el şirul împru- 
mutat, cu atât mai mult cu cât nici măcar nu știi ce este! 

— Dar trebuie s-o fac, replică Minli. Trebuie să existe 
o cale. 

— Ei bine, în ceea ce mă privește, întotdeauna gân- 
desc mai limpede cu stomacul plin, zise băiatul, ridicân- 
du-se și deschizând una dintre lăzi. Hai să luăm cina! 

În timp ce acesta prăjea mugurii de bambus în oala 
de pe sobă, Minli cercetă încăperea goală. 

— Locuieşti singur? întrebă ea. 

— A-ha, încuviinţă el. Părinţii mei au murit acum 
patru ani. De atunci suntem doar noi doi, eu și bivolul. 

Nu părea îngrijorat, dimpotrivă, vorbea fără mânie 
și fără să-şi plângă de milă. Dintr-odată, Minli se gândi 

la casa ei — la podeaua de lemn pe care Ma o mătura 
întotdeauna, la pătura în plus cu care Ba o acoperea când 
bătea vântul mai rece — și simţi un nod în gât. 

Băiatul termină de gătit și îi întinse o farfurie cu nişte 
bambus, ca niște bucăţi fine de lemn galben. Avea o sin- 
gură farfurie, așa că o așeză pe scaun, lângă cele trei 
piersici pe care le aduse Minli, și amândoi se așezară cu 
picioarele încrucișate pe podea. Scoase beţigaşele (din 
care, ca și băiatul, nu avea decât două) şi începură să 
mănânce bambus pe scaunul ce le servea drept masă și 
din singura farfurie așezată între ei. 

— Nu ai unchi sau mătuși? întrebă Minli. Sau alte 
rude sau prieteni? 

— Sincer să fiu... ezită băiatul, apoi îi aruncă o pier- 
sică bivolului, m-am împrietenit cu cineva. Minli fu sur- 
prinsă să-i vadă chipul schimbându-i-se pe neașteptate. 
Trăsăturile sale dure se înmuiară ca o floare care se des- 
chide, iar pe chip i se așternu un zâmbet cald. 

— Cine e? întrebă Minli. 


Povestea băiatului % 
care avea un bivol 


Uneori, în timpul zilelor toride de vară, nu prea este 
apă suficientă pentru bivolul meu, așa că îmi place să 
ies din oraș și să-l duc în pădurea din apropiere, să se 
poată adăpa la izvor. Într-o zi, l-am dus în pădure, dar 
mă Împingea și mă trăgea în toate părțile, doar-doar 
ne-om depărta de izvor. Orice făceam, el refuza să se lase 
mânat. Așa că, până la urmă, m-am lăsat în voia lui. M-a 

condus într-o porțiune a pădurii în care nu mai fusesem 
niciodată, o parte pe care cred că nimeni din oraş nu a 
văzut-o vreodată. Copacii sunt atât de înalți de parcă 
ating cerul, iarba verde pare o cuvertură de mătase, iar 
în apropiere se află un lac cu apă limpede atât de curată 
şi de cristalină, încât pare un petic de cer. Însă mai fru- 
moase decât orice erau cele șapte fete care înotau în el. 

Când m-au văzut trecând printre copaci cu bivolul 
după mine, au început să ţipe. Au sărit din apă, și-au 
înşfăcat hainele și au luat-o la goană. S-au făcut nevăzu- 
te aşa de repede, că puteai jura că le-a-nghiţit pământul. 

Toate cu excepţia uneia. O singură fată a rămas în apă, 
privindu-mă speriată. Părul ei plutea în jur ca un nimb de 
miez de noapte, iar fața-i albă părea o stea pe cer. 

— Bună, am zis eu. 

— Bi... bivolul tău, a răspuns ea cu o voce ca sunetul 
de flaut, s-a așezat pe hainele mele! 

— Vai, am spus cu o voce sugrumată și l-am împins 
la o parte. 

O rochiţă albastră de mătase zăcea pe pământ, șifo- 
nată şi puţin prăfuită. Am ridicat-o și, simțindu-i moli- 
ciunea, m-am rușinat de asprimea mâinilor mele. 

— Poftim, am zis eu, oferindu-i haina. 

M-a privit șovăitoare. 

— N-o să mă uit, am asigurat-o eu, apoi am lăsat 
rochia pe marginea malului, la îndemână, și m-am înde- 
părtat, cu spatele către ea. 

Am auzit-o ieşind din apă și apoi mătasea foșnind în 
timp ce se îmbrăca. 

— Mulţumesc, a zis ea. Te poţi întoarce acum. 

Când m-am întors, îmi zâmbea. Era de vârsta mea, 
însă mai frumoasă decât toate fetele pe care le-am văzut 

vreodată. Până și prinţesele din tablouri apar urâte în 
comparaţie cu ea. 

— N-am vrut să te sperii, am zis eu, doar că bivolului 
meu îi era sete. 

— Am bănuit eu, a zis ea râzând cu clopoței în glas și 
l-a privit pe bivolul meu mătăhălos intrând în apă. Nu-mi 
vine să cred că surorile mele m-au părăsit așa! Pe deasu- 
pra sunt și cea mai mică - ar trebui să aibă grijă de mine. 
Dar mă bucur că au plecat, așa putem sta de vorbă. Poves- 
tește-mi despre tine! Bivolul tău te urmează pretutindeni? 

Şi uite-așa am devenit prieteni buni. Ea voia să știe 
totul despre mine și nu era deloc încrezută. De fapt, de 
multe ori suspina spunându-mi cât și-ar dori să aibă 
libertatea mea. 

— Trebuie să plec înainte să mi se simtă lipsa, a zis 
ea oftând din nou. Mi-ar plăcea să pot rămâne aici. Unde 
locuiesc n-am voie să fac nimic. Tot timpul e cineva cu 
ochii pe mine, spunându-mi ce și cum să fac. Uneori mă 
simt destul de singură. 

— Dacă așa stau lucrurile, atunci vizitează-mă. Putem 
să ne simțim minunat împreună. 

— Voi încerca, mi-a promis ea. 

Şi s-a ţinut de cuvânt. Așa cum mă avertizase, îi era 
greu să plece de acasă, însă în fiecare noapte cu lună plină, 
când își vizitează bunicul, poposeşte aici. Câteodată nu 
poate zăbovi decât pentru câteva clipe, alteori însă rămâ- 
ne ore întregi. De fiecare dată când ne vedem, râdem cât 
să ne-ajungă pentru o lună întreagă. E prietena mea cea 
mai bună și, într-o bună zi, când o să fim destul de mari, 
o voi convinge să rămână aici pentru totdeauna. 

— În seara asta o să vină din nou, zise băiatul zâm- 
bind cu gura până la urechi. 

— Oh, pot să o cunosc şi eu? întrebă Minli. Era inte- 
resant cum întregul fel de a fi al băiatului se schimba 
când vorbea despre ea, atitudinea lui ușor zeflemitoare 
și trăsăturile dure dispăreau ca prin minune și chipul i 
se lumina tot ca un lampion. Fetiţa se bucură că exista 
şi altcineva în viaţa băiatului în afara bivolului. 

Băiatul părea încurcat. 

— E foarte timidă în preajma altor oameni, zise el. Și 
cred că se teme că dacă o vede cineva, familia ei ar putea 
afla că se opreşte aici în loc să meargă direct la bunic 
acasă. Sunt foarte stricţi cu ea. 

— Atunci n-o să vă deranjez, zise Minli. Vrei să plec? 

— Nu, poţi rămâne aici cu bivolul, spuse el. Oricum 
data trecută mi-a spus că vizita asta va trebui să fie scurtă. 
E în urmă cu treburile, aşa că o așteaptă degrabă înapoi. 

— 'Treburi? vru să ştie Minli. Cu ce se ocupă? 

— Tese și toarce, răspunse băiatul. Asta îi duce buni- 
cului când merge în vizită: fir de in pe care îl toarce. Stai, 
ştiu! O s-o întreb cum poţi ajunge la rege! Ea trebuie să știe. 

— De unde să ştie o ţesătoare să-mi spună cum să 
ajung rege? întrebă Minli. Locuiește în Orașul Interior? 

— Nu, locuieşte departe, departe, răspunse băiatul 
ezitant, însă ştie o mulțime de lucruri. 

Minli ridică din umeri. Nu părea probabil ca prietena 
băiatului cu bivolul să ştie cum se poate ajunge la rege, 
însă, pentru că nici n-avea altă idee mai bună, se hotărî 
să aştepte și să spere. 


89 


Capitolul 
19 


Mini: se trezi din pricina unor sunete ascuţite: era ușa 
care zgâria podeaua de lut. Razele lunii pătrundeau prin 
fereastră, luminând coliba golașă. Mai devreme băiatul îi 
cedase fetiţei grămada lui de fân pentru a-și face culcuş 
și i se alăturase bivolului, lângă care, cu niște fân pe post 
de pernă, adormise îndată. Trezită din somn, Minli privi 
spre celălalt colț al încăperii şi dădu cu ochii de bivolul 
care sforăia ușor și dormea dus, însă lângă acesta, în fân, 
rămăsese o scobitură. 

— Oare unde a dispărut? se întrebă fetiţa şi se pomeni 
gândindu-se la Ma și Ba și la dragon, care o așteptau cu 
toţii. Dintr-odată, camera părea că geme de singurătate. 
Probabil că a plecat cu prietena lui, își dădu ea seama 
și, fără a-și mai putea stăpâni curiozitatea, se furișă la 
geam să tragă cu ochiul. 

Da, prietena băiatului era acolo. Minli rămase uimită 
când o văzu. Chiar dacă băiatul îi stătea în cale, tot își 
putea da seama că prietena lui era frumoasă, chiar mai 
frumoasă decât o descrisese el. Strălucea ca o perlă în 
lumina lunii, iar rochia ei albastră de mătase avea culoa- 
rea cerului. Geanta pe care o ţinea într-o mână părea a fi 
din același material ca rochia, însă firul de argint brodat 
pe ea o făcea să pară o bucăţică de cer înstelat. Totul la ea 
era mai frumos și mai deosebit decât la un om obișnuit. 
Fără îndoială, prietena băiatului era ieșită din comun. 

Minli o privi pe fetiţă râzând și apoi ascultă cu atenţie 
cuvintele băiatului. Acesta făcu un semn către casă, iar 
Minli se ghemui sub fereastră chiar când prietena lui 
întoarse privirea în direcţia ei. „Probabil o întreabă cum 
pot ajunge la rege“, se gândi Minli. 

Imediat ce prinse curaj, se uită din nou pe furiș afară. 
Prietena băiatului stătea cu ochii închiși și capul lăsat 
pe spate, ca și cum ar fi ascultat vântul. Apoi îl privi pe 
băiat şi vorbi. El dădu din cap, iar fetița zâmbi la mul- 
țumirile entuziaste ale prietenului ei, sau cel puţin așa 
își imagină Minh. 

Minli se așeză pe scaunul de lemn. „Ştie o mulțime 
de lucruri“, așa a zis băiatul despre prietena lui. Acum, 
că o văzuse, îi venea ușor a crede asta. 

„Dar oare cine este cu adevărat?“ se întrebă ea cu 
voce tare. 

Şi chiar în momentul acela, băiatul își făcut din nou 
apariţia în colibă. 

— A, nu dormi, spuse el văzând-o pe Minli. Oricât 
încerca, nu reușea să-și ascundă buna dispoziție din 
urma vizitei; cu ochii încă sclipind de bucurie, băiatul 

se tolăni din nou pe patul de fân. Am vorbit cu prietena 
mea. A spus că s-ar putea ca mâine dimineaţă regele să 
fie în Târgul Belșugului Verde, însă va trebui să-l găsești 
singură. 

— Serios? se minună Minli. De unde știe? 

Băiatul ridică din umeri. 

— Nu ai întrebat-o? vru ea să ştie. Nu găsești că e 
cam neobișnuit faptul că n-o poţi vedea decât din când 
în când? Și tu nu o vizitezi niciodată, doar ea vine la 
tine? Şi că știe tot felul de lucruri ca, de pildă, unde va 
fi regele mâine? Cine e, de fapt? 

— E prietena mea, răspunse simplu băiatul. Asta e 
ea și pentru mine e de-ajuns. 

Minli îl privi pe băiat strălucind de fericire, în ciuda 
sărăciei din jur, şi își dădu seama că, într-adevăr, pentru 
el era de ajuns. Ba chiar mai mult, după cum o dove- 
dea zâmbetul care continua să-i lumineze chipul. Toate 
întrebările o părăsiră pe Minli şi înţelese că nu mai era 
nimic de spus. 


Capitolul 
20 


Ma și Ba mergeau în tăcere. Paşii lor păreau singura 
muzică a pădurii. Pe Ba începuse să-l doară braţul din 
cauza bolului în care se afla peștişorul auriu, dar nu 
scoase o vorbă. 

— Pot să mai duc eu peștișorul, dacă ai obosit, se 
oferi Ma. 

Ba se pregătea să refuze, dar fu întrerupt: 

— Las-o să te ajute, bătrâne. E felul ei de a-ţi spune 
că nu mai e mâniată pe tine. 

Ba închise gura și privi lung la bolul peștișorului, apoi 
la Ma. Ea rămase așteptând, în mod evident nu-i ajunse- 
se nimic pe la urechi. Îi înmână soţiei sale bolul. 

— Când începe să-ţi fie greu, să mi-l dai înapoi, zise el. 

— Putem să-l ducem cu schimbul, îi răspunse Ma, 
dând din cap aprobator. 

La lăsarea nopţii, ajunseră în sat, Ma ducând în brațe 
bolul peştișorului. Vecinii îi văzură întorcându-se și, pe 

fugă, se îngrămădiră în jurul lor de parcă aveau parte 
de cine știe ce chilipir. 

— Aţi găsit-o pe Minli? întrebară ei. Unde e? De unde 
aveţi peștișorul? 

Ma și Ba scuturară din cap întristați. 

— Nu, mărturisiră ei, n-am găsit-o. Nu ştim unde e. 
Peștișorul îl avem de la un negustor. l-am urmărit pașii 
crezând că erau ai lui Minli. 

— Apoi ne-am hotărât, explică Ba, să ne întoarcem și 
să aşteptăm. După ce va găsi Muntele Nesfârșit, Minli o 
să se întoarcă acasă. 

— Să o așteptați?! se mirară toți vecinii. Cum puteţi 
să vă lăsați fiica să umble în căutarea Muntelui Nesfâr- 
şit? Sunteţi la fel de pierduţi ca și ea! 

— Am făcut tot ce-am putut ca s-o găsim, nici nu 
mai ştim unde s-o căutăm. Așadar, nu ne-a mai rămas 
nimic de făcut decât să așteptăm, zise Ba, aruncându-i o 
privire lui Ma care, cu buzele ferecate în fața cuvintelor 
neîndurătoare ale vecinilor, părea să întărească vorbele 
sale. Avem încredere în ea. Se va întoarce acasă. 

Ma și Ba intrară în casă, lăsând mulțimea de oameni 
să clatine din cap cu reproș. Ma așeză vasul cu peștișorul 
auriu pe masă și începu să pregătească cina în tăcere. O 
briză lină părea să aducă înăuntru lumina nopţii, revăr- 
sându-se prin fereastră pe vasul de sticlă și luminându-l 
ca pe un lampion. Ba se uită cu atenţie la Ma; femeia 
arăta ostenită, însă vântul delicat care unduia apa din 
vas aruncându-i umbre pe chip părea să-i netezească 
ridurile. Apoi, când orezul alb ca spuma laptelui fu gata, 
Ma luă beţigașele şi hrăni peștișorul din porţia ei. 

Capitolul 
21 


Mii și noul ei prieten își croiau drum prin mulțime, 
în timp ce soarele arzător îi lovea în moalele capului. 
Minli, obișnuită cu recolta sărăcăcioasă din satul ei, nu 
se putea abţine să caște ochii uimită la vederea grăme- 
zilor cu alimente de vânzare de la Târgul Belşugului 
Verde. Strada și întreaga piaţă erau pline de dughene 
și tarabe cu umbrele care te îmbiau cu verze frumoase 
de culoarea jadului, cu fel și fel de castraveți încovoiaţi, 
vinete superbe şi portocale ispititoare. Merișoare dulci, 
strălucind ca șiragurile de rubin, o făceau pe fetiţă să 
simtă cum îi lasă gura apă. 

— Nu-l văd nicăieri pe rege, zise ea într-un final. 

— Poate că n-a ajuns încă, răspunse băiatul. 

— Mă tem că n-o să-l găsesc aici, zise abătută Minli. 
Acum, în lumina zilei, prietena băiatului nu mai părea 
atât de minunată. Oricum, ce-ar căuta un rege pe o uliţă 
de târg? 

— Dacă a spus că o să vină, atunci așa trebuie să fie, 
zise scurt băiatul și își ferecă încăpățânat buzele. 

— Hei! Pleacă de-acolo! strigă un vânzător către bivo- 
lul care se apucase să molfăie o frunză de salată verde. 

Băiatul îl trase scurt la o parte. 

— Ta-ţi-l de-aici! ţipă bărbatul, roșu la față ca ridichile 
pe care le vindea. 

— Cred că ar fi mai bine să-l duc de-aici, zise băiatul 
şi începu să tragă bivolul de coarne, îndepărtându-l de 
grămezile ispititoare de mâncare. Îi e foame, ar trebui 
să-l duc la păscut. 

— Eu rămân aici, spuse Minli. Nu e nevoie să stai cu 
mine să-l caut pe rege. 

— În regulă, încuviinţă băiatul. Dacă ai nevoie de 
un loc unde să dormi la noapte, știi unde găsești coliba 
mea. Dacă nu, poate ne mai vedem pe-aici! Mult noroc! 

— Mulţumesc, zise fetiţa, însă, în timp ce-i făcea liniș- 
tită cu mâna, își dădea seama că era posibil să nu-l mai 
întâlnească niciodată. 

Înainte să-l piardă în mulţime, apucă ultima monedă 
din desagă și fugi spre el. 

— Stai puţin! zise ea. Poftim, ia asta. 

— Nu, râse băiatul. N-am nevoie, păstreaz-o tu. 

— Dar... începu ea, însă băiatul se întorsese deja cu 
spatele, văzându-și de drum. 

— Să ne revedem cu bine! îl auzi strigând, iar bivolul 
fornăi și el în semn de rămas-bun. 

Minli zâmbi uşor năucă. „Şi acum?“ se întrebă ea în 
timp ce hoinărea printre tarabe, negustori și cumpără- 
tori. „Cum o să-l găsesc pe rege aici?“ 

— Fii bun și îndură-te de-un biet bătrân, doar o buca- 
tă poftesc, se tângui cineva. 

Minli se întoarse și văzu un bătrân sărac, cu chipul 
zbârcit, cerând de pomană în fața unei tarabe. Era mur- 
dar și cocârjat, iar hainele-i păreau făcute din cârpe de 
șters podeaua. 

— Te rog, îl imploră pe vânzătorul de piersici, mi-e 
așa de sete. O piersică mică, cea mai mică? 

— Pleacă de-aici, bătrâne, răspunse vânzătorul gras. 
N-ai bani, nu vezi nicio piersică. 

— Te rog, ceru din nou bătrânul, cu o voce stinsă. 
Fie-ţi milă de un bătrân istovit. 

— Cară-te, cerșetor netrebnic ce ești! răcni vânzăto- 
rul. De nu, chem paznicii să te ia. 

Vocea răsunătoare a vânzătorului atrase atenţia tre- 
cătorilor și o mică adunare se strânse în jurul tarabei 
cu piersici. 

— E o nerușşinare să te porți aşa cu un bătrân, zise 
cineva din mulţime. Dă-i o piersică! 

— Toți sunteţi foarte darnici când vine vorba de marfa 
mea, zise bărbatul cu dispreţ. Dacă vă pasă așa de tare, 
cumpăraţi-i voi o piersică. 

Văzându-l cu mâna întinsă, tremurând de foame, 
Minli simţi un junghi adânc în stomac. Își aminti de 
Ba, întinzând ultimele boabe de orez ca să hrănească 
peștișorul. Banul de aramă pe care i-l oferise băiatului 
era încă în mână ei, cald. Inima îi bătea cu putere, gata 
să-i sară din piept. 

— Poftim, zise ea, întinzându-i vânzătorului mone- 
da. Alese cea mai mare piersică pe care o găsi pe tarabă 
și i-o oferi bătrânului. Recunoscător, acesta făcu o ple- 
căciune și începu să mănânce cu poftă. Uitând pentru 
câteva clipe de Orașul Interior și de Palat, Minli îl privi 

emoționată. De altfel, ca vrăjită, întreaga mulțime se 
opri să-l privească pe bătrân mâncând până ce din fruct 
rămăsese doar sâmburele. 

— Mulţumesc, spuse cerșetorul cu o voce mult mai 
puternică și făcu o plecăciune în fața privitorilor. Pier- 
sica a fost delicioasă, îmi doresc ca voi toți să o fi putut 
gusta. Dacă vreți să-i faceţi pe plac unui bătrân și să 
mai rămâneți aici o vreme, o să-mi împart averea cu voi. 

Bătrânul scoase un beţișor din buzunar și se aple- 
că. Săpă o groapă mică în nisipul de lângă drumul de 
cărămizi negre și plantă sâmburele de piersică. Împlântă 
bățul în grămăjoara de pământ, apoi ceru nişte apă. 

Minli, complet fascinată, scoase plosca de apă și i-o oferi. 
În timp ce bătrânul turna apă pe beţișor, acesta prinse a 
fremăta și... Oare ochii îi jucau feste? Părea să crească. 

Și într-adevăr creștea. Bățul creștea și creştea până 
ajunse la brațul lui Minli. Continuă să crească, iar când 
nu mai reuși să-i întrezărească vârful, crengi și flori 
rozalii umplură cerul. Când mirosul dulce al florilor se 
răspândi prin aer, fetița își dădu seama că beţişorul se 
prefăcuse într-un piersic. Încet-încet mulțimea părea să 
se dumirească la rândul ei, judecând după ochii holbaţi și 
gurile căscate ale oamenilor. Până și vânzătorul nesuferit 
uită de fructele lui și ridică uimit ochii spre pom. 

Ca niște fulgi de nea rozalii, petalele începură să cadă 
din pom, prefăcându-se într-un covor care acoperea nisi- 
pul. Frunzele erau de-un verde intens, acoperind cren- 
gile, iar apoi se iviră muguri de paloarea lunii, sclipind 
ca perlele într-o scoică. Ca niște baloane mici umflate 
cu aer, se prefăcură în fructe rotunde, cu obraji rozalii 
și roșiatici. În scurtă vreme, ramurile atârnau grele sub 

povara roadelor, umplând aerul cu aroma încântătoare 
a piersicilor coapte. Copiii se adunară în jur și se holbau 
pofticioși, în timp ce adulţilor le lăsa gura apă. 

În sfârșit, bătrânul se ridică pe vârfuri, culese o pier- 
sică din pom și i-o întinse unuia dintre privitori. 

— Vă rog, zise el, făcându-le tuturor semn cu mâna, 
înfruptaţi-vă! 

Nu fu nevoie să li se spună de două ori. Copiii se 
cățărară în pom și începură să se îndoape cu delicioasele 
poame, în timp ce adulţii le culegeau direct de pe crengi. 
Un băieţel se urcă în spinarea unui cal răpciugos care-l 
însoțea și luă o piersică roșie ca focul pe care o ochise 
dinainte. În scurt timp, toată mulţimea molfăia fructele 
moi și dulci, murmurând de plăcere. Până şi vânzătorul 
de piersici uitase cu totul de taraba lui, iar acum stătea 
sub pom cu ochii închiși, în timp ce zeama delicioasă a 
piersicilor îi curgea pe bărbie. 

Minli, pe de altă parte, nu se alătură festinului. „Dacă 
n-aș fi mâncat doar piersici tot drumul spre oraș“, își 
zise ea, „aș fi fost prima care s-ar fi urcat în pom“. Dar 
sătulă de piersici, fetița reuși să vadă ceea ce nimeni 
altcineva nu observă. De fiecare dată când cineva culegea 
o piersică din pom, dispărea una de pe taraba vânzăto- 
rului. „Cerșetorul se folosește de piersicile vânzătoru- 
lui pentru pom!“ se amuză fetița privindu-l pe bătrân 
prin mulțimea care continua să se înfrupte. La rândul 
lui, bătrânul asista amuzat la scenă, însă Minli băgă de 
seamă că cerșetorul nu era, de fapt, moșneagul care îi 
păruse a fi la început. „Poate e un magician. Poate mă 
ajută să pătrund în Orașul Interior.“ 

Fetiţa se apropie încet de el. În timp ce-și făcea loc 
prin mulțime, ultima piersică fu culeasă din pom, iar 

crengile și frunzele începură să dispară. Trunchiul părea 
să se prăbușească, devenind din ce în ce mai subţire şi 
mai scund. Mulțimea terminase ospăţul, iar pământul era 
acum acoperit de sâmburi de piersică. Când Minli ajunse 
în dreptul cerșetorului, ultima crenguţă se făcu nevăzută 
sub grămada de sâmburi, iar bărbatul era gata de plecare. 

— Aşteptaţi! zise Minli, prinzându-i braţul. 

Atunci, mâneca se dădu la o parte, lăsând să se obser- 
ve o sclipire de aur. Grăbit, cerșetorul își trase mâneca 
la loc, însă nu fu nevoie de mai mult de o clipă pentru 
ca fetița să zărească o brățară de aur în formă de dra- 
gon. Schimbară priviri pline de înțeles, în timp ce fetița 
își croia scenarii în minte. „Doar familia imperială are 
permisiunea de a folosi imaginea unui dragon“, așa îi 
spusese dragonul. „Toată lumea știe că dragonul de aur e 
purtat numai și numai de regi“, zisese băiatul cu bivolul. 
Amintindu-şi cuvintele, i se tăie respiraţia. 

— Purtaţi un dragon, se bâlbâi Minli. Doar... poate 
purta un dragon de aur... înseamnă că sunteţi... sunteți... 

— Unde-a dispărut afurisitul ăla de cerșetor?! un stri- 
găt furios răzbi prin mulţime. 

Minli recunoscu vocea vânzătorului. 

— Mi-a furat piersicile! Pun eu mâna pe el acuși! 

Numaidecât, bărbatul o dădu pe Minli la o parte și o 
luă la fugă. Buimăcită, abia reuși să-şi termine propoziția: 

— Înseamnă că sunteţi regele, șopti ea în urma bătrâ- 
nului zdrenţuit care se făcut nevăzut! 

Mini încercă să-şi revină din şoc. „Regele!“ își zise 
fetița. „Nu-mi permit să-l pierd tocmai acum!“ Cu inima 
gata să-i sară din piept o luă la goană în urma bărbatului 
zdrențăros. 

Fu o cursă în toată puterea cuvântului, sau cel puțin 
aşa ar fi fost dacă cerșetorul și-ar fi dat seama că era 
urmărit. Îşi croi drum printre oameni şi lăzi de orez, cu 
fiecare pas apropiindu-se tot mai mult de părțile izolate 
ale orașului. Când bărbatul o coti prin spatele unei gră- 
mezi de coșuri ponosite, Minli se temu că-i pierduse urma, 
însă din fericire îi zări mâneca cenușie fâlfâind ca și cum 
i-ar fi făcut ei semn, astfel încât îl putu urmări când acesta 
ajunse la zidul Orașului Interior şi coti după un colţ. 

Ascunsă în spatele unui cărucior abandonat, Minli îl 
pândi pe bărbat în timp ce împingea o porțiune din zid. 
Cu un scârțâit ușor, zidul se dădu la o parte! 

„O intrare secretă în Orașul Interior!“ se minună 
Minli și se grăbi să pătrundă chiar când zidul se reîn- 
chidea complet. Împinse cu putere cu ambele mâini și 
poarta se deschise. 

De cealaltă parte a porții i se înfățișă o priveliște care-ţi 
lua ochii cu selipirile ei, ca ale unui cufăr plin de biju- 
terii. Frunzele de bambus, de pin şi de prun sclipeau în 
lumina soarelui ca niște smaralde, iar florile rozalii și 
roşii păreau rubine cuibărite într-o mare de verde. La 
câţiva pași depărtare, Minli văzu o potecă din pietricele 
spălate de ape. În mijlocul curţii, un lac mare de jad 
oglindea acoperișurile arcuite ale pavilioanelor și fru- 
musețea aspră a uriașelor sculpturi de piatră roase de 
vreme. Din apa tulbure, ca o floare de lotus, se înălța un 
pod șerpuitor. Nu putea fi decât Grădina Palatului. Însă 
abia băgă de seamă. În schimb, ochii îi căzură pe băr- 
batul din fața ei: cerșetorul își ștergea faţa cu o batistă 
albă delicată, iar fetița văzu clar ca lumina zilei că nu 
era deloc bătrân. De fapt, era chiar mai tânăr decât Ba. 
Firele albe din păr fură și ele îndepărtate de batistă, iar 
părul și barba îi luceau negre ca abanosul. Zdrenţele 
cenușii odată lepădate au scos la iveală o mătase galbe- 
nă strălucitoare, de culoarea soarelui. Dragoni și nori 
multicolori se asortau de minune cu brăţara de aur pe 
care o purta, împodobindu-i mantia și aruncând scântei 
în lumina zilei. Nu mai încăpea îndoială că era regele. 

În clipa următoare, regele se întoarse și îi observă 
prezenţa. Sub privirea lui, Minli se făcu mică, mică și 
îngenunche. 

— Maiestatea Voastră, zise ea, simţindu-și inima 
bătând mai-mai să-i spargă pieptul. 

— M-ai prins! îl auzi Minli, și ridicând bărbia îl văzu 
pe rege privind-o cu aceeași expresie amuzată ca atunci 
când îi cerceta pe oameni înfruptându-se cu piersici. 

Regele dădu din cap. Ochii îi sclipeau plini de viață, 
făcându-l să pară tatăl tânăr al vreunuia dintre tovarășii 
ei de joacă din sat. 

— Cât despre tine, zise el, binefăcătorul meu, am știut 
că eşti isteaţă. 

— Maiestatea Voastră! Maiestatea Voastră! se auzi un 
cor de voci, iar Minli zări în depărtare un alai de servitori 
alergând pe podul şerpuit. 

— Să nu-i lași să te prindă! îi zise regele fetiţei. Altfel 
vor afla cu toţii de isprăvile mele și atunci ce mă fac? 

O ridică pe Minli în picioare şi o împinse în spatele 
statuilor noduroase de piatră, acoperind-o cu zdrenţele 
veșmintelor de care se dezbrăcase adineauri. 

— Iute, iute! zise el. Să nu scoţi o vorbă. Îţi poruncese 
să taci chitic și să nu te arăţi până nu primeşti permi- 
siunea mea. 

Minli îmbrăţișă piatra dură și se piti cum putu mai 
bine. Sute de pași se apropiau, ca răpăiala unei furtuni. 

— Ce s-a întâmplat? întrebă regele. S-a declarat răz- 
boi orașului? 

— Maiestatea Voastră, începu un glas cu răsuflarea 
tăiată, vă căutăm de o vreme... 

— Mă căutaţi pe mine? zise regele. De ore întregi 
sunt în grădină. 

— Înseamnă că... înseamnă că nu v-am văzut, se bâl- 
bâi servitorul. Nimeni nu v-a văzut... gărzile nu v-au 
găsit și ne-am temut... 

— V-aţi temut că l-a înghițit pământul pe Regele Ora- 
șului Clar-de-Lună? se amuză regele. Nu de data asta, 

Consiliere Chu. În orice caz, în noaptea asta simt nevoia 
să fiu în comuniune cu luna. 

— Maiestatea Voastră? zise glasul din nou. 

— Da, răspunse hotărât regele. În noaptea asta doresc 
să rămân singur în grădină, doar eu și luna. Să mi se 
aducă cina în Pavilionul Îmbrăţișarea Lunii și până dimi- 
neață să nu mă deranjeze nimeni. 

— Am înţeles, Maiestatea Voastră, încuviinţă servi- 
torul. Minli nu se putu abţine și trase cu ochiul. Văzu 
rânduri-rânduri de curteni îmbrăcaţi cu veșminte alese, 
îngenuncheaţi în faţa regelui și atingând pământul cu 
frunţile. Hainele lor de mătase străluceau în lumina 
slabă a serii. Un bărbat îmbrăcat din cap până în picioa- 
re în negru îngenunche în faţa regelui, mai aproape de 
acesta decât restul curtenilor. Minli bănui că el era Con- 
silierul Chu. 

— De fapt, aduceţi-mi două porții de mâncare, spuse 
regele, aruncându-i fetiţei o privire pe furiș. Observân- 
du-l, Minli se retrase iute în ascunzătoare. 

— Două porţii, Maiestate? întrebă Consilierul Chu pe 
un ton nedumerit. 

— Întocmai, două porţii, replică regele. În felul ăsta 
voi cinsti luna aşa cum se cuvine, doar ea este cea care 
îmi va ţine companie în noaptea asta. Mi se pare corect. 

— Desigur, Maiestate, răspunse consilierul. 

Minli îşi închipui cât de nedumerit trebuie să fi fost 
bărbatul, însă acesta era îndeajuns de instruit încât să 
nu pună la îndoială poruncile regelui. 

— Peste exact o oră, continuă regele, voi fi la Pavilio- 
nul Îmbrăţișarea Lunii. Vreau să găsesc acolo mâncarea 

și nimic altceva. Nu doresc să fiu deranjat de nimeni în 
seara asta. 

— Bineînţeles, Maiestate, răspunse bărbatul, iar 
Minli auzi foşnetul mătăsurilor în timp ce curtenii se 
ridicară în picioare și se retraseră. 

— S-au dus, spuse regele încet. Poţi ieși acum. 

Minli se strecură pe furiș din spatele statuii. 

— Ei bine, micuța mea prietenă, îi spuse fetiţei, acum 
că ştii cine sunt, hai să facem o plimbare și să-mi poves- 
teşti cine ești tu. 

Mimi: și regele petrecură ceasuri întregi în grădină, 
fetița povestindu-i despre satul ei și despre lunga călăto- 
rie până la palat. Amintindu-și de cuvintele peștișorului 
auriu, fu atentă și nu scoase o vorbă despre prietenul 
ei dragon care o aștepta în pădure. În timp ce străbătea 
poteca, Minli simţea apăsarea fină și plăcută a pietrelor 
dezmierdându-i tălpile. Ca o floare care se închide, soa- 
rele dispărea încet de pe cer, iar când ajunseră la pavilion 
întreaga grădină era cufundată în întuneric. 

— Așadar, zise regele, ai bătut atât amar de drum ca 
să-l găsești pe Străjerul Orașului. 

— Da, așa e, răspunse Minli şi-l privi ţintă așteptând 
un sfat. 

— Şi crezi că eu sunt Străjerul, continuă regele. 

— Da, replică fetiţa. Ştiţi ce este șirul împrumutat? 
Mi-l puteţi da, vă rog? 

— Şirul împrumutat... repetă regele, oprindu-se în 
fața pavilionului. Luna se oglindea pe suprafața lină a 
apei, iar Minli înțelese de ce pavilionul se numea Îmbră- 
ţișarea Lunii. Luna se odihnea în apă, ocrotită ca o perlă 
prețioasă, iar regele zăbovi cu privirea asupra ei, pierdut 
în gânduri. 

— În primul rând, haide să mâncăm, apoi vom vedea 
ce se poate face în legătură cu șirul împrumutat. 

Minli păși în pavilionul în aer liber. În mijloc, îi aștep- 
tau două scaune şi o măsuţă cu sculpturi sofisticate din 
lemn de ginkgo biloba!. Un coș frumos împletit din bam- 
bus, care îi ajungea fetiţei până la brâu, fusese așezat 
lângă scaune. Regele ridică nerăbdător capacul și pe loc 
aerul se umplu de mirosuri bogate și îmbătătoare care 
îi deşteptară fetiţei foamea. 

Regele scoase o farfurie cu găluşte delicate de creveţi 
rozalii, tăieţei cu carne de porc, muguri de fasole fragezi, 
ceapă verde de culoarea smaraldului și un bol de supă de 
tofu alb ca jadul. La final, un ceainic și un platou cu felu- 
rite sortimente de prăjituri îi aştepta la fundul coșului. 

Regele îi oferi lui Minli un set superb de bețigaşe din 
aur, cam grele pentru mânuţele ei de copil, apoi, după 
ce-o invită să se înfrupte, începură să mănânce ceea ce 
pentru fetiță era fără îndoială cea mai gustoasă cină din 
viața ei. 

— Nu ştiu ce este șirul acesta împrumutat care te 
interesează pe tine, mărturisi regele în timp ce-și sor- 
beau ceaiul. 


1 Arbore care provine dintr-o mică regiune din sud-estul 
Chinei, având atât scop terapeutic cât şi ornamental. Mai este 
numit „arborele templier japonez“ (n. red.). 

Terminaseră de mâncat, iar Minli savura o prăjitură 
în formă de broască țestoasă, umplută cu o pastă de faso- 
le roșie, gust necunoscut pentru ea. Se simțea desfătată 
de aromele îmbietoare care-i încălzeau stomacul. 

— Însă cred că pot să ghicesc. 

Cu mare efort, Minli se opri din mâncat şi-l privi pe 
rege. 

— Puteţi? întrebă ea sfioasă, iar inima i se umplu de 
speranţă. Ce credeţi că este? 

— Ştii de ce se numește orașul acesta Clar-de-Lună? 
întrebă regele. 

Minli scutură din cap, așteptând o lămurire. 

— Stră-străbunicul meu i-a schimbat numele. Mai 
demult se numea Oraşul-de-Departe. Însă când şi-a înce- 
put domnia, l-a rebotezat Oraşul Clar-de-Lună, explică 
regele. Cei mai mulţi cred că numele i se datorează sufle- 
tului său poetic, dar acesta nu e singurul motiv. Ai auzit 
povestea magistratului care a încercat să-l păcălească pe 
Bătrânul din Lună? 

Minli dădu din cap. 

— A încercat să o ucidă pe soţia menită fiului său, 
însă, până la urmă, soarta i-a adus împreună pe cei doi, 
zise ea. 

— A, văd că ştii povestea. Regele zâmbi. Acel magis- 
trat a fost tatăl stră-străbunicului meu. lar acest oraș 
e oraşul al cărui rege a devenit fiul magistratului prin 
acea căsătorie. 

— Adică, povestea e adevărată?! exclamă Minli. 

— Ei bine, e o poveste care a fost transmisă din gene- 
raţie în generaţie în familia mea, zise regele. Însă multe 
dintre taine nu au ajuns la urechile lumii. 

După ce Bătrânul din Lună i-a prezis magistratului 
că fiul lui se va căsători cu fiica unui băcan, Magistra- 
tul Tigru s-a înfuriat peste măsură. Înciudat, a apucat 
pagina și a smuls-o din carte. Însă, înainte să apuce să o 
rupă în bucăţi, s-a simţit străpuns de privirea bătrânului 
și de lumina lunii, care păreau să-l ţintuiască locului. În 
liniştea învăluitoare, furia magistratului s-a preschim- 
bat în frică. Într-un final, chipul Bătrânului din Lună a 
căpătat o mină aspră. 

— Paginile din Cartea Norocului nu se rup așa de 
ușor, însă acea hârtie ţi-a fost destinată încă dinainte de 
a ajunge în grija mea, i-a spus bătrânul. Așadar, poate 
că se cuvine să o primeşti. la-o! Cartea a înzestrat-o cu 
niște calităţi care, însă, îţi vor fi la fel de nefolositoare 
precum ţi-ar fi fost și neruptă. 

Şi, fără nicio altă vorbă, Bătrânul din Lună s-a ridicat 
și a luat-o în sus pe munte. Magistratul a rămas cu gura 
căscată, ţinând strâns în mână bucata de hârtie. 


— A smuls o pagină din Cartea Norocului? se miră 
fetița. 

— Da, răspunse regele, însă el singur nu a reușit nicio- 
dată s-o descifreze, așa că i-a fost întrutotul nefolositoare, 
întocmai cum a prezis Bătrânul din Lună. Urmează-mă, 

îi spuse regele ieșind din pavilion și îndreptându-se spre 
podul de sub lună. 

Minli îl observă scoțând din sân un săculeţ cu fire 
aurii. 

— Asta este pagina smulsă. A fost dată mai departe 
din generaţie în generaţie, cercetată de regii Orașului 
Clar-de-Lună. Niciunul dintre noi nu a înțeles ce-a vrut 
să spună Bătrânul din Lună atunci când hârtia a fost 
luată cu împrumut. 

Minli îl privi fascinată pe rege scoțând din săculeț o 
foaie de hârtie fină, împăturită. Mai decolorată chiar ca 
brânza tofu pe care o mâncase la cină, hârtia părea să 
emane o lumină proprie, ce umbrea strălucirea de aur 
a săculețului. 

— Stră-străbunicul meu a fost acela, continuă regele 
desfăcând foaia, care și-a dat seama că mesajul putea 
fi văzut doar în lumina strălucitoare a lunii. Atunci a 
schimbat numele locului în Orașul Clar-de-Lună pentru 
a le aminti regilor care îl urmează la tron taina acestei 
bucăți de hârtie. 

Minli privi năucită foaia care strălucea în lumina 
lunii. Pe ea, parcă scris cu umbre, se afla un singur şir 
de caractere șterse, într-o limbă pe care fetița nu o mai 
văzuse niciodată. 

— Cred deci că această hârtie, pe care Bătrânul din 
Lună a spus că a împrumutat-o la rândul lui, este „șirul 
împrumutat“ pe care îl cauţi tu. 

— Bineînţeles! izbucni încântată Minli. Asta trebuie 
sa fie! Însă însufleţirea îi scăzu în clipa în care își aminti 
cu câtă grijă păstrase regele această bucăţică de hârtie 

la piept atâta vreme. Părea cu neputinţă ca acesta să se 
despartă de o comoară atât de prețioasă. 

— Doar după ce a studiat-o vreme îndelungată, stră- 
străbunicul meu a reușit să-i descifreze cuvintele, zise 
regele. El şi-a dat seama că mesajul se schimbă în funcție 
de împrejurări. Din acea clipă, de fiecare dată când un 
Rege al Orașului Clar-de-Lună se află într-o încurcătură, 
consultă hârtia. 

— Şi îi spune ce are de făcut? întrebă fetița. 

— Da, replică regele zâmbind. Deşi nu în felul în care 
îţi închipui tu. Uneori, cuvintele de pe pagină sunt mai 
încureate decât problema însăși. 

Zicând acestea, regele își îndreptă privirea spre hârtie. 
Citi mesajul, iar chipul îi fu străbătut de teamă. 

— Serie, începu regele în șoaptă, „Poţi pierde doar 
acel lucru de care te agăţi“. 

Cuvintele păreau că plutesc în aer. Era o linişte depli- 
nă, tulburată doar de foșnetul foii în bătaia lină a vân- 
tului. Rămasă fără cuvinte, Minli privi hârtia fluturând 
în aer, care părea să-i facă semne. 

— Se pare că cererea ta, zise regele, merită să fie luată 
în serios. Asta pare să fie singurul lucru pe care mi-l 
comunică foaia. Stai să mă gândesc. 

Minli îl privi nelămurită pe rege și nu zise nimic. 

— Timp de generaţii, familia mea a prețuit această 
hârtie. Am cinstit-o pentru puterea ei spirituală și pentru 
autoritatea ei. A fost lăsată moștenire, a fost studiată și 
apreciată şi stimată. A fost preţuită mai presus de aur și 
jad, zise regele încet. Însă ce reprezintă ea cu adevărat? 

Minli dădu din cap, neștiind dacă să răspundă sau nu. 

— De fapt, continuă regele, nu este altceva decât o 
dovadă a obrăzniciei, a răutăţii şi a lăcomiei fără scrupu- 
le care îl caracterizau pe înaintașul meu. Cu toate aces- 
tea, timp de generaţii nu am luat lucrul ăsta în seamă, 
dimpotrivă, am păstrat această hârtie cu sfinţenie, 
astfel încât toţi conducătorii Orașului Clar-de-Lună au 
purtat-o cu ei neîncetat, neîndrăznind să o scape din 
vedere nici măcar o clipă. 

Oglindită în undele apei din grădină, luna părea să 
tremure pe cer. Regele continuă să vorbească, de data 
asta însă mai mult cu sine decât cu Minli. 

— Ne-am agăţat de ea, temându-ne mereu să n-o 
pierdem, zise el. Însă dacă eu aleg să-i dau drumul, 
atunci nu este nicio pierdere. 

Minli simţi cum i se taie respiraţia de emoție. Era 
conştientă că gândurile regelui se pot schimba imedi- 
at. Aceasta era unica ei șansă. Dacă regele se hotăra 
să păstreze hârtia, ştia că nu mai există altă ocazie să 
ajungă în mâinile ei. 

— Poate că nici nu ne era menit să ne agățăm de ea. 
Oricine ar fi fost proprietarul iniţial, asta este o pagină 
din Cartea Norocului, o carte care nu aparține nimănui, 
zise regele. Așadar, poate că e vremea ca hârtia să se 
întoarcă în Carte. 

Un vânticel mângâie suprafaţa iazului, iar Minli își 
privi chipul oglindindu-se în apă: era palid şi alburiu 
ca luna. 

— „Poţi pierde doar acel lucru de care te agăţi“, repe- 
tă pentru sine regele. 

Aruncă o privire scurtă spre hârtie, apoi se uită la 
Minli. Pe chip i se așternu o expresie împăcată și seni- 
nă, apoi zise zâmbind: 

— Așadar, dacă aleg să-ţi dau şirul împrumutat, nu-l 
pierd. 

Zicând acestea, puse hârtia în mâinile tremurânde 
ale fetiţei. 


Capitolul 
24 

h afara orașului, dragonul o aștepta. Chiar și după ce 
Minli se pierduse în zare, dragonul nu-şi dezlipi ochii de 
la şirul de copaci. De cum trecu fetiţa de leii masivi din 
piatră şi porţile se închiseră în urma ei Dragon se simţi 
singur. Își dădu seama că nu avusese niciodată niciun 
prieten şi ce sentiment minunat era să aibă pe cineva 
alături. 

Poate tocmai de aceea, în cea de a doua noapte, când 
cerul se întunecă şi luna răsări, dragonul se strecură 
din umbra copacilor şi se apropie de orașul adormit și 
ferecat. Deși nu voia să recunoască, simțea că stând mai 
aproape de zidurile orașului e mai puţin singur. 

Luna de argint lumina cu raze de gheaţă zidurile de 
piatră și statuile de lei. Dragonul se apropie de poartă, 
privindu-le atent. Corpurile lor scunde şi masive păreau 
să tragă în jos soclurile de piatră pe care erau așezate, 

iar în noaptea întunecată coamele lor dure și buclate 
păreau rânduri de boboci sculptați. Un leu ţinea o minge 
sub laba din față; celălalt alinta un pui de leu care părea 
să râdă ștrengăreşte de el. De altfel, toţi leii păreau să 
rânjească pe ascuns, ca și cum ar fi fost martorii unei 
glume secrete. 

— Sunt așa de amuzant? îi întrebă dragonul când 
trecu pe lângă ei. 

— DA! izbucni puiul de leu, eliberându-se de sub laba 
mamei sale. Ești tare caraghios! 

Dragonul sări în sus surprins, iar puiul de leu începu 
să hohotească, vădit amuzat de sperietura dragonului. 
Râsetele puiului îi treziră pe cei doi lei adulţi, care se 
scuturară pe soclu. 

— Xiao Mao! îl muştrului mama pe pui. Nu e voie 
să râzi de un dragon pierdut. Și știi bine regulile. Fără 
mișcări în prezenţa altora! 

— Dar e un dragon, se apără puiul, nu e un om. El 
nu se pune la socoteală, nu-i așa? Și, în plus, uite ce 
caraghios e! Ditamai dragonul încercând să se furișeze 
ca un șoricel! 

— Xiao Mao! bubui vocea groasă a leului. Puiul arun- 
că o privire descurajată, rușinându-se, și se potoli îndată. 
Între timp, dragonul își recăpătase glasul. 

— Așadar, sunteţi vii, zise el. 

— Sigur că suntem, replică leul, cercetându-l curi- 
os pe dragon. Totul are viață — pământul pe care calci, 
scoarța copacilor de colo. Dintotdeauna am avut viață, 
chiar și atunci când eram doar piatră, înainte de a deveni 
lei. E adevărat însă că faptul că am fost sculptați ne-a 
conturat personalitatea. 

— Eşti un dragon destul de tânăr, nu-i așa? se intere- 
să cu un glas suav leoaica. Pari a avea doar o sută, o sută 
cincizeci de ani. Nu te îngrijora, vei învăţa în curând. 

— O sută! izbucni puiul. Eu sunt mult mai mare decât 
tine. Eu am o sută șaizeci și opt de ani! 

— Şi nu te-ai făcut mai înțelept câtuși de puţin, 
comentă tatăl puiului. Nu râde de cei tineri. 

— Ei bine, şi ce te aduce pe aici? întrebă puiul, de data 
asta pe un ton prietenos. Dragonii nu coboară prea des 
pe pământ. Te-ai pierdut cumva? 

Deşi era o situație mai neobișnuită, leii nu erau deloc 
ostili, așa că dragonul se așeză liniștit și le istorisi toată 
povestea, de la cap la coadă. Le vorbi despre nașterea lui 
și traiul în pădure, despre întâlnirea cu Minli și călăto- 
ria lor în căutarea șirului împrumutat şi a Bătrânului 
din Lună. Leii nu-l întrerupseră nicio clipă, deși cel mic 
chicoti din când în când. 

— Ai aparţinut cândva Magistratului Tigru? întrebă 
puiul de leu când Dragon își isprăvi povestea. Înseamnă 
că tu ești dragonul cel groaznic! Tu ești acela care a dis- 
trus palatul tatălui regelui. Câte încurcături ai pricinuit! 

Dragon îi privi nedumerit pe ceilalţi lei. 

— În urmă cu un veac, începu leoaica, tatăl regelui a 
fugit din satul său natal. Un dragon îi distrusese casa, iar 
oamenii l-au dat afară, zicând că aduce ghinion. Atunci 
a venit aici şi s-a stabilit în casa fiului său, unde a trăit 
de pe urma averii acestuia în calitate de Rege al Ora- 
șului Clar-de-Lună. Au fost vremuri grele pentru oraș, 
căci tatăl regelui și slujbaşii pe care i-a adus cu el erau 
toţi lacomi şi nedrepți. Am fost foarte îngrijoraţi pentru 
soarta orașului. 

— Voi? întrebă dragonul. De ce v-aţi îngrijora voi? 

— De ce ne-am îngrijora? Pentru că ne priveşte! răs- 
punse leul. Noi suntem Străjerii Orașului. E responsa- 
bilitatea noastră să păzim orașul și să ne asigurăm că 
toate merg așa cum se cuvine. Să vedem cetatea aproape 
de ruină ne-a tulburat peste măsură. Apoi leul întinse 
laba și îi arătă dragonului un glob pe suprafaţa căruia se 
vedea o crăpătură veche și adâncă ce încet-încet începuse 
să se umple de praf. 

— Ce-aţi făcut? întrebă mirat Dragon. 


Un fir al destinului & 


Ne temeam că orașul avea să se năruiască. Vremurile 
deveneau din ce în ce mai tulburi din pricina adunărilor 
secrete şi a nenumăratelor răzvrătiri, iar noi priveam 
neputincioşi cum crăpătura din lumea noastră se lăr- 
gea. Era doar o chestiune de timp până când cetatea 
noastră dragă avea să se frângă în două. Într-o noapte, 
când eram nespus de abătuţi, am zărit o siluetă pășind 
în lumina lunii. Bătrân și adus de spate, selipea ca un 
lampion aprins. Când am băgat de seamă că ducea cu 
sine o carte greoaie şi o desagă, am ştiut pe loc că era 
Bătrânul din Lună, aşa că l-am strigat. 

— Vă rog, ajutaţi-ne, l-am implorat noi. Împreună 
trebuie să împiedicăm ruinarea orașului. 

Bătrânul din Lună ne-a cercetat pe toţi trei, apoi a 
privit globul crăpat şi figurile noastre rugătoare. Fără 
să scoată o vorbă, s-a așezat pe jos în fața noastră, şi 

deschizând cartea, a început să o răsfoiască și să-și mân- 
gâie barba. 

După câteva minute, a deschis desaga și ne-a întins 
un fir roşu. 

— Trebuie să-l păstraţi până când o să vă fie de folos, 
a zis bătrânul, după care a închis brusc cartea şi ne-a 
părăsit. 

Ştiam că Bătrânul din Lună ne înmânase un fir al des- 
tinului, chiar unul dintre acelea pe care le folosea pentru 
a-i lega pe oameni între ei. Era un dar nemaipomenit. 
Deşi nu ne povăţuise despre cum să folosim firul, ne-am 
închipuit că trebuia să-l legăm în jurul orașului când 
crăpătura s-ar mări peste măsură. Și, noapte de noapte, 
am vegheat globul, gata să folosim firul la primele semne 
de frângere. 

Neîncrezători în puterile darului, nu îndrăzneam să-l 
întrebuinţăm decât în ultima clipă. Dar crăpătura nu s-a 
mărit. Pe neaşteptate, regele s-a dezis de tatăl lui. El și 
slujbaşii lui au fost trimişi în exil, iar pacea s-a întors în 
oraş. Cu timpul, crăpătura s-a umplut cu praf de pământ 
şi de piatră. Şi aşa a rămas firul până astăzi neatins. 


După ce termină de povestit, leul ridică o labă, lăsând 
la vedere un fir roşu. 

— Şirul împrumutat! exclamă Dragonul. Acesta tre- 
buie să fie! Minli spunea că trebuie să facă rost de şirul 
împrumutat de la Străjerul Orașului! Tu ești Străjerul, 
iar acesta este şirul împrumutat de care avem nevoie! 

— Se prea poate, spuse leul, privind firul. Așadar, e 
posibil ca în tot acest timp să-l fi păstrat doar ca să ţi-l 
ofer ţie. 

Și spunând acestea, leul lăsă firul să cadă în laba 
întinsă a dragonului. 

f ără Minli, zilele erau lungi şi grele pentru Ma și Ba. 
Dimineaţa, de cum se trezeau, dădeau fuga la patul feti- 
tei să vadă dacă nu cumva sosise peste noapte. Seara, se 
grăbeau să se întoarcă de la câmp, sperând c-o vor găsi 
pe Minli acasă. lar noaptea, cu un bol de orez şi un set 
de beţigașe în față, o aşteptau tăcuţi la masă, tresărind 
la fiecare zgomot de pași. 

Însă de fiecare dată nu-i întâmpina decât un pat și-o 
casă goală, iar zgomotul de paşi care răzbătea de-afară 
până la ei era întotdeauna al vreunui vecin aflat în tre- 
cere. Deşi nu o mai rodea furia stârnită de negustorul de 
peştişori aurii, de la o zi la alta Ma era tot mai slabă și 
mai palidă, în timp ce ochii lui Ba își pierduseră sclipirea. 

Într-o seară, în miez de noapte, Ba se trezi singur în 
pat, sculat din somn de chemările unui glas. 

— 'Trezeşte-te, bătrâne! strigă peştișorul. Trezește-te! 
Soţia ta are nevoie de tine. 

Ba se dădu iute jos din pat şi o găsi pe Ma prăbuși- 
tă lângă patul lui Minli. Ma stătea şi suspina de sărea 
cămașa pe ea. 

— Oh, nevastă dragă, zise Ba afectuos, așezându-se 
lângă ea. 

Ma întoarse spre bărbatul ei chipul răvăşit de lacrimi. 

— Ce ne facem dacă Minli nu se mai întoarce? zise 
ea. Dacă am pierdut-o pe veci? 

Ba îşi acoperi ochii cu mâna, ștergându-și lacrimile 
care-i şiroiau pe obraji. 

— Nu ştiu, zise el. 

— Nici eu, şopti Ma, apoi îşi ascunse faţa în perna 
fetiţei, plângând deznădăjduită. 

Ba mângâie părul femeii înlăcrimate, luptând cu ochii 
închişi împotriva propriei dureri. În cele din urmă, când 
Ma se mai linişti, Ba zise: 

— Îţi aminteşti povestea reţetei fericirii? Şi secretul, 
un singur cuvânt scris de nenumărate ori? 

Cu spatele la el, Ma încuviință, iar Ba îşi îngădui un 
zâmbet. 

— M-am gândit de nenumărate ori care ar fi putut fi 
acel cuvânt, zise Ba. Să fi fost „înţelepciune“ sau „onoa- 
re“? „Iubire“ sau „adevăr“? Vreme îndelungată, mi-a 
plăcut să cred că acel cuvânt era „bunătate“. 

Chipul lui Ma rămase ascuns în perna lui Minli, însă 
se oprise din suspinat, iar Ba știa că-l ascultă. 

— Însă acum, continuă Ba, mă gândesc că acel cuvânt 
se prea poate să fie „credinţă“. 

O lumină slabă cenușie se strecură în cameră, de 
parcă luna ar fi încercat să fugă de nori. Ma ridică din 
nou privirea spre Ba. Își şterse lacrimile cu mâneca. 

— Poate, zise ea, poate ai dreptate. 

Și cu mâna încă udă de lacrimi, strânse mâna soțu- 
lui ei. 

În dimineaţa următoare Minli se trezi singură, acope- 
rită cu o pătură groasă şi călduroasă. Deși se afla pe 
podeaua unei pagode, avusese un somn liniștit, iar când 
se ridică își dădu seama că asta se datora probabil per- 
nelor de mătase în care își făcuse culcuș. Lumina lină 
a soarelui, care se strecura printre frunze, îi mângâia 
chipul, iar suprafaţa verde a lacului se unduia ușor în 
bătaia vântului. Grădina imperială era la fel de ferme- 
cătoare pe timp de zi ca şi noaptea. 

Lângă ea fetița descoperi o măsuţă cu un ceainic mic, 
un bol cu terci de orez și ouă fierte în ceai negru. „Micul 
dejun“, își zise Minli, însă nu apucă să se înfrupte că 
băgă de seamă o desagă de călătorie din brocart gal- 
ben. Înăuntru găsi pătura ei modestă, bolul de orez cu 
desenul cu iepuraș (iar în el, acul și bucata de bambus), 
beţişoarele de mâncat, o provizie generoasă de prăjituri 

şi plosca ei, care între timp fusese umplută cu apă proas- 
pătă. La suprafaţă se afla săculețul din fir de aur care 
găzduia pagina ruptă din Cartea Norocului. Minli apucă 
hârtia cu ambele mâini. 

„Ei bine, acum am şirul împrumutat“, se gândi ea. „Cel 
puțin așa sper.“ 

După un mic dejun rapid, Minli părăsi pavilionul în 
liniște. O parte din ea ar fi vrut să cerceteze potecile 
de mozaic din spatele copacilor cu frunze de culorile 
nestematelor, însă ştia că ar fi ieșit o mare grozăvie dacă 
vreunul dintre sfetnicii regelui ar fi descoperit-o. De ase- 
menea, nu uitase de dragon, care o aștepta răbdător în 
afara cetăţii. Așa că, folosindu-se de poarta secretă a 
regelui, Minli părăsi cu mare băgare de seamă grădina 
și zidurile cetăţii Orașului Interior. 

Când, în sfârşit, ieși din grădină, Minli băgă de seamă 
că se iviseră zorile. Orașul Mărginaș încă era cufundat 
în vise; tejghelele erau goale și umbrelele închise. Fetiţa 
se îndreptă grăbită spre poartă. Reuşi cu chiu, cu vai să 
se furișeze afară, folosindu-se de o bară metalică găsită 
prin preajmă pentru a ridica încuietoarea și a urni una 
dintre greoaiele porţi ale ieşirii din cetate. Chiar și așa, 
nu reuși decât s-o întredeschidă, și n-avu încotro decât 
să se strecoare afară prin fanta aceea îngustă. 

Odată ajunsă de cealaltă parte a zidurilor, trase adânc 
aer în piept, dar nu mică-i fu mirarea să-l vadă pe dragon 
întins în faţa leilor de piatră, dormind dus. 

Trebuiră câteva ghionturi sănătoase ca dragonul să se 
trezească, iar zgomotosul lui căscat de dimineaţă aproa- 
pe o băgă pe Minli în sperieţi, dar din fericire cei doi 

reuşiră să se retragă în ascunzătoarea lor din pădure 
înainte ca cineva să-i zărească. 

— Ce făceai lângă zidurile orașului? întrebă Minli. 
Trebuia să rămâi ascuns! 

— Făceam rost de şirul împrumutat, replică dragonul. 

— Cum adică? zise Minli. Şirul împrumutat e deja 
la mine. 

Apoi, în grabă, amândoi îşi povestiră aventurile de 
peste noapte. Dragonul privi nedumerit pagina ruptă din 
carte, iar Minli cercetă firul roșu din laba dragonului. 

— Aşadar, care este adevăratul șir împrumutat? o 
întrebă dragonul pe fetiță. 

— Cred că asta este încă o întrebare pe care va trebui 
să i-o adresăm Bătrânului din Lună, zise Minli. 

e două șiruri împrumutate, Minli și dragonul porniră 
din nou la drum. Fetiţa refăcu busola din bolul de orez 
şi urmau direcţia indicată de ac. Pe măsură ce înaintau, 
pământul devenea din ce în ce mai sterp, mai stâncos şi 
mai abrupt. Fără copaci care să îmblânzească peisajul, 
vântul rece sufla cu sălbăticie, biciuindu-i fetiţei obrajii. 
Aerul rece ca gheaţa îi mâna și îi înghiontea, încercând 
parcă să le împiedice înaintarea. Era aproape seară, după 
ce urcaseră o porţiune stâncoasă, când dragonul chiui 
de mirare. 

— Priveşte! zise el. 

În faţa lor se zărea o pată de lumină galbenă intensă. 
Din cauza peisajului cenușiu părea o bucată rătăcită de aur. 

— Să fie oare o pădure? Copaci cu frunze galbene? 
întrebă Minli, apoi privi pietrele cenușii care îi înconjurau. 
Dar ce copaci ar creşte în pustietatea asta? 

— Eu cred că e un sat, spuse dragonul, mijind ochii. 
Dacă este într-adevăr o așezare omenească, putem face 
rost de niște haine mai groase. Deşi pe el nu-l deranja 
frigul, băgase de seamă că de la o vreme fetița începuse 
să tremure. 

— Nu vom ajunge acolo înainte de căderea nopţii, zise 
Minli, însă mi se pare că zăresc o peşteră în față. Hai 
să înnoptăm acolo, iar mâine să-ncercăm să ajungem în 
satul acela sau ce-o mai fi. 

Dragonul fu de acord, aşa că se adăpostiră în peşteră. 
Provizia de prăjituri primită de la rege le potoli celor 
doi foamea, însă, chiar şi aşa, Minli simţea lipsa păturii 
groase care îi ținuse cald cu o noapte în urmă. Chiar şi 
la adăpostul peşterii, departe de vântul aprig, pământul 
era aspru şi rece. Minli făcu focul cât putu de repede şi 
răsuflă ușurată când aerul cald umplu peștera. Însă, în 
noaptea aceea, fetița nu putu să adoarmă. Chiar și cu 
dragonul sforăind în spatele ei, cu focul trosnind molcom 
în vatră și înfășurată bine în pătură, nu reuși să pună 
geană pe geană. Precum praful pietrelor spulberat de 
vânt, capul îi era plin de gânduri răzlețe. Îşi aminti de 
Ma și Ba și de băiatul orfan cu bivolul său. Măcinată de 
remușcări, îi văzu cu ochii minţii pe părinții ei îndem- 
nând-o să se întoarcă mai devreme acasă de la câmp, 
își aduse aminte cum bolul ei de orez era mereu primul 
umplut, cum în fiecare noapte când mergea la culcare în 
pătuţul ei cald știa că Ma şi Ba vegheau asupra ei și își 
imagina cât de îngrijoraţi trebuie să fie pentru ea că nu 
mai era acasă. Băiatul cu bivolul nu se bucurase nicio- 
dată de toate acele lucruri. În schimb, el avea o podea 
murdară, o grămadă de fân pe post de pat, un bivol plin 

de noroi și o prietenă plină de secrete. Cu toate astea, 
refuzase să primească moneda de aramă, ba chiar se și 
distrase copios de ideea fetiţei. Minli nu reușea să pricea- 
pă de ce şi, într-un fel, se simţea ruşinată de acest lucru. 

Chiar în momentul în care Minli dădea din cap nelă- 
murită, auzi un zgomot neaşteptat de-afară. Ce să fie? 
Minli ciuli urechile şi auzi din nou duruitul îndepărtat 
al unui tunet. Se apropia vreo ploaie? Minli se ridică fără 
grabă și ieşi din peşteră să arunce o privire. 

Dar de cum păși afară, ţipă înspăimântată! Nu un 
tunet răsunase afară, ci răgetul unui TIGRU! Tigrul 
uriaș mărâi fioros către fetiţă şi sări la ea! 

Atară vântul vâjâia îngrozitor în timp ce Ma și Ba luau 
cina. Obloanele se trânteau, mai-mai să iasă din țâţâni, 
scuturând casa din temelii, iar înăuntru lampionul arun- 
ca lumini tremurânde pe pereţi. Cei doi se priviră și, fără 
să scoată o vorbă, se îndreptară spre fereastră. 

— Vântul acesta e aducător de frică şi de multe griji, 
zise peștișorul. 

— E furtună? întrebă Ma. 

Ba se întoarse spre peştișor, care îl privea ţintă, cu 
ochii larg deschişi. 

— Nu ştiu sigur, răspunse Ba. 

Crengile copacului se legănau puternic în bătaia vân- 
tului ca şi cum ar fi dus în spate toată corvoada cerului. 
Vântul vui din nou şi aerul rece pătrunse în casă. Peş- 
tişorul se undui în apa tremurătoare din bol. Ma și Ba 
simţiră deopotrivă fiori pe șira spinării. 

— Crezi că Minli este afară în... ezită Ma. 

— Sper că nu, zise Ba. Vântul continua să izbească 
violent casa și copacii, dând impresia că tot pământul e 
răscolit de vijelie. Doar luna stătea neclintită pe cer. Ba 
se întoarse spre Ma și o văzu pe femeie mișcând buzele 
în tăcere cu privirea ridicată spre lună. Înţelese ce făcea 
soția lui și îi urmă exemplul. 

— Te rog, imploră el cu glasul stins, te rog, păzește-o 
pe Minli. Te rog, ferește-o de rele! 

Luna strălucea mândră pe cerul înstelat. 

Tipătu lui Minli parcă îngheţă aerul. Tigrul căscă făl- 
cile ameninţțător, își dezveli colții ascuţiţi și ghearele ca 
lamele și se năpusti asupra copilei. Minli își dădu seama 
că nu avea scăpare. 

Dar, ce să vezi?! O flacără roșie apărută din senin 
trânti la pământ laba uriașă a tigrului. Minli căscă ochii 
la fiară, care își înfipse ghearele în brațul dragonului. 
Cu toată forța celuilalt braţ, dragonul îl izbi pe tigru, şi 
bestia zbură prin aer la câțiva metri depărtare. 

— PLEACĂ DE AICI! tună dragonul, cu un glas care o 
cutremură până şi pe Minli. Nu-și imaginase că dragonul 
putea vorbi așa. 

Tigrul îi aruncă priviri de copil răzgâiat. Minli văzu 
că nu era un tigru obișnuit. Mai mare decât un cal sau 
un bivol și de-un verde închis, prăfuit, semăna cu nisipul 

pătat de spuma oceanului. Chiar și în lumina slabă a 
lunii, Minli îi vedea ochii sclipind de răutate. 

— DISPARI! ordonă dragonul din nou. Minli îşi dădu 
seama că uitase cât era de mare prietenul ei în realitate. 
Tigrul era impunător, însă dragonul era și mai şi — chiar 
dacă perfidia din ochii tigrului îi făcea pe cei doi să pară 
de aceeași statură. Tigrul mai scoase un mârâit amenin- 
ţător şi se întoarse de unde venise. Dragonul rămase de 
strajă, înalt și drept, până când umbra lăsată de tigru în 
lumina lunii dispăru cu totul. 

— Eşti bine? întrebă dragonul într-un final. 

— Tigrul acela... începu Minli năucită, tigrul acela 
m-ar fi omorât! 

— Ştiu, răspunse dragonul. E răul întruchipat. Când 
ai ţipat, am simțit-o. 

În mod straniu, fără să ştie de ce, Minli izbucni în 
lacrimi. Răgetele tigrului îi răsunau încă în urechi și parcă 
îi vedea în continuare ghearele şi ochii plini de cruzime. 
Odată fiara plecată, groaza începea să i se scurgă din trup. 

— Gata, a trecut. Eşti bine acum, o linişti dragonul, 
așezându-și cu blândeţe o labă pe umerii ei. 

Abia atunci fetița observă cele patru răni sângerânde 
pe braţul dragonului. Ghearele tigrului erau ascuţite, iar 
tăieturile adânci. Minli își șterse lacrimile. 

— Eşti rănit, zise privind tăieturile care începuseră 
deja să se umfle. 

— Nu-i nimic, zise Dragon. Nu-ţi face griji. Dragonii 
se vindecă repede. 

Întorși în peșteră Minli turnă apă pe răni, încercând 
să le curețe. Înfășură pătura în jurul braţului dragonului, 

dar sângele continua să curgă. Când dragonul se întinse 
pe pământul rece, Minli îi surprinse privirea tulbure și 
lipsită de vlagă. 

— Mă simt ciudat, zise dragonul cu un glas răgușit. 
Cred că o să dorm niţel. 

— Așa să faci, zise Minli, dormi. Poate că o să-ţi revii 
după ce te odihnești. 

Însă fetița se simțea de parcă ar fi înghiţit un sloi de 
gheață. Ceva nu era bine cu prietenul ei. Era sigură de 
asta. Peste noapte, începu să respire din ce în ce mai greoi, 
iar pielea i se umezi. De fiecare dată când desfăcea pătu- 
ra, Minli tresărea de groază. Rănile deveniseră negre şi 
hidoase și din ele curgea un lichid respingător. Pe Minli o 
trecură fiorii, şi nu din pricina frigului din peşteră. 

„E din ce în ce mai slăbit“, gândi fetiţa. „Ceva nu merge 
deloc bine. Trebuie să găsesc o soluţie. Dragon are nevoie 
de ajutor. Însă cum să-l las singur? Ce mă fac acum?“ 

Odată cu prima rază de soare a dimineţii, Minli băgă 
de seamă că respirația dragonului se prefăcuse peste 
noapte într-un horcăit groaznic. Când îl scutură, nici nu 
se trezi. Pe Minli o cuprinse groaza. „Vai de mine! Ce-i de 
făcut?“, se întreba disperată. Mintea ei ageră se zbătea 
ca un fluture neliniștit. „Ştiu. Mă voi duce în satul acela. 
Poate găsesc pe cineva care ştie ce e de făcut.“ 

Minli se ridică în picioare și-i șopti dragonului la ureche: 

— Mă duc după ajutor. Mă întore cât pot de iute, pro- 
mit! Te rog, rezistă până atunci, bine? 

Însă dragonul nu scoase nicio vorbă, iar Minli simţi 
cum i se adună lacrimile în colţul ochilor. În mare grabă, 
fără ca măcar să-și strângă lucrurile, se întoarse și plecă. 


134 


Bătrânul din Lună 


Afară se luminase bine de ziuă, iar fetiţa miji ochii din 
pricina soarelui puternic. Vântul continua să sufle aprig, 
dar Minli nici nu băgă de seamă. Dimpotrivă, începu să 
alerge cât o ţineau picioarele spre poteca galbenă din 
depărtare. 

~ aşii lui Minli răsunau puternic, în timp ce se zbătea 
să-şi facă loc printre bolovani în sus, pe munte. Urcușul 
era istovitor. Din pricina stâncilor şi a pietrelor sculptate 
de vânt care ţâșneau din pământ ca niște arbori zvelţi, 
fetița abia înainta, clătinându-se la fiecare pas. Minli era 
atât de hotărâtă să nu se abată din drum, încât mai-mai 
să ignore un mârâit slab. Frica fu însă mai puternică și 
o ţintui locului. La câţiva pași de ea nu era nimeni altul 
decât tigrul de cu o noapte în urmă! 

Minli îi putea vedea vârful verde al cozii, în spatele 
unuia dintre bolovanii colţuroși. În cea mai mare linişte, 
înșfăcă prima piatră mai tăioasă peste care dădu și se 
furișă mai aproape de fiară. 

Şi iată-l! Tigrul hidos se plimba dintr-o parte în alta, 
pe un bolovan golaș, de parcă ar fi așteptat ceva. Minli 
strânse și mai tare piatra în pumn. 

Apoi scoase un icnet de spaimă. O fetiţă bucălată, 
îmbrăcată în roșu strălucitor, alerga spre tigru! Înainte 
ca Minli să apuce să o avertizeze, cineva din spatele ei o 
prinse şi îi acoperi gura. 

— Șşşt! auzi ea, iar când se întoarse dădu nas în nas 
cu un băieţel care părea să fie de aceeași vârstă cu feti- 
ta în roşu. Pe sub pătura gri pe care o purta pe post de 
pelerină, Minli putu distinge veşminte matlasate de ace- 
lași roșu sângeriu ca cele ale fetiţei. Chipul lui rotund și 
rozaliu părea mai obișnuit cu râsetele și chicotelile decât 
cu mina neliniştită pe care o afișa acum. Cu o mișcare 
din cap, Minli încuviinţă, în timp ce băieţelul îi făcea 
semne disperate să nu scoată niciun sunet. 

— O, Măreţe Tigru Verde! zise fetița, aruncându-se în 
genunchi în faţa bestiei. Nesăbuiţi au mai fost străbunii 
mei să mânie așa un spirit aprig ca al dumneavoastră, 
magistrate! Așa cum aţi poruncit, eu și cu fratele meu 
am fost trimişi ca ofrandă. 

Furios, tigrul începu să ragă asurzitor, iar fetiţa se 
ghemui la pământ speriată. 

— Cer iertare, rosti ea cu glasul tremurând. Nu doar 
eu, ci şi fratele meu a fost trimis încoace, însă, pe drum, 
o altă bestie cumplită ne-a atacat! L-a răpit pe fratele 
meu, aşa că am rămas doar eu. 

Înfuriat, tigrul scoase un horcăit fioros. 

— Da, o altă bestie, repetă fetița. lată ce s-a petrecut: 


Povestea pe care fetița 
i-a istorisit-o Tigrului Verde 


Când mesajul dumneavoastră a ajuns la urechile fami- 
liei noastre, s-a iscat mare frământare. Toată lumea s-a 

jelit și a plâns când A-Gong, bunicul nostru, ne-a spus 
c-aţi poruncit ca, în fiecare lună, doi copii să vă fie aduşi 
drept ofrandă. Asta este plata pentru necazurile pe care 
vi le-au pricinuit străbunii noștri, așa ne-a zis el, şi, dacă 
ne achităm de ea, urmează să ne lăsaţi familia în pace. 
E un preţ mare, dar știm cu toţii că, dată fiind forța şi 
puterea dumneavoastră, n-avem de ales și trebuie să vă 
respectăm porunca. 

Aşadar, eu și fratele meu am ales să fim primii copii 
sacrificați. Ne-am părăsit căminul și ne-am lăsat familia 
cu ochii în lacrimi, ca să venim aici. Însă, pe drum, o 
bestie cumplită ne-a tăiat calea, ivindu-se de după stânci! 
Aducea puţin cu dumneavoastră, doar că nu era într-atât 
de fioros și de puternic, bineînţeles. Şi era închis la culoa- 
re ca cerul nopţii. La răgetul său cumplit, ne-am pitit la 
pământ și am încercat să-i explicăm: 

— Nu ne mânca, bestie! Aparținem Măreţului Tigru 
Verde! 

La auzul vorbelor mele, fiara a tăcut. 

— Tigrul Verde? a mârâit el. 

— Da, am răspuns eu. Suntem ofrande pentru Măre- 
tul Tigru Verde! N-am fost trimiși pentru tine. Dacă ne 
ataci, îl vei mânia pe Măreţul Tigru Verde și acesta te 
va nimici! 

— Să mă nimicească pe mine? Ha! Ha! a râs fiara. 
Tigrul Verde e doar un biet molâu! 

— Ba nu, a protestat fratele meu, Marele Tigru Verde 
este cea mai puternică bestie din lume! Nimeni nu-l 
poate sfida! 

Auzindu-l, fiara a început din nou a râde: 

— Un porc din hârtie e mai fioros decât Tigrul Verde! 
Te iau pe tine, iar pe fetiţă i-o las lui. Câine jalnic ce este. 


— Şi uite-aşa, încheie fetiţa, l-a răpit pe fratele meu 
şi l-a târât până în peștera lui. 

Fetiţa începu să suspine amar, iar Minli aruncă băie- 
ţelului o privire neîncrezătoare. Acesta părea spășit, însă 
îi făcu iar semn să tacă. Tigrul mârâi impacientat. 

— În timp ce dispărea din vedere a zis... a zis — fetița 
înghiți speriată privind chipul înfuriat al Tigrului Verde — 
„Spune-i Tigrului Verde că fiul său, regele, te-a lăsat în 
viață din milă — milă pentru slabul și nevrednicul lui 
tată!“ 

Auzind acestea, Tigrul Verde scoase un ultim răget 
atât de înfiorător încât până și pietrele se cutremurară. 
Pe Minli o trecură fiorii, iar băieţelul o apucă strâns de 
braţ. 

— Pot să vă arăt văgăuna unde l-a târât pe fratele 
meu, zise şovăitor fetița. 

Tigrul aprobă cu o mişcare din cap, fixând-o pe fetiță 
cu nişte ochi clocotind de furie. 

'Tremurând din toate încheieturile, fetița se ridică și îl 
conduse pe tigru în direcţia opusă. La un semn al băia- 
tului, Minli îl urmă în liniște. 

Mini și băieţelul îi urmau de la distanță, trecând peste 
stânci și pietre răsfirate pretutindeni. Fetiţa poposi, în 
sfârșit, într-un luminiș. Doar când se sprijini de unul 
dintre bolovani, Minli își dădu seama că acesta fusese 
cândva o sculptură în piatră și că luminișul era de fapt 
ruina unei case abandonate, mâncată de timp şi vânt. 

— Aici, zise fetița. Bestia l-a târât pe fratele meu în 
văgăuna aia! Arătă spre o gaură ciudată din pământ. Până 
la urmă, Minli reuși să desluşească ce era: o fântână pără- 
sită. 

Pietrele din jurul deschizăturii erau colțuroase şi cră- 
pate, iar pe unul dintre bolovani era o bucată de haină 
roșie sfâșiată. Minli se uită la băieţel și îi văzu pantalonii 
rupţi. Acesta îi zâmbi ștrengărește. 

— Bestia... fiul dumneavoastră, ezită fetiţa, e acolo 
înăuntru! A mai zis... 


140 


Bătrânul din Lună 


Tigrul mârâi, îndemnând-o să continue. 

— A zis, urmă fetiţa înghițindu-și teama, că veţi fi 
prea laş să-l înfruntaţi. 

Tigrul se încruntă fioros, se îndreptă încet spre mar- 
ginea fântânii și horcăi în întuneric, arătându-și colții. 

— E acolo, zise fetiţa. Îl vedeţi? 

Deşi fântâna adâncă era cufundată în umbre, apa 
întunecată oglindea privirea îngrozitoare şi colții ascuțiți 
ai tigrului. Plin de ură, acesta începu să ragă la vederea 
propriului chip, crezând că e o bestie neagră ca tăciunele. 
Imaginea îi răspunse horcăind la rândul ei şi, întărâtat, 
tigrul dădu drumul unui urlet şi mai puternic. Pereţii 
fântânii se zguduiră. 

— El e, zise fetița. Își bate joc de dumneavoastră! 

Mâniat peste măsură, tigrul începu să zgârie pămân- 
tul cu ghearele și mârâi din nou, din ce în ce mai tare. 

— Cum îndrăznește?! zise fetița. Vă insultă! Propriul fiu! 

Vorbele fetiţei și ecoul răgetelor sale îl făcură să-și 
piardă de tot cumpătul. Aerul devenise greu și încărcat — 
fiecare fir din blana tigrului stătea ţeapăn ca un spin, 
iar colții și ochii îi luceau ca lama ascuţită a unui cuțit. 
Cerul se cutremură de furia tigrului, fetița se prăbuși la 
pământ, în timp ce băieţelul și Minli își astupară ure- 
chile. Bestia își dezveli colții şi scoase ghearele, gata de 
atac. Cuprins de o furie oarbă, Tigrul Verde scoase un 
ultim urlet înspăimântător și... se năpusti în fântână! 

Pentru câteva clipe, din fântână se ridicară urlete dis- 
perate și zgomot de apă împroșcată, timp în care cei trei 
copii nu îndrăzniră nici măcar să clipească. Apoi, într-un 
final, vântul purtă în depărtare un ultim hăulit, după care 
se așternu o liniște deplină. Minli se holba la fântână, fără 
să-şi creadă ochilor. Măreţul Tigru Verde dispăruse! 

— An reușit! Am reușit! strigau copiii fericiţi, alergând 
de la unul la altul și îmbrăţișându-se. Amândoi erau mai 
mici decât Minli. Îşi dădu seama că erau gemeni — chi- 
purile lor rotunde, ochii vii şi obrajii rozalii semănau ca 
două picături de apă. Pătura gri pe care o folosise băiețe- 
lul ca să se ascundă stătea acum aruncată pe pământ, iar 
feţele lor durdulii, cu gropiţe vesele în obraji, şi hainele 
roșii croite pe măsură îi făceau să pară două boabe de 
zmeură care se rostogolesc. Minli nu se putu abţine să 
zâmbească. 

În timp ce copiii râdeau şi se felicitau, o altă voce se 
auzi chemând din depărtare. 

— A-Fu! Da-Fu! strigă vocea. Unde sunteţi? 

Copiii se uitară unul la celălalt. 

— A-Gong! zise fetiţa. Aici! Suntem aici! 

Un bărbat înalt și cărunt își făcu apariţia pe neaş- 
teptate. În spinare avea o desagă, într-o mână ducea o 
sabie şi în cealaltă o suliță. În clipa în care îi văzu pe 
copii alergând spre el, își aruncă armele la pământ și îi 
îmbrăţișă pe amândoi. 

— A-Fu! Da-Fu! exclamă el. Am fost atât de îngrijo- 
rați! 

— Am reușit, A-Gong! zise băieţelul. Am reușit! L-am 
nimicit pe tigru întocmai cum ne-am jurat să facem! 

— Da, zise fetiţa. Planul nostru a dat roade! L-am 
păcălit să sară în fântână, așa cum am zis! 

— N-ar fi trebuit să faceţi una ca asta, îi mustră băr- 
batul, strângându-i la piept. V-am spus cât e de primej- 
dios! 

— 'Tocmai de aceea am plecat pe furiş de-acasă, măr- 
turisi fetița. Am știut că avea să funcţioneze... Ne-am 
folosit de propria-i furie împotriva lui, așa cum ne-ai 
povăţuit! Ne-ai spus că era chiar mai mâniat pe fiul său 
și că furia asta avea să-l orbească... și așa a şi fost! 

— Eu nu v-am zis să faceți nimic, zise bărbatul înge- 
nunchind în fața lor și punându-și mâinile pe umerii lor. 
Nu trebuia să mergeţi de capul vostru după Tigrul Verde. 

— Nu te-am supărat, sper, zise băieţelul. De-acum 
înainte nu mai trebuie nimeni să se teamă de bestie. 
Putem iarăși să dăm drumul animalelor în curte şi să 
ieşim din casă! 

— Ah, Da-Fu! oftă bunicul, îmbrățişându-i pe amân- 
doi încă o dată cu și mai mult drag. A-Fu! Cât timp 
amândoi sunteţi în siguranţă — asta e tot ce contează. 

Zicând acestea, bărbatul se întoarse și o observă pe 
Minli privindu-i. 

— A, tu cine ești, micuţo? întrebă el, făcându-i semn 
fetiţei să li se alăture. 

Înainte ca vreunul dintre copii să apuce să vorbească, 
Minli se apropie în grabă şi schiţă o plecăciune. 

— Vă rog, începu ea, prietenul meu, Tigrul Verde l-a 
rănit și e bolnav și... 

Bunicul îi împinse repede pe copii la o parte şi se 
ridică în picioare. 

— Rănit de Tigrul Verde! exclamă el. Du-mă degrabă 
la el. Ce noroc că am adus cu mine traista cu leacuri. 
Da-Fu, dă-i pătura ta fetiţei. Îi e frig. 

Fără să stea pe gânduri, băiatul dădu fuga să aducă 
pătura. Se opri o clipă pentru a-și recupera petecul de 
la pantaloni, apoi i-o întinse lui Minli, care se înfăşură 
imediat în ea. Se simţea recunoscătoare pentru căldu- 
ră, însă și mai recunoscătoare îi era bătrânului pentru 
iuțeala cu care-i oferi ajutor. 

— Acum cât timp a fost rănit prietenul tău? se inte- 
resă bărbatul, în timp ce o îndemna pe fetiță să-i arate 
drumul. Minli îi povesti şi el dădu din cap dus pe gân- 
duri. Atunci trebuie să ne grăbim, zise el hotărât. Tigrul 
Verde nu este o lighioană oarecare. Colţii și ghearele lui 
sunt otrăvite. Fără leacurile mele, prietenul tău va muri 
înainte de apusul soarelui. Minli înghiţi în sec și grăbi 
pasul. Vântul vâjâia cumplit, prevestitor de primejdii, şi 
nici măcar pătura lui Da-Fu nu-i mai ţinea de cald lui 
Minli. Oare vor ajunge la timp? Vor putea să-l salveze 
pe Dragon? 


Capitolul 
33 


— E aici, înăuntru! strigă Minli către A-Fu, Da-Fu şi 
bunicul lor, arătându-le peştera. Încă dinainte de a ajun- 
ge la intrare, A-Gong scoase din desagă sticla cu leacul 
împotriva otrăvii tigrului. 

Intrară cu toții degrabă în peșteră și Minli se simți 
ușurată să-l audă pe Dragon horcăind. Era încă în viață! 
Când bunicul şi copiii băgară de seamă cine era prietenul 
ei, li se tăie respiraţia de uimire. 

— Prietenul tău... prietenul tău... se bâlbâi băiatul, 
e un dragon? 

Bătrânul făcu eforturi să mascheze surpriza. 

— Nu contează, zise el. Iute, arată-mi unde este rana. 

Minli desfăcu pătura din jurul braţului lui Dragon și 
se înfioră. Spintecăturile păreau să-i fi ars carnea pre- 
cum cărbunii încinși; tot braţul i se înnegrise şi arăta ca 
un trunchi de copac ars. 

Fără să stea pe gânduri, bărbatul o dădu la o parte pe 
Minli și începu să toarne leacul din sticlă pe braţul negru 
al dragonului. Doctoria era o licoare galben-verzuie și 
mirosea a flori și iarbă proaspătă, amintind de diminețile 
de primăvară. În timp ce-i îngrijea braţul bolnav, pleoa- 
pele strânse ale dragonului se relaxau, iar trăsăturile 
chipului se destindeau — semn că durerea îi era alinată. 
Leacul topea otrava întunecată, care părea că se ridică 
în văzduh, iar în scurtă vreme dragonul trăgea aer în 
piept mai ușor și mai liniștit. 

Minli respiră adânc. Nici nu-și dăduse seama că în tot 
acest timp își ținuse respiraţia. Ştia, încă dinainte ca băr- 
batul să-i spună ceva, că prietenul ei avea să se vindece. 

— Da-A-Fu, zise bătrânul şi Minli pricepu că-i striga 
pe amândoi copiii cu același nume. Mergeţi numaidecât 
acasă şi povestiți-le tuturor ce s-a întâmplat şi unde mă 
aflu, ca să nu-și facă griji. Trebuie să rămân cu dragonul. 
Spuneţi-i și lui Amah și celorlalte femei să mai pregă- 
tească din leacul acesta, și când e gata să mi-l aduceți. 
Dragonul acesta va trebui să mai bea o porţie când se 
trezește. 

— Mulţumesc, spuse Minli blând. 

Bărbatul se întoarse spre ea și îi privi faţa arsă de 
soare, părul încurcat și ochii umbriți de oboseală. 

— O să se facă bine, o linişti afectuos bunicul, după 
care se întoarse din nou spre copii. Da-A-Fu, duceţi-o pe 
fetiță acasă și spuneţi-i lui Amah s-o îngrijească. N-a mai 
dormit de multă vreme într-un pat călduros. 

— Vreau să rămân cu Dragon, se opuse Minli. Vreau 
să-l ajut! 

— Rămân eu să-l veghez, zise bătrânul. Nu te îngri- 
jora, va fi bine. L-ai ajutat destul. 

Minli deschise gura să mai spună ceva, însă din gre- 
șeală ieşi un căscat. Își dădu seama că bătrânul avea 
dreptate și îi acceptă invitaţia. Băieţelul o luă de o mână, 
iar fetița o apucă de cealaltă și, împreună, o conduseră 
afară din peşteră. 

— Ca din voi este A-Fu și care Da-Fu? întrebă Minli. 
Pe mine mă cheamă Minli. 

Copiii chicotiră veseli. Glasurile lor păreau clopoței 
cântând la unison. 

— Eu sunt A-Fu, zise fetița, iar el e Da-Fu. Dar ne 
poți spune Da-A-Fu, pentru că suntem tot timpul nedes- 
părțiți. Toată lumea ne strigă așa. 

Minli zâmbi. Oboseala și grijile din noaptea trecută 
o storseseră de puteri, făcând-o să se simtă greoaie ȘI 
neîndemânatică, însă bucuria copiilor îi dădea energie 
să meargă mai departe. Fiecare cuvânt al lor era împletit 
cu bună dispoziţie; râsul lor era cel care o împingea spre 
marea pată gălbuie din depărtare. 

Pe măsură ce se apropia de locul cu pricina, Minli își 
dădea seama că pata galbenă era de fapt un covor de 
flori. In fața lor, cât vedeai cu ochii, se întindea un câmp 

acoperit de copaci înfloriți. Sub greutatea bobocilor stră- 
lucitori crengile se aplecau mai să se frângă, iar vântul 
stârnise o ploaie de flori de aur care acopereau pământul. 

Ajunsă în dreptul copacilor, Minli trase adânc în piept 
parfumul înțepător al florilor și simți cum o cuprinde 
moleşeala: 

— E minunat! zise ea, și copiii chicotiră din nou bucu- 
roși. 

Roșul strălucitor al veșmintelor şi auriul florilor îi 
luau ochii lui Minli. 

Însă pe cât erau acestea de strălucitoare, pe atât de 
mohorâte erau acoperișurile de piatră ale satului din 
vale. Casele arătau de parcă fuseseră cioplite din piatra 
dură de munte, iar Minli băgă de seamă că singurele 
roade ale pământului sterp și neiertător erau copacii 
înfloriţi. Băieţelului nu-i scăpă privirea lui Minli. 

— Aceea este casa noastră, îi explică el, Satul Ploaie 
de Lună. 

— Ploaie de Lună? se miră Minli. Ce nume straniu. 
De ce n-a fost numit după copacii aceștia înfloriți? 

— Ba chiar numele lor îl poartă, răspunse Da-Fu. 


Povestea 
Satului Ploaie de Lună 


Acum mai bine de un veac, când strămoșii noștri au 
ajuns aici pentru prima oară, pământul pe care se află 
astăzi satul nostru era sterp și cenușiu. Totul era lipsit 
de viaţă și culoare, iar vântul sufla rece și amar. Cu toate 
astea, strămoșii noștri au muncit din greu. Au construit 

case din piatră de munte, au cusut haine călduroase căp- 
tușite cu bumbac şi au plantat seminţe în pământul tare. 

Însă în ciuda tuturor strădaniilor, pământul a refuzat 
să dea și cel mai mic rod. Deși părea fără sorţi de izbân- 
dă, oamenii au continuat să muncească. 

Apoi, într-o noapte, când luna domnea rotundă pe 
cer, în aer s-a strecurat un freamăt. Strămoșii noștri au 
crezut că era pe cale să izbucnească o furtună, așa că 
s-au adăpostit în case. 

Într-adevăr, o furtună cumplită avea să se pornească. 
Stropi mari de ploaie au început să cadă din cer, însoţiţi 
de bubuituri grozave. 

Dar ce ploaie ciudată era aceasta! Plini și netezi, stropii 
păreau perle de argint în lumina lunii! Şi de cum atin- 
geau pământul, se făceau nevăzuțţi. 

— Plouă cu perle! și-au strigat strămoșii noștri. Nes- 
temate din lună! Și au ieşit în ploaie cu traiste și coșuri, 
culegând cât apucau din furtuna aceasta stranie. Și, ca 
prin farmec, când stropii de ploaie erau culeși, nu dis- 
păreau; așadar, în scurt timp, coşurile și traistele s-au 
umplut. 

A doua zi dimineaţa însă, oamenii au văzut că stropii 
nu erau chiar perle sau nestemate. La lumina zilei, au 
observat că acestea erau de fapt semințe. Însă nu știa 
nimeni ce fel de semințe erau. Curioși, le-au plantat în 


solul dur. 

lar când luna s-a ridicat pe cer în noaptea următoare, 
ploaia neobișnuită a început să cadă din nou. De astă 
dată, străbunii noștri nu s-au lăsat păcăliți și au lăsat 


stropii să cadă pe pământ. lar dimineața, semințele au 

încolţit deja de parcă ar fi fost udate de apa unui cazan 
fermecat. 

Şi uite-așa, noapte de noapte, ploaia cădea din cer. lar 
la ivitul zorilor, semințele creșteau tot mai mari și mai 
mari. Curând s-au prefăcut în mândri copaci argintii cu 
flori de aur. Erau atât de frumoși încât străbunii noștri 
au plantat mai multe seminţe şi, la scurtă vreme, între- 
gul sat s-a umplut de sute și sute de copaci în floare. 

Și de-atunci încoace satul nostru se numește Ploaie de 
Lună. În fiecare zi sădim semințe noi și în fiecare noap- 
te ploaia se pornește iar, făcând să crească noi copaci a 
doua zi. Poate peste încă un veac întreg pământul acesta 
pietros va fi acoperit de copaci și muntele va fi de aur, 
ca şi luna. 

+ 

— Așadar, seminţele acestea cad din cer în fiecare 
noapte? întrebă Minli. 

— Ei bine, în fiecare noapte cu lună, răspunse fetița. 
De aceea îi spunem Satul Ploaie de Lună. 

— Şi nu ştiţi de ce se întâmplă asta? vru să afle Minli. 
În ciuda oboselii, curiozitatea nu-i dispăruse. 

Amândoi copiii elătinară din cap, fără s-o poată lămuri, 
și, înainte să aibă timp să pună alte întrebări, băieţelul 
îi făcu semn să privească mai departe. Minli îi urmări 
mâna și zări niște porți purpurii pe care erau pictate 
urări vesele de bun-venit. 

— Am ajuns! strigă el voios. Vino, suntem acasă! 


152 


Capitolul 
35 


După marea furtună, Ma și Ba erau îngrijorați de pră- 
pădul lăsat în urmă în sat. Iar dimineață, când soarele 
se ridică pe cer, satul arăta ca o ruină. Crengi groase 
de copaci căzuseră la pământ, iar grămezi de frunze, 
ţigle şi murdărie se întindeau cât vedeai cu ochii. Cu 
toate astea, când sătenii începură să curețe rămășițele, 
băgară de seamă că furtuna nu făcuse atâta pagubă cât 
se temuseră. 

— Cel puţin nu s-a dărâmat nicio casă, își ziseră săte- 
nii, şi ştim că toată lumea e în siguranță. 

„Ei bine, toată lumea mai puţin Minli“, adăugară ei 
în gând. 

Ma și Ba rămaseră tăcuţi la întreruperile stinghere 
ale vecinilor. Ajutară la strânsul crengilor rupte, mătura- 
ră cioburile şi ţiglele de pe uliţă și bătură în cuie obloa- 
nele rupte. Noaptea, se așezară în tăcere la masă, în 

3 sa aa aria zti ! ă Minli fost aici, cu 
compania peștișorului. Deși Ma nu auzise nimic, Ba își — Arăţi ca un prostuţ! Dacă Minli ar fi î 


aminti cuvintele peștișorului despre vântul aducător de siguranţă ar fi râs de tine, zise Ma. f o 
— Da, aşa-i, recunoscu Ba, amuzat. Ar fi râs cu lacrimi. 


Râsetele lor se-amestecau, dar, când ochii li se întâlniră, 
băgară amândoi de seamă că lacrimile care le curgeau 


teamă. Îngrijorat, așteptă ca el să grăiască din nou. Dar 
peșştișorul rămase neașteptat de tăcut. 

Într-un târziu, când Ma era plecată să-i dea o mână i 
de ajutor unui vecin, Ba încercă să afle mai multe de la nu erau de bucurie. | 
peștișor. 

— În timpul furtunii ai spus că vântul acesta aduce 
teamă, zise Ba. La a cui teamă te-ai referit? A lui Minli? 


I-a fost frică de ceva? 


Peștișorul îl privi ţintă cu ochii săi rotunzi, fără să 
scoată o vorbă. 

— Te rog, spune-mi, îl imploră Ba punându-și mâinile 
pe bol. i 

Peştişorul continuă să înoate liniştit. t 

Ba era nedumerit. Își pierduse graiul? Sau nu mai era ii 
el capabil să-l înțeleagă? Sau poate că peştișorul nici nu i 
vorbise vreodată și totul fusese doar în mintea lui? 

Ba se apropie cu urechea de apă. Să fi fost bulbucii 
aceia slabi o șoaptă? Se aplecă mai mult, până ce urechea | 
lui atinse apa. 

— Ce faci? îl întrebă Ma intrând în cameră. 

Ba sări ca ars, cu stropii picurându-i din ureche. 

— A, nimic, zise el rușinat. 

— Te spălai pe urechi în bolul peştelui? întrebă Ma, 
parcă nevenindu-i a crede. I 


— Nu tocmai, replică încurcat bărbatul. 
O umbră de supărare traversă chipul femeii, însă, 
uitându-se la Ba care-și scărpina jenat urechea, făcu ceva 


ce nu mai făcuse de ani buni. Izbucni în râs. ŢI 

Mini era așa de obosită, încât cu greu îşi aminti ce se 
întâmplase când intraseră în sat. Ca prin vis, îşi aminti 
de zarva sătenilor adunaţi în jurul lor și strigătele de 
bucurie când Da-A-Fu terminaseră de povestit cum și-a 
găsit sfârşitul Tigrul Verde. Își amintea vag îmbrăţișarea 
caldă și duioasă a unei bătrâne care o poftise să păşească 
într-o casă primitoare. Dar își aminti clar sentimentul 
minunat și tihnit de a dormi într-un pat, ca și cum ai 
ţine în mâini o chiflă caldă într-o zi geroasă. Apoi Minli 
închise ochii și se cufundă într-un somn adânc. 

Când se trezi, deasupra ei stăteau aplecate trei chipuri 
rotunde ca piersicile coapte. Erau Da-Fu, A-Fu şi Amah, 
bunica lor. Fiecare dintre copii, îmbrăcaţi în hăinuţele 
lor roșii, căptușite cu bumbac (ruptura din pantalonii 
lui Da-Fu era acum peticită), ducea un fel de sobiţă care 
putea fi mutată de colo-colo. Cu focul pornit şi ei toți 

înghesuiți în cameră, Minli se simțea ca într-un cuptor 
de bunătate. Zâmbi. 

— Bună dimineaţa! zise Amah. 

Copiii chicotiră. 

— Noapte bună! spuse Da-Fu. Ai dormit toată ziua! 
În curând e timpul să mergem din nou la culcare! 

— Da-A-Fu, nu râdeţi de fetiță, îi mustră Amah. E 
clar că era foarte obosită. Poftim, Minli, bea asta. 

Amah turnă într-o ceşcuţă nişte ceai fierbinte și i-o 
oferi fetiţei. Minli începu să soarbă recunoscătoare. 
Lichidul aburind îi aluneca lin pe gât, umplând-o cu 
energie. Luă încă o înghiţitură şi își umplu nările cu 
aroma înţepătoare și familiară. 

— E un ceai foarte bun, zise ea. Mulţumesc. 

— Nu e ceai! zise A-Fu. E leacul care vindecă otrava 
tigrului. 

— Dar e şi ceai, adăugă Amah. Face bine chiar dacă 
nu ai fost atinsă de Tigrul Verde. 

Minli se opri din băut. 

— E suficient ceai din-acesta pentru dragon? între- 
bă ea, amintindu-și că A-Gong le ceruse copiilor să mai 
aducă. Poate ar trebui să i-l ducem dragonului în loc 
să-l beau eu. 

Da-A-Fu râseră din nou. 

— Nu-ţi face griji, ziseră cei doi, avem o grămadă! E 
făcut din frunzele copacilor înfloriți. 

— Iar Da-A-Fu i-au dus deja un vas mare prietenului 
tău, zise Amah, surâzând călduros cu tot chipul ei plin 
de riduri. 

— Așa e, confirmă A-Fu. Dragonul se simte mai bine. 
El şi A-Gong stăteau la povești când am ajuns la ei și 

mi-a zis să-ți mulțumesc pentru că l-ai salvat de otrava 
Tigrului Verde. 

Minli se linişti, ușurată și fericită la auzul veștilor 
îmbucurătoare. 

— Ce era Tigrul Verde? Da-A-Fu a pomenit ceva de 
un magistrat, spuse ea. Și cum aţi știut că ceaiul vindecă 
otrava tigrului? 

— Am aflat întâmplător, răspunse Amah. 


pă bă iN . . AZI 
fa Povestea ceaiului 


și a Tigrului Verde tt) 


Când Tigrul Verde ne-a descoperit în urmă cu patru 
luni pline, nu ne-a luat mult să ne dăm seama că nu era 
un tigru obișnuit. Nu era vorba doar de culoare şi de 
mărime, ci mai ales de ura pe care o avea față de noi. Mai 
întâi, ne-a atacat animalele din gospodărie, oile, porcii, 
găinile, dar nu ca să le mănânce, ci doar ca să le omoare. 
În batjocură, a lăsat animalele muribunde înșirate la ușa 
noastră. Cele care nu erau moarte deja s-au prăpădit 
într-un ceas din cauza otrăvii. 

Ştiam că în scurtă vreme avea să-l prindă pe unul 
dintre noi. Am adăpostit în casă copiii și animalele care 
ne rămăseseră. A-Gong, soțul meu, s-a mâniat și a înce- 
put să cerceteze încercând să afle cât mai multe despre 
fiara care ne bântuia. 

Aproape că rămăsesem fără provizii când A-Gong a 
aflat în sfârșit cine era Tigrul Verde. În tinerețe, A-Gong 
făcuse o călătorie până în orașul de la miazăzi și adusese 
o carte veche de istorie. 

Cartea aceea cuprindea scrierile vechi ale străbuni- 
lor noștri, și din ea am aflat că Tigrul Verde era spiri- 
tul magistratului căruia strămoșii noștri încercaseră să-i 
spună taina fericirii, dar care sfârșiseră prin a-l mânia. În 
timpul vieţii, sufletul magistratului se umpluse cu atâta 
ură și furie încât, atunci când îi părăsise corpul, sufletul 
nu-și putuse găsi pacea şi se prefăcuse în Tigrul Verde. 
A-Gong a descoperit că Tigrul Verde îi căuta pe toți aceia 
despre care credea el că i-au greşit. Tigrul avea să ne 
pedepsească pentru ofensele pe care i le-am adus şi, când 
avea să simtă că pedeapsa s-a isprăvit, ne-ar fi nimicit; 
după aceea ar fi pornit pe urmele altor oameni care nu 
îi făcuseră pe plac, urmând să le curme și acestora viața. 
Cine ştie câţi oameni or fi suferit înainte să ajungă la noi? 
Poate că suntem norocoși că nu ne-a găsit decât cu patru 
luni pline în urmă. 

Secătuiţi de speranță, bărbaţii s-au hotărât să organi- 
zeze o vânătoare și să încerce să ucidă fiara. Însă Tigrul 
Verde era prea puternic pentru noi. Săbiile și toiegele 
noastre au fost spulberate de el. Bărbaţii s-au întors 
acasă: jumătate dintre ei căraţi în spinare de ceilalți și 
aproape toţi răniți. Noi, femeile și copiii, am încercat să-i 
îngrijim, dar starea lor se înrăutățea ceas cu ceas din 
cauza otrăvii tigrului, iar eu simțeam cum mă cuprinde 
deznădejdea. 

Deşi în trecut nu dăduse rezultate pentru niciunul 
dintre animalele rănite, am sperat că otrava va dispărea 
dacă spăl rănile infectate cu puţină apă caldă. Astfel, deși 
era periculos, am ieșit din casă și m-am dus să iau apă de 
la fântână. Când mă întorceam, am dat cu ochii de tigru! 

Stătea în faţa porţii noastre, făcând ceva tare ciudat. 
Părea să aranjeze niște lucruri. Am rămas la depărtare, 

în spatele trunchiului unui copac înflorit. În scurt timp, 
tigrul şi-a isprăvit treaba și s-a făcut nevăzut, fără să 
mă vadă. N-am stat pe gânduri și am dat fuga la poartă. 
Tigrul lăsase în urmă o serie de obiecte neobișnuite: un 
ciob dintr-o vază cu o lună pictată pe el, o jachetă ter- 
felită de copil şi două urme de gheare lăsate în piatră. 
Ştiam că era un mesaj, dar ce încerca să spună? Singurul 
care-l putea descifra era A-Gong. Dar el era bolnav și 
se sfârșea din pricina otrăvii tigrului. Am intrat în casă 
cu ochii în lacrimi. Mă abţineam cu greu să izbucnesc 
în plâns, şi-mi simţeam ochii orbiţi de lacrimi. Așadar, 
doar când mirosul umplu aerul, mi-am dat seama că apa 
pe care o fierbeam avea frunze de copac în ea. Probabil 
căzuseră în oală când mă ascundeam de Tigrul Verde. 
Era prea periculos să ies să aduc apă proaspătă. Cu toţii 
fuseseră înspăimântați când ieșisem prima dată, așa că 
am folosit apa aceea pentru a-i curăța rănile lui A-Gong. 
Şi, ca prin farmec, rănile au început să se retragă. Nu-mi 
venea să-mi cred ochilor. l-am dat lui A-Gong să bea 
niște apă cu frunze și glasul răgușit și-a revenit aproape 
imediat, iar chipul i s-a destins. Am folosit degrabă ceaiul 
nou descoperit pe rănile celorlalți bărbaţi și, înainte ca 
ultimul dintre ei să fie tratat, A-Gong s-a ridicat în pat, 
cu Da-A-Fu lângă el. 

— Am fost un nătărău, ne-a zis el. Trebuia să mă fi 
gândit că nu putem lupta cu furie împotriva Tigrului 
Verde. Doar îi creștem puterile astfel. Furia e forța lui, 
însă îi poate fi cea mai mare slăbiciune. Furia îl poate 
orbi, iar atunci devine vulnerabil. Poate dacă reușim să 
aflăm cine l-a mâniat cel mai tare pe magistrat, vom 
reuși să... 

— Cu siguranţă îţi revii, am zâmbil. cu. Deja pun la 
cale un nou plan. Dar ce-ai zice dacă acum le i odibhm 
un pic? 

— Nu, a spus A-Gong, fără a-mi lua grijile în seama. 
Trebuie să aflu mai multe, cât se poate de iute, înainte 
ca Tigrul Verde să facă și mai multe stricăciuni. 

Ştiam ca A-Gong trebuia să vadă mesajul fiarei ime- 
diat. Da-A-Fu şi cu mine l-am învelit în pături și, spri- 
jinindu-l, i-am îndrumat paşii spre poartă. A-Gong a 
cercetat obiectele cu atenţie. Așa cum bănuisem, a știut 
de îndată ce însemna. 

— Ce vrea să spună Tigrul Verde? a întrebat A-Fu. 

— Spune că dacă-i dăm doi copii pe lună o să ne lase 
în pace, zise A-Gong. Acesta e începutul pedepsei lui 
pentru noi. Aşa trebuie să plătim pentru greșelile stră- 
moșilor noștri. 

— Dar cum spune asta? a întrebat Da-Fu. 

— Două urme de gheare lângă haine de copil înseam- 
nă că vrea doi copii, vaza e un simbol al păcii, iar luna 
de pe ea vrea să spună că trebuie să-i dăm ceea ce cere 
o dată pe lună. Cu alte cuvinte, ne oferă o lună de pace 
în schimbul a doi copii, a explicat A-Gong. Nu contează 
însă, nu vom sacrifica nici măcar un purceluş pentru el. 


— Dar eu și A-Fu am avut alte gânduri, o întrerupse 
Da-Fu pe bunica lui. După ce A-Gong şi-a dat seama că 
cel care îl înfuriase cel mai tare pe magistrat a fost chiar 
propriul său fiu — acesta fusese cândva rege și-l izgonise 
pe tatăl său din regat — am pus la cale un plan! 

— Așa e, zise mândră A-Fu. Ne-am hotărât să-l păcă- 
lim pe tigru, mâniindu-l la culme, până ce s-ar fi aruncat 
în fântână. Și planul nostru a dat roade! 

— A fost un plan pe care noi nu l-am încuviințat, zise 
Amah, scuturând din cap, dar în același timp zâmbind 
călduros. Acum, draga noastră Minli, tu ne-ai ascultat 
povestea, dar noi nu ţi-am auzit-o pe-a ta. Știm cum te 
cheamă și că ai un prieten dragon și putem ghici că vii 
de foarte departe. Nu vrei să ne spui mai multe? 

Așadar, Minli le povesti despre Ma și Ba, despre viața 
lor grea de pe câmpiile noroioase, despre peștișorul auriu 
şi negustorul care i l-a vândut. Le istorisi și cum l-a întâl- 
nit pe dragonul care nu putea să zboare și pe maimuțe 
şi pe băiatul cu bivolul. Le mai spuse și despre păţaniile 
ei din Orașul Clar-de-Lună și despre șirul împrumutat. 
Le povesti întreaga ei călătorie. În tot timpul acesta, Da- 
A-Fu și bunica lor râseră cu lacrimi, oftaseră și se minu- 
naseră. Uneori Amah dădea din cap, alteori Da-A-Fu se 
priveau neîncrezători, însă niciunul nu o întrerupse nici 
măcar o dată. 

— Şi toate astea ca să ajungi la Muntele Nesfârșit, 
zise Da-Fu în final. Noi știm unde este. 

— Ştiţi? exclamă Minli, sărind în sus de surpriză. 
Serios? 

— Da, Muntele Nesfârșit e prin apropiere, zise A-Fu. 
Cam la o zi de mers pe Jos. 

Minli îi privi uimită, fără să scoată o vorbă. O zi de 
mers pe jos! După atâtea zile pe drum, nu-i venea să 
creadă că se afla atât de aproape. 

— De îndată ce prietenul tău, dragonul, se pune pe 
picioare, zise Amah, Da-A-Fu o să vă ducă până acolo. 
lar apoi te vei putea întoarce la părinții tăi. 

Minli zâmbi recunoscătoare, însă privind chipuri- 
le rozalii ale copiilor, văzând dragostea cu care A-Fu 
și Da-fu se rezemau de bunica lor și tandreţea cu care 
bătrâna le mângâia frunţile, Minli se gândi imediat la 
Ma și Ba. Un dor cumplit o cutremură, iar gâtul îi fu 
cuprins de o uscăciune pe care nici ceaiul nu reuși să o 
potolească. 

À doua zi dimineață, Da-A-Fu o treziră pe Minli. 

— Trezeşte-te, somnoroaso! zise Da-Fu, trăgând-o din 
pat. Haide! Vrem să-ți arătăm ceva. 

— Da, zise A-Fu, grăbeşte-te! 

Minli îi urmă afară din casă şi pe străzi. Părea să fie 
o paradă, căci toate neamurile ieșiseră din case mergând 
în urma lor. Minli nu-și dăduse seama că familia lui Da- 
A-Fu era atât de numeroasă. Aveau mătuși, unchi, veri — 
gospodăria din spatele porţii roşii era, de fapt, un sat 
întreg de rude. Minli ieși în fugă prin porţile deschise, 
apoi se opri dintr-odată și zâmbi cu gura până la urechi. 
În faţa ei, așteptând pe poteca de piatră, nu era nimeni 
altul decât dragonul! 

Arăta întremat și îi zâmbea, stând drept și vioi. Nu 
mai avea privirea tulbure, iar de pe corp negreala respin- 
gătoare dispăruse — de fapt, în afară de patru zgârieturi 

cicatrizate pe braţ, dragonul arăta întocmai ca înainte 
de a-l întâlni pe Tigrul Verde. 

— Eşti bine! se bucură Minli și îl îmbrăţișă. 

— Bineînţeles, replică dragonul, zâmbindu-i fericit. 
Ti-am spus eu că dragonii se vindecă repede. 

— Aşa și e, zise A-Gong. După ce otrava a părăsit 
corpul, rănile s-au vindecat aproape imediat. 

Fericită să-și revadă prietenul, Minli nici nu băgă de 
seamă că toate rudele lui Da-A-Fu se adunaseră gură- 
cască în jurul lor. 

— Un dragon, îl auzi ea pe un băieţel șoptind, unul 
în carne și oase. 

— Ce ţi-am spus? mormăiră Da-A-Fu către verii lor. 
Vezi! 

— Din păcate, prietene dragon, rosti A-Gong cu voce 
tare ca toată lumea să-l poată auzi, ești prea mare ca 
noi să te primim în casă şi să-ţi arătăm ospitalitatea așa 
cum se cuvine. 

— Nicio grijă. Oricum, pornim la drum în curând, 
spuse Minli, întorcându-se spre Da-A-Fu: fiţi buni și ară- 
tați-ne drumul spre Muntele Nesfârșit. 

— Desigur. 

Copiii zâmbiră și Amah zise: 

— Așa e, trebuie să porniţi cât de curând. Cu cât 
mai repede plecaţi, cu atât mai repede te vei întoarce la 
părinții tăi. Asta ar fi cel mai bine. 

Auzind cuvintele lui Amah, A-Gong dădu aprobator 
din cap. 

— Atunci, haideţi să luăm micul dejun acum, zise el, 
apoi îi vom conduce pe prietenii noștri. 

Așadar, deși pământul pietros era rece și vântul sufia 
puternic, familia aduse terciul cald de orez afară, şi 

mâncară cu toţii. Nu voia nimeni să piardă ocazia de a 
vedea un dragon în carne și oase. 

Amah, cu ajutorul a doi unchi ai copiilor, aduse o 
roabă din lemn tare, pe care o așeză în faţa dragonului 
un ceaun uriaş de fier deasupra. Ceaunul era plin-ochi 
şi aburind, iar Minli simți mirosul ceaiului de leac. Una 
dintre mătuși ducea două tăvi pe care se aflau cești cu 
ceai. Minli întinse mâna și servi o ceașcă; parfumul lico- 
rii era prea îmbietor pentru a-i rezista. 

— Nu ar trebui să numim această băutură leac, pro- 
puse un unchi. E prea delicioasă, iar acum, că am scăpat 
de Tigrul Verde, nu mai are ce vindeca. 

— Poate ar trebui să-i spunem Ceaiul Fântânii, râse 
A-Fu, din moment ce tigrul se află acum în fundul fân- 
tânii. 

— Nu, zise A-Gong, vrem să ne amintim prietenii, 
nu dușmanii. 

— Atunci ar trebui să îi spunem Ceaiul Dragonului, 
zise Da-Fu, pentru ca l-a făcut bine pe Dragon! 

Întreaga familie aprobă bucuroasă, iar Minli observă 
că ochii dragonului se înduioșaseră așa cum nu o mai 
făcuseră niciodată. Nu era obișnuit cu bunătatea, își dădu 
ea seama. O bună parte din viaţă și-o petrecuse de unul 
singur, captiv în corpul său care nu reușea să zboare. 

Micul dejun se termină, mult prea devreme, i se păru lui 
Minli, așa că fetița își împachetă lucrușoarele în traista de 
mătase aurie pe care o primise de la rege, în timp ce Amah 
legă desaga cu provizii în spinarea lui A-Fu și Da-Fu. 

— Să fie acolo, zise ea, strecurându-le în trăistuţe 
mâncarea simplă din orez învelit în frunze și oua fierte 
sărate. Duceţi-o pe Minli la Muntele Nesfârșit și apoi 
întoarceţi-vă repejor acasă. 

A-Gong își sprijini mâinile pe umerii lui Minli şi spuse: 

— Eşti o fetiță curajoasă, Minli, iute și isteață. Însă 
eşti plecată de acasă de prea multă vreme. Întoarce-te 
cât poți de repede. 

Amah o îmbrățişă cu multă căldură, apoi îi întinse o 
jachetă groasă. 

— Pentru tine, zise ea. Am făcut-o în timp ce dormeai. 
Rochița ta e prea subțire pentru munte. 

Jacheta era colorată și era făcută din petece cusu- 
te laolaltă — unele albastru închis, altele violet intens, 
câteva roșu viu. Minli zâmbi recunoscătoare; începuse 
să simtă frigul, însă șovăia să le mai ceară ceva minuna- 
ților oameni, din moment ce făcuseră deja atât de multe 
pentru ea. Se îmbrăcă cu ea și fu uimită cât era de căl- 
duroasă. Părea să fie făcută din bumbac, însă se simțea 
de parcă s-ar fi învelit în blană mițoasă. 

— Să mergem! ziseră Da-A-Fu, iar băieţelul îi făcu 
semn cu mâna. Abia atunci Minli observă că din mânecă 
îi lipsea un petic mare. Se uită la noua ei hăinuţă și văzu 
că mâneca era făcută chiar din bucata aceea. Oftă. 

— Drum bun! strigă întreaga familie. 

În timp ce le făceau cu mâna, Minli observă că fiecă- 
ruia îi lipsea câte un petic din mânecă. Simţi un nod în 
gât când își dădu seama că haina ei era făcută din bucăţi 
tăiate din veșmintele tuturor. 

— Haideţi, îi zori A-Fu, iar de sub mâneca crestată 
scoase o mână albă și o trase pe Minli. Grăbește-te! 

— Da, zise Dragon, să mergem, ca gemenii să se poată 
întoarce cât mai repede cu putință. 

Minli dădu din cap, iar în timp ce-şi lua rămas-bun de 
la sat și de la familie, o mare de mâneci tăiate fluturau 
spre ea în aer. 

Minii şi Dragon îi urmăreau pe Da-A-Fu în sus, străbă- 
tând peisajul neprietenos mânaţi de vântul aprig. Dar nu 
le era deloc greu. Dragon îi trecea cu ușurință peste orice 
groapă sau despicătură; Minli uitase cât de plăcut era 
să călătorești în compania lui. lar Da-A-Fu se distrau de 
minune. Chicotind în spinarea dragonului, cei doi copii 
arătau ca două măceșe coapte. Bucuria lor, la care se 
adăuga roșul aprins al veșmintelor și chiar al dragonului, 
păreau să încălzească peisajul rece și neprimitor. Doar 
când își scoase mâna din mânecă, Minli își dădu seama 
cât de frig era de fapt. 

— Nu mai e mult, zise A-Fu după ce străbătură o 
bucată bună de drum. În curând o să putem zări Mun- 
tele Nesfârșit. 

— Nu l-aţi văzut niciodată pe Bătrânul din Lună, nu-i 
așa? întrebă Minli. L-a văzut cineva vreodată? 

Da-A-Fu scuturară din cap. 

— Nimeni nu l-a văzut, răspunse Da-Fu. Nimeni din 
istoria familiei şi a satului nostru. 

— Ce ştim noi este că el i-a mutat pe străbunii noștri 
pe aceste meleaguri, zise A-Fu. 

— Bătrânul din Lună i-a adus pe străbunii voştri aici? 
se miră Minli. Cum vine asta? 


% Povestea % 
străbunilor lui Da-A-Fu 


Deşi străbunii noștri au făcut tot ce le-a stat în putin- 
ţă pentru a-i fi pe plac magistratului, nu au reușit să-l 
mulțumească. Într-o bună zi, un vecin a galopat până 
la casa străbunilor noștri, cu calul gâfâind de oboseală. 

— Tocmai m-am întors de la oraș, a zis vecinul tră- 
gându-şi sufletul. Am venit în grabă să te previn. Magis- 
tratul e convins că răspunsul pe care i l-ai trimis a fost 
o farsă şi că-i ascunzi adevăratul secret. A pornit deja 
la drum şi vine să te pedepsească. Vrea să-ţi distrugă 
familia și gospodăria! Fugi cât încă mai poţi! Nu mai ai 
mult timp - soldaţii lui vor fi mâine aici! 

Strămoșii noștri au fost cuprinși de groază. Întreaga 
familie — fii și fiice, mătuși și unchi, nepoți și strănepoți — 
tremura din toate încheieturile. Însă Ye Ye, stră-străbu- 
nicul și capul familiei, a ridicat mâna ca să le vorbească. 

— Se pare că nori negri se adună deasupra căminu- 
lui nostru, a zis el, iar noi suntem neputincioşi în fața 
acestui blestem. Nu vom fugi. Soldaţii ne vor găsi pe 
dată și magistratul va fi și mai necruţător cu noi. Și nu 

vreau ca ultimele noastre clipe să ni le petrecem fugind 
descumpăniţi. 

Ye Ye a ridicat ochii spre cerul albastru şi spre soarele 
care lumina muntele din apropierea casei lor. Îi era greu 
să prevadă necazul care-i păştea. 

— Micuţilor, le-a zis el copiilor, mergeţi după zmeiele 
voastre preferate. Apoi Ye Ye s-a întors spre adulți. Fii 
Și fiice, a spus bătrânul, pregătiți cea mai gustoasă masă 
cu putinţă, cu mâncare și ceai cât să ajungă pentru toată 
lumea. Nu vom irosi puţinul timp ce ne-a rămas. ÎI vom 
petrece, așa cum am făcut-o întotdeauna, în fericire. 

Familia a încuviinţat la auzul cuvintelor înțelepte. 
În grabă, au început să facă întocmai cum a poruncit 
bătrânul. Au fiert oale întregi din cel mai bun ceai de 
crizanteme, apoi au umplut coșuri cu tot soiul de prăji- 
turi aurii și tarte de șarlotă, cu pui fiert și carne de pore 
crocantă, chifle pufoase și ouă fierte în ceai negru. Nu 
au uitat nici de minunatele lor zmeie cu gândăcei şi flu- 
turași pe care le-au scos din magazie să le înalțe pe cer. 

Ye Ye zâmbea împăcat în timp ce-și vedea familia 
făcând toate pregătirile. Într-o traistă Și-a pus toate căr- 
tile preferate de poezie, povești și cântece. 

— Haideţi, le-a zis el, să urcăm muntele. 

Așadar, cu frunzele copacilor fluturând de rămas-bun, 
întreaga familie a luat-o în sus pe munte. Au urcat sus 
de tot până unde zmeiele puteau zbura în voie, fără să 
se mai agaţe de crengi. Când nimic nu i-a mai despărţit 
de cer, s-au oprit. 

Şi au petrecut de minune. Copiii râdeau în hohote, cu 
zmeiele săltând în văzduh. Femeile zâmbeau sorbindu-și 

în tihnă ceaiul, iar bărbaţii savurau delicioasele gustări. 

Ye Ye recita poezii care le făceau pe femei să suspine, isto- 
risea poveşti care-i făceau pe bărbaţi să ofteze şi cânta 
melodii la care i s-au alăturat chiar și copiii. Însă, mult 
prea repede, ziua se apropia de sfârșit. Luna se ridicase 
deja pe cer când copiilor li s-a cerut să-și împacheteze 
zmeiele. 

— De ce să coborâm zmeiele? a întrebat un băiat mai 
mare. E ultima oară când ne vom putea bucura de ele. 

— Așa e, a spus o fetiță. Hai să le lăsăm să zboare 
cât mai mult. 

Așadar, în loc să strângă zmeiele, le-au tăiat sforile. 
Libere, acestea au fost luate de o rafală puternică de 
vânt. Rând pe rând, gândăceii, fluturii și dragonii s-au 
făcut nevăzuţi, de parcă ar fi zburat înapoi spre lună. 
Când zmeiele nu s-au mai zărit pe cer, din pieptul fie- 
căruia a ieșit un oftat adânc. Nimeni nu a scos o vorbă, 
însă cu toţii sperau în adâncul sufletului să scape de 
încercarea de a doua zi. 

Familia și-a împachetat lucrurile în liniște și a luat-o 
la vale pe munte. Au mers vreme lungă, cu luna strălu- 
cind deasupra capului și tremurând de frig. 

— Ne-am pierdut? a întrebat un copil. Nu pare să fie 
drumul spre casă. 

— Nu se poate, a răspuns mama lui. Cum să ne pier- 
dem? Nu există alt drum decât la vale. 

— Dar băiatul are dreptate, a zis Ye Ye. Priviţi stânca 
din faţa noastră. Am străbătut drumul acesta de multe 
ori, însă nu am văzut niciodată stânca aceasta sau vre- 
una asemănătoare. 

— Şi nu sunt nici copaci, a zis o fetiță. Mereu erau 
copaci pe drum în jos, iar acum sunt doar stânci. 

— Şi, pe deasupra, e şi mai frig decât de obicei, s-a 
auzit o altă voce. E prea frig pentru o noapte de toamnă 
timpurie. 

— Ce s-a întâmplat? a întrebat o femeie. 

— Cred, a spus Ye Ye în şoaptă, că nu ne mai aflăm 
pe muntele nostru. Într-un fel sau altul, am ajuns pe 
alt munte. 

— Dar cum se poate una ca asta? a întrebat un băr- 
bat. Şi de ce? 

Înainte ca Ye Ye să răspundă, s-a auzit țipătul unui 
copil. 

— Casa noastră! a strigat o fetiţă. Casa noastră e 
chiar acolo, în faţă! 

Şi chiar așa și era — porţile vișinii erau larg deschise, 
permițându-le să vadă lumina strălucind prin ferestre. 
Găinile lor cotcodăceau de bun-venit, iar câinii săreau 
dintr-o parte în alta prin poartă, lătrând bucuroși. 

Strămoșilor noștri nu le venea să creadă. Oalele și 
tigăile murdare pe care le lăsaseră de dimineaţă la spălat 
îi așteptau tot acolo, încălţările și hainele puse la uscat 
erau în același loc, neatinse. Chiar și cartea pe care Ye Ye 
o lăsase în urmă era deschisă la aceeași pagină. Ye Ye a 
străbătut fiecare odaie și fiecare casă, urmat de întreaga 
familie, ca la paradă. În final, a găsit o bucată de mătase 
strălucitoare prinsă între balamalele uneia dintre uși. 
Se întoarse spre familia lui, strânsă în jur să-l asculte. 

— E o minune, le-a zis el. Am fost mutaţi aici, unde 
magistratul nu ne poate ajunge. Suntem salvaţi! 

Familia a izbucnit în strigăte de fericire, însă nu s-au 
putut abţine să se întrebe: 

— Cine? Cine-a făcut asta? 


172 


Bătrânul din Luna 


Ye Ye s-a uitat la întinderea gokan «hu poal lui şi la 
cerul albastru închis cu luna strălucind deacapra, apoi 
a cercetat mătasea pe care o ţinea în mana 

— Mătasea aceasta e din materialul unui dintre 
zmeiele copiilor. Zmeiele au dus dorințele nouta cus la 
Bătrânul din Lună, iar el probabil a hotarul ca cosida 
noastră e aici, a zis Ye Ye, ridicând privirea spicci 
Fiindcă în noaptea asta nu suntem singuri. Lunac ala 
turi de noi. 


— Şi de atunci familia voastră locuiește aici? întreba 
dragonul. 

Copiii încuviințară. 

— De mai bine de-un veac, familia noastră trăieşte pe 
acest munte, şi numărul nostru sporește. Uneori cobo- 
râm în vale, alteori vin oamenii să ne viziteze. Oricine 
poposește pe la noi e bine-venit să se simtă ca acasă. 

— Aşadar... începu Minli, însă nu apucă să termi 
ne, căci Da-Fu îi arătă orizontul. Minli și dragonul îi 
urmăriră mână şi zăriră ceea ce nu putea fi altceva decal 
Muntele Nesfârșit, căminul Bătrânului din Lună. 


173 


Capitolul 
39 


Muntele Nesfârșit era uriaș, atât de mare încât pe 
lângă el Muntele Neroditor părea doar o biată pietricică. 
Minli nu vedea vârful și nici poalele muntelui, acesta 
părând să se ridice dintr-o prăpastie atât de adâncă încât 
măruntaiele lui trebuie să fi fost în inima pământului. 
Minli se simţea de parc-ar fi ajuns la marginea lumii și 
rămase privind de cealaltă parte a abisului care o des- 
părțea de Muntele Nesfârșit. Li se înfățișa precum o 
piatră verde neșlefuită ce se ridica la cer, pierzându-se 
în ceața argintie. 

— Iată-l, anunţă Da-Fu, Muntele Nesfârşit! 

— Sunt sigură că Bătrânul din Lună locuiește acolo, 
sus, zise A-Fu. Vârful muntelui cu siguranță atinge luna. 

— Cum ajungem acolo sus? întrebă Minli. O apucase 
amețeala de la atâta privit în sus. 

Dragonul părea abătut. 

— Dacă aș putea să zbor, zise el, aș fi în stare să ne 
duc pe amândoi acolo, să-l cunoaștem pe Bătrânul din 
Lună. 

— Dacă ai putea să zbori, râse A-Fu, n-ai avea nevoie 
să-l cunoști! 

— Dar, zise Minli, se pare că zborul e singura moda- 
litate de-a ajunge până la el. 

— Trebuie să mai fie o cale, își dădu A-Fu cu părerea. 

— Așa-i, zise Da-Fu, probabil trebuie doar să-l anun- 
țați pe Bătrânul din Lună că vreți să-l vedeți. 

— Şi cum putem face asta? întrebă Dragon. Îi trimi- 
tem un mesaj? 

Minli ridică ochii spre cer în timp ce dragonul și Da- 
A-Fu continuară să vorbească. „Îi trimitem un mesaj. 
Îi trimitem un mesaj.“ Cuvintele dragonului îi răsunau 
încă în urechi, făcând-o pe fetiță să se simtă de parcă 
încerca să găsească un chibrit ca să aprindă un lampion. 
O rafală de vânt o atinse, ca şi cum ar fi vrut să-i spună 
ceva. Văzu cum bentița lui A-Fu zbură luată de vânt. 
Când o prinse, bucăţile tăiate din mânecă fluturară în 
vânt precum coada unui zmeu... 

— Ştiu! strigă Minli încântată. Vom face întocmai ca 
strămoşii tăi! Îngenunche degrabă și începu să scoto- 
cească prin desagă după cele două șiruri împrumutate. 
Dragon și copiii o priveau curioși pe fetiță, care le arătă 
bucata de hârtie și sfoara. 

— Putem să înălțăm un zmeu până la Bătrânul din 
Lună, exclamă Minli. O să fac un zmeu din cele două 
şiruri împrumutate. Asta cu siguranță îi va atrage atenția. 

Da-A-Fu şi dragonul zâmbiră larg și se puseră pe 
lucru. Împreună reuşiră să facă un zmeu din șirurile 

împrumutate. Atașară pagina din Cartea Norocului pe 
bețigașele lui Minli și pe urmă legară un capăt al firului 
roşu de zmeu. Însă când încercară să potrivească lun- 
gimea firului — A-Fu era de părere că ar arăta mai bine 
dacă unul dintre capete nu ar atârna — descoperiră că 
şirul împrumutat nu putea fi tăiat. 

— E un fir al destinului, zise dragonul încercând din 
nou să taie firul cu gheara. Pe rând, fiecare dintre ei încer- 
case să-l rupă — Da-Fu încercase chiar să-l despice cu din- 
ţii. Cred că putem presupune că e imposibil de rupt. 

— Ei bine, nu e nevoie să tăiem firul ca să facem 
zmeul, zise Minli. Dar aşa nu-i vom putea da drumul să 
zboare până la lună. 

— Haide să-l înălţăm până unde ţine firul, spuse 
Da-Fu, apoi îi dăm drumul. 

Minli fu de acord. Avea sens. Însă, privind firul făcut 
ghem, zise amuzată: 

— Nu va dura mult până se va termina firul. E destul 
de scurt! 

— Sper doar că e de-ajuns pentru a înălța zmeul, zise 
A-Fu. 

Și așa, cu Da-Fu alergând, ridicară zmeul în aer. Pe 
măsură ce acesta se înălța, Minli privea firul adunat în 
mâna ei. 

— E pe terminate firul? întrebau, rând pe rând. Dar 
Minli scutura din cap de fiecare dată. Firul părea să se 
desfășoare la nesfârșit. Chiar și când zmeul ajunse sus 
pe cer, devenind de mărimea sigiliului unei scrisori, firul 
tot mai continua. Încet, zmeul se făcu tot mai mic până 
ce deveni o mică dungă roşie pe cerul întunecat. 

— E un fir fermecat, spuse Da-Fu uimit. 

— Bineînţeles, răspunse draponul bun br al desti- 
nului. Dacă ne e menit să-l cunoastem pe Ralranul din 
Lună, firul se va întinde până lu el. 

— Atunci înseamnă că vă e menil sa | eunoastegi, ze 
A-Fu impresionată. Dar întorcând privirea opie cerul 
care se întuneca, se încruntă. Însă noua nu ne ete 
menit. Da-Fu, ar trebui să ne întoarcem acasa. Suntem 
plecați de prea multă vreme. După întâmplarea cu 'Tiprul 
Verde n-ar trebui să-i îngrijorăm prea mult pe Amah sı 
pe A-Gong. 

— Nu doriţi să-l întrebaţi nimic pe Bătrânul din Lună? 
se interesă Minli. Și voi v-aţi putea schimba soarta. 

— Nu, răspunseră Da-A-Fu râzând. De ce am vrea să 
ne schimbăm soarta? 

Copiii o luară la goană la vale, umplând aerul de chi- 
coteli și râsete. Minli clătină din cap nelămurită, însă le 
făcu celor doi semn de bun-rămas. În timp ce le urmărea 
siluetele prefăcându-se în umbre care păreau a dansa 
în drum spre casă, gândurile lui Minli începură să rāti- 
cească la mare depărtare spre părinţii ei dragi care o 
așteptau acasă. 

Pe măsură ce văzduhul se întuneca luând culoarea 
ceaiului, Minli și dragonul priveau în deplină liniste 
dunga roșie plutind spre ceruri. Chiar când luna se ridica 
din întuneric, fetiţa simţi o smucitură bruscă. Începu sa 
se întindă și să se răsucească. 

— Se întâmplă ceva! strigă ea. 

— Trage zmeul! zise Dragon. Adu-l înapoi! 

— Ceva nu mai e la fel! exclamă Minli străduindu se 
să coboare zmeul. S-a îngreunat! 

Dragonul se întinse deasupra capului fetiţei şi apucă 
firul. Împreună, traseră și traseră. Minli se întreba dacă 
nu cumva încercau să coboare luna de pe cer. 

Dar firul nu părea nesfârșit. Pe măsură ce-l înfășurau 
se făcea din ce în ce mai gros, iar când deveni de grosi- 
mea degetului mic al lui Minli, un zăngănit straniu, ca 
niște clopoței de lemn, umplu aerul. 

— Ceva s-a petrecut cu firul, ieni dragonul într-un 
moment de răgaz. 

Ceva straniu chiar se petrecuse. Firul, care era mai 
degrabă o sfoară groasă de mătase, părea să se fi prefăcut 
într-o plasă neobișnuită, întărită cu tulpini de bambus. 
Văzând ceea ce părea a fi o potcoavă uriașă apropiindu-se 
de ei, Minli rămase cu gura căscată: 

— Firul, ieni ea, e... e un pod! 

Ma stătea lângă fereastră în timp ce, una câte una, 
stelele înmugureau pe catifeaua cerului albastru închis. 
Zilele fără Minli se scurgeau încet, iar serile și mai și. Ma 
se întreba cum reușea peștișorul să rămână netulburat 
în bolul său, în timp ce ea simţea că se sufocă. Lăsând 
aerul nopții să-i mângâie chipul, Ma se gândi la fiica ei, 
își mușcă buza și oftă adânc. Închise ochii încercând să 
oprească lacrimile să-i alunece pe obraji. Când îi deschise 
din nou, Ba era lângă ea. 

— Ştiu, zise el şi-şi așeză mâna peste a ei. 

— E atât de grea așteptarea, mărturisi Ma. 

— Așa e, încuviință Ba, suntem ca dragonul care-așteap- 
tă un semn despre perla lui. 

— Ca dragonul care-așteaptă? întrebă Ma. 

— A, nimic, zise Ba, e doar o poveste. 

Vântul adia ușor, ca mângâierea lină a unui tămăduitor. 

— Nu m-ar deranja s-o aud, zise Ma. Poate face tim- 
pul să treacă mai repede. 

Ba o privi surprins, apoi strânse din ochi, zâmbindu-i 
uşor. 


Povestea 
perlei dragonului 


Odinioară, un dragon a găsit o piatră mare albă, 
rotunjită şi netezită de vânt şi de apele oceanului. O 
privea cu admirație când piatra a început să-i strălu- 
cească în labă. „Ce frumoasă e“, s-a gândit el. „O voi 
preface într-o perlă.“ 

Şi așa, zi de zi, lună de lună, ani la rând, dragonul nu 
a mai băgat nimic în gură și nu a pus geană pe geană ca 
să-și desăvârșească perla. A sculptat piatra cu ghearele și 
a șlefuit-o cu solzii. A dus-o sus, în nori, a rostogolit-o în 
stropi proaspeţi de ploaie și a îmbăiat-o în Râul Ceresc. 
A netezit-o cu petale fine de crizanteme. Într-un sfârșit, 
perla a fost gata — perfect rotundă și șlefuită cu atâta 
grijă încât radia. Nu avea niciun cusur în frumusețea ei. 
Privind-o, o lacrimă de bucurie și de oboseală i-a picurat 
din ochi, udând bijuteria. Dintr-odată, perla a prins 
a sclipi de-ți lua ochii. Dragonul a zâmbit încântat. Obo- 
sit, a adormit la lumina strălucitoare a perlei. Lumina 
era într-atât de fermecătoare încât i-a atras atenţia Regi- 
nei Mamă a Cerurilor. Când a aflat de unde venea strălu- 
cirea aceea fermecată, Regina și-a trimis doi servitori să 
fure perla. Servitorilor nu le-a fost greu să ducă sarcina 
la bun-sfârșit, întrucât dragonul, obosit după atâţia ani 
de muncă, era cufundat în somnul său fără vise. 

Când Regina Mamă a văzut perla, până și ea a fost 
uimită de frumuseţea ei. Orice altă perlă, orice bijute- 
rie, orice comoară din ceruri sau de pe pământ pălea pe 
lângă perla dragonului. A poruncit degrabă să se con- 
struiască un seif în străfundurile castelului, unde nu se 
putea pătrunde decât trecând de nouă porți ferecate. A 
pus perla în încăpere, apoi şi-a legat cele nouă chei ale 
porţilor la centură. 

Când dragonul s-a trezit și a constatat că perla a dis- 
părut, a început s-o caute nerăbdător. A străbătut oceane 
şi munţi, râuri și văi. A zburat prin Râul Ceresc, cer- 
cetând fiecare stea. Însă niciuna nu răspândea lumina 
limpede și clară a perlei sale. 

În cele din urmă, dragonul a fost nevoit să renunţe la 
căutări. Nu ştia unde să mai caute sau unde s-ar putea 
afla comoara lui. În schimb, s-a hotărât să aștepte un 
semn. lar așteptarea s-a dovedit a nu fi de prisos. De 
ziua ei de naștere, Regina Mamă a organizat o petrecere 
mare. I-a invitat pe toţi nemuritorii cerurilor la „Ban- 
chetul Piersicilor“, un ospăț nemaipomenit cu delicatese 
și încântătoare preparate din piersicile nemuririi. Vin 
de piersici înmiresmat și ameţitor însoțea fiecare fel de 
mâncare, şi de cum își isprăvea paharul, Regina Mamă 
poruncea să i se umple la loc. 

Vinul trebuie că i s-a urcat la cap, căci, mai târziu, 
când invitaţii o încununau pe regină cu laude, compli- 
mente şi daruri alese, aceasta avu o clipă de rătăcire și 
hotărî să le arate comoara furată. 

— Dragii mei prieteni, începu ea răspicat, darurile 
şi cuvintele voastre sunt într-adevăr prețioase, însă eu 
dețin ceva care le întrece pe toate. 

Zicând acestea, regina a scos cele nouă chei de la cen- 
tură, a descuiat cele nouă porți şi le-a dezvăluit invita- 
ților perla dragonului. Mulțimea s-a umplut de freamăt 
la vederea perlei a cărei strălucire umpluse palatul și a 
cărei lumină se revărsa spre ceruri. 

Când văzduhul s-a aprins, dragonul — care nu încetase 
nicio clipă să vegheze — a ridicat iute capul. 

— Perla mea! a zis el și a pornit în zbor în direcția 
luminii. Când a ajuns la palatul Reginei Mamă a rămas 
surprins să descopere o mulțime de nemuritori căzuți în 
admiraţie în faţa perlei din mâna suveranei, care nu-și 
mai încăpea în piele de mândrie. 

— Asta-i perla mea! a strigat el. Daţi-mi-o înapoi! 

Regina Mamă s-a înfuriat peste măsură. 

— E perla mea! a răspuns ea. Cum îndrăznești? 

— Ba e a mea! a zis dragonul și, observându-i roșeața 
din obraji și privirea șovăielnică, a întrebat-o: Aţi furat-o, 
nu-i așa? 

— Nu trebuie să fur nimic, a răbufnit suverana. Eu 
sunt Regina Mamă a Cerurilor! Toate comorile de pe 
pământ sau din ceruri îmi aparțin! 

— Nu cerurile au făcut perla aceasta, i-a răspuns dra- 
gonul, și nici pământul! Eu am făcut-o, cu ani lungi de 
muncă și de strădanie. E a mea! 

Regina Mamă pierzându-și stăpânirea de sine fugi 
speriată din palat în grădină, cu perla strânsă la piept. 
Dragonul porni pe urmele ei, hotărât să nu-și piardă din 
nou comoara. Invitaţii s-au luat după ei, creând o ase- 
menea agitație și zarvă încât Bunicul Cerurilor (care de 
obicei evita petrecerile prea bogate ale fiicei) s-a hotărât 

să-și părăsească odăile pentru a cerceta ce se întâmplă 
afară. 

Regina Mamă, nervoasă şi nespus de agitată, a stră- 
bătut în goană grădina. Când a ajuns la zidul grădinii şi 
a văzut că nu mai are unde să fugă, a constatat îngrozită 
că pe urmele ei nu se aflau doar dragonul și invitaţii, ci 
și tatăl ei. Când aceștia au prins-o din urmă, înspăimân- 
tată, a aruncat perla peste zid. 

Dragonul a scos un răget de groază și cu toţii s-au 
îmbulzit spre zid, să vadă dacă perla a căzut în Râul 
Ceresc. În adânca şi întunecata apă albastră care separa 
cerul și pământul, perla părea să crească tot mai mult și 
să strălucească tot mai intens. 

Dragonul se pregătea să sară în râu, însă Bunicul 
Cerurilor l-a oprit: 

— Las-o acolo, a zis el. Să vă fie ruşine amândurora! 
Perla nu e menită să-i aparțină unei singure ființe. Nu 
vă daţi seama că locul ei este acolo unde toate creaturile 
cerului și ale pământului o pot admira şi se pot bucura 
de frumuseţea ei? 

Atât dragonul, cât şi Regina Mamă au încuviinţat 
umil, iar invitaţii au lăudat înțelepciunea Bunicului 
Cerurilor. La fel au făcut și pământenii, căci, începând 
cu acea zi, de fiecare dată când ridică privirea spre văz- 
duh, luna străluceşte deasupra lor. 


O linişte împăciuitoare urmă poveștii lui Ba. După o 
vreme, Ma oftă ușor și zâmbi. 

— Dacă Minli ar fi aici, te-ar întreba dacă povestea 
e adevărată. 

— lar eu ar trebui să îi spun „probabil nu e“, zise 
Ba. Când eram copil, îmi amintesc că am văzut odată 
o frântură dintr-o perlă de dragon. Îi era dusă împăra- 
tului și era păzită de sute de soldați, însă luna tot mai 
strălucea pe cer. 

— Oceanul e plin de perle, se auzi vocea peștișorului. 
Aşa că, firește, sunt mai multe perle de dragon. Dar perla 
care alcătuieşte luna este de departe cea mai mare. 

Ba îi cercetă cu atenţie pe peştișor, apoi pe Ma, însă 
amândoi păreau să ignore prezenţa celuilalt și niciunul 
nu se uita la el. 

— Îmi amintesc că și eu am auzit povestea asta, zise 
Ma. Se zvonea că perla valora cât întreaga avere a împă- 
ratului. O singură perlă. Tot ce se poate că-i aparținea 
dragonului. 

Vorbise fără ciuda sau invidia care obișnuia să o chi- 
nuie de fiecare dată când pomenea de bogăţiile altora. 
Lumina lunii părea s-o schimbe; să-i ia de pe umeri amă- 
răciunea și greutăţile vieţii și să așeze în loc o senină- 
tate resemnată. Ba fu cuprins de emoție într-un mod 
neașteptat, așa cum nu se mai simţise de ani întregi; se 
umplu de tandrețe. 

Însă Ma continua să privească afară pe fereastră, cu 
mintea rătăcindu-i la fel de departe de gândurile lui ca 
de vorbele peștișorului. 

— O fi un pod până în vârful Muntelui N esfârşit, zise 
dragonul, și până la Bătrânul din Lună. 

Minli și dragonul apucară tulpinile de bambus și le 
înfipseră bine în pământ. Podul se întindea în noapte cât 
vedeai cu ochii, tremurând uşor în lumina lunii. 

Fetiţa cercetă întinsul pod care atârna în ceruri ca o 
delicată pânză de păianjen roșiatică. 

— Nu cred că tu vei reuşi să treci podul, zise ea. 

Dragonul privi podul în formă de potcoavă şi sforile 
lui fragile. 

— Nu încap pe el, zise, și nici nu cred că o să reziste 
sub greutatea mea. 

— Fi bine, răspunse Minli, poate e fermecat, ca și 
firul. Încearcă! 

Dragon păși timid pe podul de sfoară. Sfoara îi simţi 
greutatea și începu să trosnească, iar tulpinile de bambus 

ieșiră puțin din pământ. Fără să stea pe gânduri, drago- 
nul sări de pe pod. 

— Cred, zise el, că nu mi-e dat să-l cunosc pe Bătrânul 
din Lună. 

Minli se uită la dragon, la privirea lui amărâtă, și citi 
în ochii lui ani de tristeţe și de neîmpliniri. Îi dădură 
lacrimile gândindu-se la cât drum străbătuseră împreu- 
nă pentru a întâmpina o asemenea dezamăgire. 

— Mi-aş dori să pot zbura, mărturisi el simplu. 

— O să poţi, zise Minli, clipind des pentru a-și reți- 
ne lacrimile. Podul e îndeajuns de mare și de rezistent 
pentru mine. O să-i pun eu întrebarea ta Bătrânului din 
Lună şi o să mă întorc cu răspunsul. 

Dragon se lumină, plin de speranţă. 

— Așa o să faci? întrebă el. Chiar ai face asta pentru 
mine? 

Minli dădu din cap. 

— 'Te-aștept aici, zise dragonul. Nu mă mișe din loc 
până te întorci. Când o să-mi spui ce ţi-a zis, o să te duc 
acasă la familia ta în zbor. 

— Atunci aș face bine să mă grăbesc, spuse Minli, 
însă zâmbetul îi pieri când privi podul care părea să se 
întindă într-un hău nesfârșit. 

— 'Te-aștept aici, repetă dragonul. 

Minli dădu din cap și trase adânc aer în piept. Apoi, 
ținându-se strâns de marginile podului, păși cu grijă pe 
puntea de sfoară și o porni spre Muntele Nesfârșit. 

U n cer liniștit o înconjura pe fetiță, în timp ce stră- 
bătea podul de sfoară roşie. Singurele sunete pe care le 
auzea erau respiraţia ei și bătăile inimii în piept. După ce 
pierdu din ochi dragonul și pământul, Minli nu reuși să 
deslușească nimic în întunericul care o înconjura. Bezna 
părea nemărginită, așa că fetița nu-şi putea da seama 
cât de departe ajunsese şi cât mai avea de mers. Nu ştia 
când avea să se sfârșească podul — începuse să se întrebe 
dacă mergea de ore sau de zile. 

Totuşi, încetul cu încetul, atât de lent încât Minli 
aproape nu băgă de seamă, întunericul nopţii scăzu. Cu 
fiecare pas, lumea din jurul ei începu să se lumineze. 
Fetiţa văzu atunci că cerul de sub ea se prefăcuse într-un 
lac imens de apă limpede și că norii deveniseră flori plu- 
titoare de liliac. În faţa ei, asemănător unei costișe înde- 
părtate, se înălța un zid uriaș care părea că străluceşte. 

Zidul era neted și alb, de parcă ar fi fost făcut din perle. 
Asemenea întunericului, zidul părea nemărginit; Minli 
nu putea vedea unde începe și unde se sfârşeşte. 

Cu toate acestea, când fetiţa se apropie, chiar în fața 
ei observă o spărtură în zid. lar acolo se afla, ca o statuie 
de jad, un iepure alb. În sfârșit, Minli părăsi podul și 
observă cu uimire că animăluţul era, de fapt, viu. lepu- 
rașul alergă spre ea. 

— Bine ai venit, îi spuse. Ai întârziat puţin. Maimu- 
tele ți-au dat mult de furcă? 

Minli era prea uimită pentru a scoate vreun cuvânt. 
Iepurele semăna izbitor cu desenul de pe bolul ei de orez. 
Dădu din cap cu gura căscată. 

— Haide, să mergem, zise el. N-o să poţi poposi prea 
mult la Bătrânul din Lună; e foarte ocupat şi nu-i plac 
vorbele de prisos. 

Minli îl urmă pe iepuraş prin deschizătura rotundă 
și printr-o curte albă, iar apoi traversă un pod neted de 
piatră care părea să se ridice direct din pământ. În timp 
ce-l străbătea, fetiţa privi apa liniștită unduindu-se ușor 
şi auzi ceea ce părea a fi muzica slabă a unor tobe. În 
depărtare, Minli desluși silueta unui bărbat care tăia un 
copac singuratic cu lovituri sacadate de topor. Crengile 
copacului se scuturau la fiecare izbitură; frunze, boboci 
și seminţe se împrăştiau prin aer, căzând apoi în apă, ca 
picăturile de ploaie. 

— Acela e Bătrânul din Lună? se interesă Minli. 

— EI? replică iepurele, urmărind privirea fetiţei. A, 
nu. Acela e Wu Kang. 

— De ce taie copacul? întrebă ea. I se părea mare 
păcat să tai singurul copac de pe Muntele Nesfârșit.. 

— Întrebări, întrebări, zise iepurele. Ar trebui să te 
las să-l întrebi pe Bătrân toate astea, dar dacă chiar 
vrei să ştii, Wu Kang se străduiește în fiecare noapte să 
doboare copacul acela. 

— În fiecare noapte? întrebă Minli mirată. 

— Da, răspunse iepurele. 


& Povestea 
Y lui Wu Kang 


Cei mai mulţi îl credeau norocos pe Wu Kang. Avea o 
soţie frumoasă și copii sănătoși și locuiau cu toţii la țară 
într-o colibă primitoare dintr-o fermă. Părinţii și fratele 
lui mai mare locuiau cu el, iar vecinii îi erau prieteni de 
nădejde. Însă Wu Kang își dorise mereu mai mult. Așa- 
dar, când recolta îi era mai bogată și mai înfloritoare ca 
oricând, s-a hotărât că lucratul pământului nu-l mulțu- 
mea îndeajuns, iar în ziua în care a terminat de adunat 
roadele îmbelşugate, și-a anunţat prietenii că avea să 
părăsească ferma și să se mute la oraș. 

— De ce? au întrebat toţi. 

— Vreau mai mult, a răspuns Wu Kang. 

— Dar suntem cu toţii atât de fericiţi aici, i-au spus ei. 

— Nu e de ajuns, le-a răspuns Wu Kang. 

Așa că şi-a strâns lucrurile și şi-a înstrăinat coliba, 
ferma și pământurile. Apoi, s-a mutat la oraș cu soția, 
copiii, părinţii și fratele lui. Era mare înghesuială în 
noua și mica locuinţă, însă Wu Kang a început curând 
lucrul ca ucenic de tâmplar şi, încet-încet, familia lui 
s-a obișnuit cu noul cămin neîncăpător. Dar, în ziua în 

care a reușit să meșterească un scaun din lemn de fag 
și-a părăsit slujba și s-a hotărât să se mute într-un oraș 
mai mare. 

— De ce? l-au întrebat părinţii. 

— Vreau mai mult, a răspuns Wu Kang. 

— Dar suntem fericiți aici, i-au spus ei. 

— Nu e de ajuns, le-a răspuns bărbatul. 

Şi așa, cu soţia și copiii urmându-l, Wu Kang și-a lăsat 
părinţii și fratele în urmă și s-a mutat într-un alt oraș, 
căutând ceva mai bun. Noua locuinţă era o colibă micuță 
din pământ, înghesuită printre alte căsuțe dărăpănate de 
pe o uliţă plină de gunoaie, departe de ultimul lor cămin 
modest, dar comod și de coliba primitoare de la ţară. Cu 
toate greutăţile, soţia și copiii săi s-au obișnuit cu viața 
în marele oraș, în timp ce Wu Kang își căuta mulțumi- 
rea. Dar, în continuare, nimic nu îi era pe plac. După ce 
a devenit maestru al abacului, Wu Kang s-a hotărât să se 
facă băcan. După ce a învățat să folosească pensula, s-a 
oprit din pictat pentru a obţine o slujbă de funcţionar. 
Wu Kang își dorea mereu mai mult. 

— Poate ar trebui să încerci să devii un Nemuritor, 
i-a zis într-o zi fiul său mai mic. Nu se poate să vrei mai 
mult de-atât. 

— Cred că s-ar putea să ai dreptate, zise Wu Kang. 

Așadar, cu o desagă în spinare, Wu Kang și-a părăsit 
soţia și copiii şi a plecat la drum în căutarea unui Nemu- 
ritor sub oblăduirea căruia să înveţe meșteșug. Cu inima 
frântă, soţia lui nu a încetat să-l implore nici chiar când 
el a ieșit pe ușă. 

— Nu te duce, a zis ea. Aici suntem împreună. 

— Nu e de ajuns, a zis Wu Kang. 

Wu Kang a bătut cale lungă până când, într-o noapte, 
l-a găsit pe Bătrânul din Lună. 

— În sfârșit, zise Wu Kang, un Nemuritor! Maestre, 
mă vei învăţa tot ce ştii? 

Bătrânul din Lună l-a refuzat, însă Wu Kang atât 
a stăruit şi l-a implorat până când, șovăind, Bătrânul 
a acceptat şi l-a dus pe Wu Kang la Muntele Nesfârşit. 

Și uite așa, a început Bătrânul să-l înveţe pe Wu Kang 
tot soiul de îndeletniciri de care oamenii obişnuiţi nu 
conteneau a se minuna. Chiar și așa, Wu Kang era de 
neclintit; fidel firii sale, bărbatul voia mereu mai mult 
şi mai mult. Când, traversând marea de stele pe un pod 
de păsări ale nopţii, Bătrânul din Lună i-a arătat cum 
să obţină fir roșu de la nepoata lui, Zeița Țesutului, Wu 
Kang l-a urmat, însă după trei zile s-a arătat din nou 
nemulțumit. 

— Maestre, a zis bărbatul, trebuie să mai fie ceva ce 
mă puteţi învăța. 

Așa că Bătrânul l-a învăţat cum să lege firele desti- 
nului și cum să pecetluiască nodurile cu o rază de lună. 
Wu Kang a învăţat și transcris totul, însă după alte două 
zile deja nu mai avea astâmpăr. 

— Maestre, a zis Wu Kang, ştiu că mă puteţi învăța 
mai multe. 

Prin urmare, Bătrânul din Lună a scos Cartea sacră 
a Norocului și l-a învăţat pe Wu Kang cum s-o citească. 
Dar după o zi, Wu Kang s-a plâns: 

— Trebuie să mai fie și alte lucruri pe care le pot şti! 

La auzul acestor cuvinte, Bătrânul a închis cartea și 
a răspuns: 

— Da, așa e. 

Şi fără să scoată o vorbă, maestrul l-a condus pe Wu 
Kang la un petic de pământ golaș de pe Muntele Nesfârșit. 
Bătrânul din Lună a izbit pământul cu bastonul şi din 
stâncă a răsărit pe loc un copac argintiu. Sub privirile 
curioase ale lui Wu Kang, Bătrânul din Lună a legat un 
fir al destinului în jurul bărbatului şi al copacului. 

— Singurele lucruri care mi-au mai rămas să te învăţ, 
i-a zis Bătrânul înmânându-i un topor, sunt lecțiile stă- 
pânirii de sine şi ale răbdării. Doar când vei reuşi să tai 
acest copac, voi şti că le-ai învăţat. 

Wu Kang a ridicat din umeri şi a început să izbească 
trunchiul copacului cu tot zelul. Nu-şi dădea seama că, 
după fiecare lovitură de topor, copacul creştea la loc, în 
timp ce seminţele acestuia se împrăştiau în lacul cerului 
întunecat. 

Aşadar, Wu Kang se străduieşte în fiecare noapte să 
taie copacul. Legat de el cu firul destinului nu-l poate 
părăsi şi e condamnat să încerce să-l doboare, până-şi 
învaţă lecţia sau până la sfârșitul timpurilor. 


După ce iepurele isprăvi povestea, Minli îşi conti- 
nuă drumul în tăcere, iar vreme îndelungată singurele 
sunete care mai tulburară liniştea fură cele ale semin- 
telor care cădeau în apă din copac. 

„Semințele acelea“, își zise Minli, „chiar cad din cer 
pe pământ. Ele trebuie să fie seminţele care se revarsă 
asupra satului Ploaie de Lună! Loviturile de topor ale 
lui Wu Kang dau naștere ploii stranii de lună. Pomii 

înfloriți din sat cresc din semințele copacului de pe Mun- 
tele Nesfârşit...“ 

Chiar atunci, gândurile lui Minli fură întrerupte de 
iepure, care se oprise brusc. 

— Acolo, înăuntru, se află Bătrânul din Lună, zise 
acesta arătându-i o deschizătură rotundă în zidul de 
piatră. 

Mini făcu un singur pas în interiorul curții împrejmu- 
ite și se opri. Nenumărate fire roșii acopereau pământul 
ca o dantelărie complicată. Din loc în loc, prinse printre 
fire, erau mii și mii de figurine de lut, toate de mări- 
mea unui deget de-al ei; Bătrânul din Lună şedea ca un 
păianjen, chiar în mijlocul lor. 

Şedea pe jos, cu picioarele încrucișate, cu o carte uriașă 
în poală. Își ținea capul plecat deasupra a două figurine 
de lut pe care le avea în mână, încât Minli nu reușea 
să-i zărească decât ţeasta. În schimb, îi vedea mâinile 
delicate și bătrâne legând cu pricepere cele două figurine 
cu un fir roșu. O desagă albastră de mătase, plină-ochi de 
fire roşii, stătea deschisă lângă el; când o văzu, pe Minli 
o trecură fiorii. Văzuse desaga aceea înainte! Mătasea 
de-un albastru intens, broderiile argintii — era desaga pe 
care o purtase prietena băiatului cu bivolul în noaptea 

aceea înstelată. „Ea e Zeița Țesutului!“ înțelese în sfârşit 
Minli. „Ea toarce firul roșu pentru Bătrânul din Lună. 
Știam că era ceva neobișnuit la ea. Nu-i de mirare că stia 
unde-l pot găsi pe rege.“ l 

Bătrânul se întinse după baston - un băț de lemn 
încovoiat și strâmb — și lovi pământul cu el. Figurinele de 
lut se desprinseră fără zgomot din mâna lui Şi începură 
să plutească în aer, apoi se lăsară pe pământ în colţuri 
opuse ale curţii. Erau încă legate cu firul roșu, care se 
aşeză peste pânza groasă. 

Bătrânul întoarse capul spre Minli, care privea nemiş- 
cată întreaga scenă. Barba sură i se revărsa ca o cascadă 
pierzându-se printre cutele veşmintelor, iar ochii îi erau 
întunecaţi ca cerul nopţii. 

— Carevasăzică, spuse Bătrânul din Lună, tu eşti. 

Minli încuviinţă şi făcu o plecăciune adâncă. Ar fi 
îngenuncheat pe jos, însă se temea să nu strice figuri- 
nele de la picioarele ei. 

— Haide, apropie-te, zise Bătrânul nerăbdător, apoi 
bătu din nou uşor cu bastonul în pământ. Cu un sunet 
ușor ca bătăile de aripi ale păsărilor, figurinele se dădură 
la o parte, făcându-i loc fetiţei să treacă. 

— Ştiu că ai venit la mine cu întrebări, zise Bătrânul 
din Lună. O dată la nouăzeci și nouă de ani, cineva vine 
aici cu întrebări. Însă eu voi răspunde doar uneia. Aşa 
că te rog să îţi alegi întrebarea cu grijă. 

O întrebare! Descumpănită, Minli aproape îngheţă 
pe loc. 

Dacă avea dreptul la o singură întrebare, atunci nu 
putea alege întrebarea dragonului! Decât dacă... nu i-ar 
fi pus Bătrânului niciuna dintre întrebările ei. 

Minli se zbătea ca peștele pe uscat. Ce să facă? Amin- 
tirile muncii grele din câmpiile de orez, mâinile bătători- 
te ale tatălui său, orezul simplu din farfurii și oftatul lui 
Ma, toate acestea se revărsară asupra ei ca apa adâncă a 
unui lac. Trebuia cu orice preț să-și schimbe soarta; era 
nevoită să-l întrebe cum poate face asta. 

Însă când Minli se gândi la dragon şi la cum o aştep- 
ta răbdător afară, se simți ca lovită în moalele capului. 
Precum seminţele din copacul lui Wu Kang, o ploaie de 
amintiri se abătu asupra fetiţei: veselia lor în timp ce 
treceau de maimuțe, strădaniile lui să străbată pădurea, 
urletul lui zgomotos când îl zvârlise pe Tigrul Verde în 
aer, braţul cald cu care o îmbrăţișase când plânse de 
dorul părinţilor ei şi privirea plină de speranţă când ea 
plecase să-l întâlnească pe Bătrân. „Dragonul e prietenul 
meu“, îşi spuse ea. „Ce să fac?“ 

Gândurile i se îngrămădeau în minte ca orezul care 
fierbe. Fiecare pas pe care-l făcea era ca o zdruncinătură, 
iar Minli nu mai știa dacă bubuiturile erau ale inimii ei 
sau ale toporului îndepărtat al lui Wu Kang. Trecând pe 
lângă figurinele de lut, fetiţei i se păru că vede machete 
ale negustorului de peștişori aurii, ale băiatului cu bivo- 
lul, ale regelui și ale lui Da-A-Fu, cu toţii privind-o în cea 
mai deplină liniște. Picioarele ei nu păreau să-i asculte 
dorința de-a înainta încet. Ca un zmeu controlat de-o 
sfoară, tot așa Minli era trasă spre Bătrânul din Lună. 
Înainte să se hotărască ce întrebare să pună, se văzu față 
în față cu maestrul. 

Bătrânul din Lună o săgetă cu privirea, cu ochii lui 
negri de nepătruns ca cerul nopții, așteptându-i reac- 
ţia. Minli privi cartea deschisă din poala lui. Recunoscu 

pagina deschisă; era şirul împrumutat al regelui — cutele 
netezite ale hârtiei şi găurile pe care le făcuse când pre- 
pătise zmeul erau încă vizibile. Însă hârtia era prinsă în 
carte și doar o linie subţire, ca o cicatrice, stătea mărtu- 
rie că aceasta fusese cândva ruptă. 

Iar cuvintele se schimbaseră din nou. Acum pe întrea- 
ga pagină era aşternut un singur şir de cuvinte. Pentru 
prima oară până atunci, Minli își dădu seama că era în 
stare să citească ce era scris: șirul de cuvinte era, de 
fapt, un singur cuvânt scris iar și iar. Și acest cuvânt 
era „Recunoștinţă“. 

Şi, dintr-odată, ca lumina care izvorăște când se dau 
la o parte norii pentru a-i face loc lunii, Minli știu ce 
întrebare să pună. 

— Afară, lângă pod, așteaptă un dragon, zise ea. De 
ce nu poate să zboare? 

Ma şi Ba continuau să-şi aştepte fetița, în tăcere și 
tristeţe. Chiar dacă-și spuneau că au încredere în Minli 
şi că se va întoarce, Ma își petrecea mare parte a timpului 
uitându-se pe fereastră, pierdută în gânduri, în timp 
ce Ba îmbătrânea și încărunţea tot mai mult de la o 
zi la alta. Singurele clipe în care își regăseau liniștea 
era seara, când Ba spunea câte o poveste pentru a face 
timpul să treacă mai repede. Acelea erau momentele de 
răgaz în care puteau uita că Minli nu se afla lângă ei și 
se puteau preface că era acolo, ascultând și ea poveștile. 

Într-o noapte, când luna lumina întregul cer, Ma zise: 

— Dragul meu soţ, în noaptea asta vreau să-ţi spun 
eu o poveste. 

Ba fu destul de surprins, însă acceptă cu bucurie. 

A fost odată o femeie care avea un soț bun și o fiică 
frumoasă. Un munte uriaș le umbrea căminul, făcând 
casa mică și pământul pe care locuiau sărac. Însă de-ale 
gurii nu le lipseau niciodată. Apa curgea mereu în luni- 
le secetoase și focul ardea în sobă când afară era ger. 
Cu toate acestea, femeia nu era mulțumită. Ea îi purta 
ranchiună muntelui sterp și pământului neroditor și-și 
înghiţea mereu orezul plină de amărăciune. Se încrunta 
la vederea bumbacului simplu din care erau făcute veş- 
mintele lor și ofta cu obidă în faţa încăperilor strâmte 
ale casei. 

Zi de zi femeia bombănea nemulțumită. Când auzea 
povești despre comori de aur şi jad se umplea de năduf. 

— Noi de ce n-avem nimic? se mâhnea ea. Nu avem 
nicio comoară, nicio avere. De ce suntem atât de săraci? 

Soţul și fiica ei munceau tot mai mult pe zi ce tre- 
cea, sperând că vor aduce avere în casă. Însă pământul 
nepăsător nu le venca în ajutor, iar casa le rămânea la 
fel de înghesuită, hainele tot aşa de sărăcăcioase, iar 
orezul le ajungea doar pentru a-și potoli foamea. Femeia 
era tot mai nefericită; nemulţumirea ei creștea ca buru- 
ienile, fără control și aducătoare de necaz. Femeia era 
atât de apăsată de supărarea ei, încât nu-şi dădea seama 
că sădea semințe de nemulţumire și în fiica ei. Până 
atunci, copila fusese mulțumită de viață, însă începuse 
să dea semne de mâhnire. Orezul care le umplea farfu- 
riile începuse să-și piardă gustul, hainele care până mai 
adineauri îi plăcuseră pentru coloritul lor viu îi păreau 

aspre, iar casa în care alergase mereu liberă devenise 
neîncăpătoare. 

Până când, nemaiputând îndura nemulțumirea care 
creştea în ea, fetiţa a fugit pe ascuns, în toiul nopții, 
jurând să nu se întoarcă acasă până când nu va schimba 
soarta familiei. 

Doar atunci femeia şi-a dat seama cât fusese de nesă- 
buită. Fără fiica ei, casa devenise mult prea mare și goală 
şi nu-i mai era poftă nici de orezul care rămânea. Pe 
măsură ce zilele treceau în singurătate, frică și grijă, 
femeia se blestema pentru lăcomia şi nechibzuinţa ei. 
Cât de norocoasă fusese înainte! În sfârșit putea să vadă 
clar ca lumina zilei că râsul şi iubirea fiicei ei erau de 
nepreţuit în faţa unor haine scumpe sau bijuterii şi că, 
în tot acest timp, fericirea se aflase în casa ei, ca un 
cadou care aşteaptă să fie desfăcut. Femeia își ștergea 
lacrimile pentru care nu găsea alinare. Pentru că în tot 
timpul în care visase la averi, în faţa ei se aflase cea mai 
de preţ comoară. 

Deși mai înţeleaptă, femeii nu-i rămăsese altce- 
va decât să meargă la soţul ei și să-i ceară iertare în 
genunchi sperând că, într-o bună zi, avea să poată face 
acelaşi lucru şi cu fiica ei. Nu știa dacă urma să aibă 
parte de bunăvoința lor, însă și-a jurat să aștepte. Dacă 
era nevoie, avea să aştepte la fel de neclintită ca muntele 
care îi umbrea. 


După ce isprăvi povestea, Ma se așeză la picioarele lui 
Ba și își puse capul în poala lui, ca un copil. 

— Dragul meu soț, începu ea, am spus că din vina ta 
a fugit Minli de-acasă, însă m-am înșelat. Vina este a 
mea. Minli știa că eram nemulțumită de soarta noastră; 
dacă n-aș fi fost, n-ar fi plecat niciodată. Îmi pare rău! 

Ba rămase fără cuvinte. Afară, luna era atât de plină 
încât părea gata să plesnească, iar ochii lui Ba se ume- 
ziră. Puse o mână caldă pe capul lui Ma. 

— Așa, foarte bine, zise peștişorul. Dacă-i faci fericiţi 
pe cei care sunt aproape, se vor întoarce şi cei care sunt 
departe. 

Ma ridică dintr-odată capul. Aruncă o privire spre 
peștișor, apoi spre Ba, şi se întrebă cu ochii căscaţi de 
uimire: | 

— A zis ceva peștele? 

Deoa aştepta. Diminețile treceau, nopțile se duceau 
rând pe rând, însă el nu se clintea de lângă pod. În fieca- 
re noapte stelele umpleau cerul ca fulgii de nea care cad 
pe piatra neagră, topindu-se odată cu ieşirea soarelui. 
Când soarele se ridica pe cer, sforile roşii ale podului se 
făceau nevăzute, arătându-se din nou doar după lăsa- 
rea întunericului. Un vânt aspru răzbătea prin negura 
cenușie, iar stânca rece devenea dură și neprimitoare. 
Însă dragonul rămânea pe loc. 

În cea de-a treia noapte, chiar când luna începea să se 
retragă de pe cer, dragonul zări o siluetă pe pod. Chicoti 
de bucurie și sări în sus, în vreme ce silueta devenea din 
ce în ce mai clară. Minli! 

— Te-ai întors! strigă el. L-ai văzut? l-ai pus Bătrâ- 

— Da, da, râse Minli și îl îmbrăţișă pe dragon. L-am 
întrebat. Şi mi-a răspuns. Așa că acum știu! Ştiu cum 
poţi zbura! 

— Cum? întrebă Dragon cu sufletul la gură. 

Minli se căţără în spatele dragonului. Cu amândouă 
mâinile apucă globul de pe capul acestuia. 

— Respiră adânc, îi zise, apoi, dintr-o singură mişca- 
re, îi smulse bila de pe cap. 

— Au! scheună dragonul, însă imediat după, zâmbi. 
Mă simt atât de ușor, mărturisi el, ușor şi liniștit. 

— Bătrânul din Lună a spus că nu vei putea zbura cât 
timp vei avea bila aceea în vârful capului, explică fetiţa. 
Mi-a spus că te trage în jos. 

— Așa e! râse el, iar Minli i se agăţă de gât cu ambele 
mâini în timp ce dragonul se ridică în aer. Vântul părea 
să le unească hohotele de râs și să-i poarte tot mai sus 
în văzduh - dragonul zbura pentru prima oară. Cei doi 
traversau nori argintii care-i învăluiau, unduindu-se pe 
cer în urma lor; luna le surâdea palidă, luminându-i cu 
razele. Când dragonul zbură până aproape de stele, Minli 
închise ochii încântată. 

Când reveniră pe pământ, dragonul întrebă: 

— Dar tu? Ţi-a spus Bătrânul din Lună cum să-ţi 
schimbi soarta? 

Minli tăcu. Dragon întoarse capul spre ea. 

— Dar ce s-a întâmplat? vru să știe. Nu ţi-a spus? 

— N-am întrebat, răspunse Minli. N-am avut dreptul 
decât la o întrebare. 

— Poftim?! se miră dragonul. Dar trebuie să afli! Ai 
bătut atât amar de drum. O să zburăm înapoi și o să-l 
întrebi! 

Înainte ca Minli să apuce să scoată o vorbă, podul de 
sfoară roșie începu să se micșoreze, iar când se uitară 
mai atent văzură că tulpinile de bambus ieșiseră din 
pământ, lăsând în urmă două tăieturi adânci. Zgâlţâin- 
du-se puternic, podul se făcea nevăzut, pe măsură ce era 
tras înapoi în întuneric. 

— Bătrânul din Lună nu mă va primi din nou, zise 
Minli. Nu va mai răspunde la nicio altă întrebare în 
următorii nouăzeci și nouă de ani. 

— Dar cu tine cum rămâne? se bâlbâi dragonul. Noro- 
cul tău, părinţii tăi... 

— E în regulă, îl linişti fetiţa. Când a sosit clipa să 
aleg, am văzut dintr-odată că nu trebuie să pun nicio 
întrebare. 

— Nu trebuie? se miră Dragon. Ă 

— Nu, răspunse scurt Minli copleșită de amintiri. In 
urechi îi răsună viu râsul băiatului cu bivolul când acesta 
refuzase să-i primească bănuţii de aramă, îi revăzu zâm- 
betul larg al regelui când îi dăruise cu ușurință comoara 
lui și îşi aminti ultimele cuvinte ale lui Da-A-Fu către 
ea: „De ce am vrea să ne schimbăm soarta?“, ziseseră 
ei. Atunci clătinase din cap nelămurită, într-un sfârșit, 
înţelese însă totul. Norocul nu era o casă plină de aur 
și jad, ci mult mai mult. Ceva ce ea avea deja și care nu 
trebuia schimbat. 

— N-am pus întrebarea, repetă Minli zâmbind, pen- 
tru că n-am nevoie de niciun răspuns. 

Î sa începuse să pălească odată cu apariţia zorilor. 
Soarele se trezea la viață și Minli își dorea din toată 
inima să se întoarcă acasă. Dragon, după ce așteptase 
trei zile și trei nopţi, era odihnit, așa că se hotărâră să 
nu mai zăbovească nicio clipă pe Muntele Nesfârșit. 

Minli se simțea împăcată, zburând în spinarea drago- 
nului. Zborul său părea mai degrabă un dans vesel, iar 
fericirea lui o făcea pe fetiță să se simtă la fel de ușoară 
ca norii din jur. Soarele îi încălzea sufletul și o umplea 
de bucurie. Nu avea nicio îndoială că întrebarea ei fusese 
cea corectă. 

Inainte de a începe călătoria de întoarcere, Minli și 
dragonul zburară peste satul Ploaie de Lună. Da-A-Fu, 
Amah, A-Gong și sătenii îi văzură și ieșiră din casele de 
piatră pentru a-și lua rămas-bun. 

— Nu vă opriți, strigă Amah cu zambetul pe buze, 
mergeţi acasă! 

Minli încuviinţă şi, din spinarea dragonului, le facu 
prietenilor săi cu mâna până ce copacii înfloriţi pareau 
doar niște pete aurii pe muntele îndepărtat. 

Era mult mai rapid să călătorești în spatele unui dragon. 
Zburară cu viteză deasupra Orașului Clar-de-Lună din 
cer, Oraşul Interior și cel Mărginaș arătau ca un labirint 
uriaș, iar cei doi străjeri de piatră păreau nişte statuete 
de lut în formă de câini. Minli văzu acoperișul colibei 
sărăcăcioase a băiatului cu bivolul, însă nu și pe el. „Pro- 
babil e înăuntru, doarme“, se gândi Minli, întrebându-se 
dacă Zeița 'Țesutului îi făcuse o vizită noaptea trecuta. 

Însă, pe când survolau golful orașului, Minli zări ceva 
straniu în depărtare, ca o umbră portocalie despicânul 
cerul. Şi dragonul o observă și își încetini zborul. Când 
se apropiară, se dovedi că n-avuseseră vedenii. Era un 
alt dragon! O domniță-dragon! 

Domniţa-Dragon era portocalie, de culoarea miezului 
de mango. Când dădu cu ochii de dragon și de Minli, pe 
chipul ei se ivi un zâmbet cochet. 

— Bună, zise dragonul puţin fâstâcit. Minli îl privi 
surprinsă. 

Domniţa-Dragon, în schimb, își văzu de zbor fără sa 
scoată niciun cuvânt. Când trecu pe lângă ei, le fäcu 
prietenos cu ochiul. Luat pe nepregătite, dragonul se 
clătină în aer. O privi zburând în jos, peste ape, pini 
când se făcu micuță cât un grăunte roșcovan. 

— Eşti bine? îl întrebă Minli pe dragon, care rămase 
privind pierdut în urma frumoasei apariţii. Cred că eşti 
tare bucuros să vezi în sfârşit alt dragon. 

— Sunt, mărturisi el, oarecum năuc. Apoi se scutură 
de parcă ar fi vrut să se adune. O s-o găsesc eu mai târziu. 
Întâi trebuie să te duc acasă. 

Minli ridică din umeri. Dragon se purta ciudat. Însă 
era ceva foarte familiar la Domniţa-Dragon. Modul în 
care solzii ei portocalii oglindeau razele soarelui ca solzii 
unui pește în apă, privirea ei plină de înţeles, ca şi cum 
ar fi cunoscut-o pe Minli... Fetiţa zâmbi. 

Ceasurile treceau şi pământul de sub ei rămânea 
doar o pată neclară de culoare. Minli moţăia din când în 
când; zborul lin îi permitea să tragă câte-un pui de somn. 
Fetiţa era uimită să constate cât drum străbătuseră în 
călătoria lor și cât de iute se întorceau în zbor. Soarele 
abia începea să se ascundă în spatele liniei orizontului 
când zăriră marginea livezii de piersici. Vârfurile pomi- 
lor păreau a se legăna, urându-le bun venit, fetița avu 
impresia că vede chiar și câteva maimuțe încurcate încă 
în năvodul de pe castronul cu orez. 

Însă dragonul se purta în continuare ciudat. Când 
în faţa lor se ivi Muntele Neroditor, cu binecunoscutul 
său vârf ascuţit străpungând cerul rozaliu şi roşiatic al 
apusului, dragonul aproape se opri locului. 

— Ce munte se vede acolo? o întrebă el pe Minli. 

— E Muntele Neroditor, răspunse fetiţa. Imediat după 
el, lângă Râul de Jad, e casa mea. 

— Muntele Neroditor, îşi zise el şi, chiar dacă nu se 
opri din zburat, dragonul părea pierdut în gânduri. Minli 
se întrebă dacă nu cumva zborul îl ameţea de cap. Dar nu 
se lăsă distrasă de gânduri. Se lăsa noaptea și conturul 
întunecat al Muntelui Neroditor se pierdea în umbrele 

cerului. Însă cu fiecare clipă, Minli se afla mai aproape 
de el și de Râul de Jad. Era aproape acasă! 

Cu toate astea, când ajunseră la munte, dragonul se 
opri pe neașteptate. Cobori lin până la poalele lui, de 
unde, nu cu mult timp în urmă, Minli culesese pietrice- 
lele pentru a-și face busola. 

— Acesta e Muntele Neroditor, rosti limpede drago- 
nul, iar Minli îl privi cu atenție. 

Cu siguranţă se purta neobișnuit. 

— Așa e, răspunse ea, puţin confuză. Satul meu nu 
e departe de aici. Pot merge pe jos de aici, dacă doreşti. 

— Te-ar deranja? întrebă dragonul. Nu știu de ce, dar 
simt că nu pot părăsi locul acesta. 

— Nu, nu mă deranjează, răspunse fetița. Te simţi 
bine? 

Dragonul o privi şi îi zâmbi. 

— Da, zise el. E straniu, dar mă simt ca acasă. 

Minli își încreți fruntea nelămurită, însă era prea 
nerăbdătoare să ajungă acasă la părinţii ei ca să-l mai 
întrebe și altceva. Minli îl îmbrăţișă pe Dragon în semn 
de rămas-bun. Acesta, la rândul lui, o îmbrăţișă afectuos, 
însă fetiţa își dădea seama că era cu mintea în altă parte. 
Îi întinse globul pe care i-l înlăturase de pe cap. 

— ÎL vrei? 

— Nu. Dragonul o privi distrat. Poţi să-l păstrezi. 

Minli ridică din nou din umeri; nu voia să se despartă 
de dragon, însă nu se mai putea opune dorinței de a se 
întoarce acasă. Își luă rămas-bun de la prietenul ei şi o 
luă la fugă spre sat. 

Era trecut de miezul nopţii când ajunse, în sfârșit, 
acasă. Peste satul adormit domnea o liniște deplină, iar 

când Minli păși în casă, peștișorul auriu o întâmpină în 
șoaptă. 

— Ssst! zise el. Părinţii tăi dorm. Bine ai revenit 
acasă! 

Fetiţa fu puţin surprinsă când un peștişor auriu aștep- 
tând-o, însă îi răspunse la salut cu un zâmbet larg. Lumina 
lunii învăluia coliba cu podele aspre, făcând încăperea să 
strălucească argintie. Înăuntru, bolul peștișorului părea 
a fi o a doua lună. Cărămizile tocite de piatră și pereţii 
şubrezi sclipeau ca acoperiți de o mătase străvezie, înlă- 
turând toate cusururile și prefăcând locul într-un cămin 
de lumină scăpărătoare și umbre delicate. Niciodată casa 
ei nu fusese mai frumoasă. 

Mergând pe vârfuri, lăsă traista și globul dragonului 
pe masă și intră în camera ei. Cu zâmbetul pe buze, se 
cățără în pat și adormi buştean. 

— Mini? Minli! Strigătele de fericire ale lui Ma și Ba 
umplură aerul ca sunetul unei plesnitori şi, înainte de 
a deschide bine ochii, Minli se afla în brațele părinţilor 
ei. Câtă bucurie! Cum se mai revărsa și cum o mai învă- 
luia! Mai aurie ca brăţara cu dragon a regelui, mai dulce 
ca piersicile din grădina Reginei Mame și mai frumoasă 
ca Zeița Cerurilor! Minli zâmbi, preţuindu-și soarta. 

Ma și Ba se opriră din îmbrăţișări și pupături doar 
când stomacul începu să le ceară de mâncare. Ma se 
grăbi să pregătească un mic dejun deosebit, scoțând niște 
carne de porc păstrată cu sfinţenie pentru a face terciul 
preferat al lui Minli, iar Ba ieși să aducă apă proaspătă 
pentru ceai. 

Însă când Ba intră în odaia mare, scoase un strigăt 
grozav, iar Minli și Ma alergară cât putură de repede să 
vadă ce se petrecuse. 

— Asta ce e? întrebă el, arătând cu degetul. 

Minli privi într-acolo și văzu pe masă traista ei cu 
lucrurile de pe drum. Peștișorul înota vesel în bol în timp 
ce traista de brocart răspândea lumina soarelui în întreaga 
încăpere. 

— E desaga pe care mi-a dăruit-o Regele Orașului 
Clar-de-Lună, zise Minli. E foarte frumoasă, nu-i așa? 

— Nu asta, replică Ba, dând traista la o parte. Asta! 
Atunci Minli văzu că Ba îi arăta globul de pe capul Dra- 
gonului. 

— E doar un dar de la un prieten, răspunse Minli şi 
îi întinse globul tatălui ei. 

Ba îl luă în mâini cu băgare de seamă, în timp ce pe 
chip i se citea uluirea. 

— Ăsta nu-i un dar ca oricare altul, şopti Ba, apoi șterse 
ușor cu mâneca suprafața globului. Spre surpriza fetiţei, 
cenușiul pietrei începu să dispară, lăsând loc unei lumini 
străvezii sclipitoare. Asta e o perlă de dragon. 

Minli și Ma se priviră năucite. 

— O perlă de dragon! se minună Ma, așezându-se. O 
perlă de dragon valorează cât toate bogăţiile Împăratu- 
lui, îi zise ea fetiţei. 

Minli deschise gura, însă se opri înainte să apuce să 
scoată o vorbă, fiindcă pe uliţă se iscase o mare zarvă. 
Iute, dar cu mare atenţie, Ba puse pe masă perla drago- 
nului și ieșiră cu toţii să vadă ce era cu toată agitația. 

— Ce se petrece? întrebă Ma, apucând braţul unui 
vecin. Toţi sătenii ieșiseră pe uliţă sporovăind şi voci- 
ferând ca un stol de păsări care a dat peste-un ospăț. 
S-a-ntâmplat ceva? 

— E Muntele Neroditor! zise vecinul. Muntele Nero- 
ditor a înverzit! 

— Poftim? întrebă Ba, nevenindu-i a crede. 

— E adevărat! E adevărat! spuse un alt vecin. Mun- 
tele Neroditor a dat în sfârșit roade! lar Râul de Jad e 
şi el limpede și proaspăt! 

Minli, Ma și Ba priviră muntele. Era adevărat. 

Muntele Neroditor nu mai era o umbră întunecată 
care se răsfrângea asupra lor. Odată cu ivirea zorilor, 
peisajul se schimbase. O iarbă verde şi grasă răsărise din 
stânca seacă. Acum un nimb de culoarea nestematelor 
înmuia conturul ascuțit al muntelui care, nu demult, 
tăia cumplit văzduhul. Însuşi cerul părea să îmbrăţișeze 
muntele. Cu adieri blânde, vântul alina verdeaţa fragedă 
şi Râul de Jad, a cărui apă era acum la fel de limpede ca 
lacrimile de bucurie. 

— Cum se poate una ca asta? întrebă Ma. 

— Crăiasa-Dragon de Jad este din nou fericită, zise 
Ba. Probabil că şi-a regăsit unul dintre copii. 

„Dragonul!“ se gândi Minli şi în mintea-i ageră înce- 
pură să-i roiască mii de gânduri. Dragon i-a spus că îşi 
va face cămin pe Muntele Neroditor. Să fi fost el oare 
unul dintre copiii Dragonului de Jad? Dar cum? Dragon 
se născuse dintr-o pictură, din pensule și pietre de cer- 
neală... Apoi, ca printr-un vis, Minli și-o aminti pe Ma 
povestindu-i despre un artist care, în urmă cu mulți, 
mulţi ani, venise la Muntele Neroditor. „A luat piatră de 
munte pentru a o preface în piatră de cerneală.“ 

Poate că Dragon se născuse dintr-o piatră de cernea- 
lă luată de pe Muntele Neroditor, inima Crăiesei dragon 
de Jad. Atunci era posibil ca el să fie unul dintre copiii 

Dragonului de Jad. Aducându-l la Muntele Neroditor, 
Minli descoperise cum să facă stânca stearpă să înver- 
zească din nou. 

— Minli! strigă un vecin după ce-și reveni din uimire. 
Te-ai întors! Priviţi, oameni buni! Minli s-a întors! 

Cu mic, cu mare, vecinii se adunară în jurul fetiţei, 
iar Ma oftă. Însă, de data asta, era un oftat de fericire, 
un sunet care plutea în aer ca un fluture. 

— Norocul s-a abătut asupra satului nostru, zise Ma, 
zâmbind. Și asupra noastră. 

— Aşa e, zise Ba, privind-o cu drag pe Minli. Dar 
norocul nostru și mai mare s-a întors acasă. 

Minli zâmbi la rândul ei. Apoi, pe neaşteptate, se 
gândi la călătoria ei spre Muntele Nesfârşit şi apoi la 
drumul de întoarcere și fetița îşi dădu seamă că, deşi nu-i 
pusese Bătrânului din Lună niciuna dintre întrebările ei, 
la toate primise, în mod miraculos, un răspuns. 

N istoni de peștișori aurii își ținea mâna streașină 
la ochi în timp ce-și împingea cotiga de-a lungul Râului 
de Jad. Da, aproape ajunsese. Cât timp să fi trecut? Doi 
ani? Poate trei. „Da, cu siguranță nu mai e mult până la 
satul sărac al Muntelui Neroditor“, își zise el. 

Însă poate se înşelase. De la ultima lui vizită pe 
acele meleaguri își amintea de un uriaş munte negru 
care domina peisajul, aruncând umbre mohorâte asupra 
satului. Dar acum întunericul dispăruse fără urmă; de 
fapt, întregul peisaj arăta ca şi cum ar fi fost coborât 
dintr-o pictură cerească. Un falnic munte verde se ridica 
armonios spre văzduhul nemărginit, luminat de ultimele 
raze de soare dinaintea apusului. Oare greșise cumva 
drumul? 

În timp ce se minuna de frumuseţile din jur, negusto- 
rul zări două forme zburând pe cer. Roşu și portocaliu, 

un dragon și prietena lui zburdau veseli printre nori... 
Stai puţin, dragoni? Negustorul scutură capul năucit, 
se frecă la ochi și privi din nou. Deasupra capului avea 
doar cerul înserat și nori pufoşi mângâiaţi de vânt. „Am 
început să am vedenii“, se gândi el. 

Negustorul își văzu de drum. Apa din bolurile pești- 
șorilor se unduia şi clipocea, însă aceștia priveau liniștiți 
în jur; pe noul tărâm verde, solzii lor colorați sclipeau 
ca aurul și jadul. 

La intrarea în sat, negustorul avu iarăși îndoieli că se 
afla în locul potrivit. Drumul era pavat cu pietre netezite 
și, în locul colibelor de scânduri pe care şi le amintea, se 
înălțau acum case trainice cu uși din lemn - unele dintre 
ele împodobite cu sculpturi bogate. În timp ce-și împin- 
gea cotiga pe drumul îngust, o ceată de copii îmbrăcaţi în 
culori vesele venea în fugă spre el, ca un festival de zmeie. 

— Peștișori aurii! Peştișori aurii! strigau ei. Mamă! 
Tată! Putem să ne luăm unul? 

Părinţii li se alăturară copiilor, zâmbindu-le îngădui- 
tor, iar până la apusul soarelui negustorul vânduse toți 
peștișorii. Cu siguranță nu era același sat sărac prin care 
trecuse cândva, în care doar o singură fetiţă cumpărase 
un peștișor. 

Apoi își aminti că auzise o poveste despre o familie 
care locuia lângă Râul de Jad și care îi făcuse Regelui 
Orașului Clar-de-Lună un dar minunat: o Perlă de Dra- 
gon, refuzând orice plată în schimb. Recunoscător, rege- 
le oterise întregului sat seminţe roditoare și toate cele 
trebuincioase pentru o recoltă bogată, care le-au adus 
oamenilor mai multă bogăţie decât daruri de aur și jad. 
Poate că acesta era locul cu pricina. 

— Micuţo, o întrebă el pe o fetiță îmbrăcată cu o 
jachetă din mătase rozalie ca bujorul și pantaloni ver- 
de-crud, ultima dată când am fost aici, ultima oară când 
am venit în Satul Muntelui Neroditor, o fetița a fugit de 
acasă. Ce s-a ales de ea? 

— Să fugă de aici? întrebă fetița privindu-l neîncre- 
zătoare, ca și cum îi era străină o astfel de idee. Apoi 
dădu din cap. Aaa, vă gândiţi la Minli! Pe vremea aceea 
se numea Satul Muntelui Neroditor. Acum se numește 
Satul Muntelui Roditor. 

— Da, Minli, răspunse negustorul. Cred că așa o 
chema. Ce s-a întâmplat cu ea? 

— Ea și familia ei locuiesc acolo, îi arătă fetița. Și-au 
clădit o curte în fața și în spatele casei. Dincolo de poarta 
cu imaginea copiilor fericiți. 

Negustorul își împinse căruciorul gol spre poartă. De 
fiecare parte a ușii stacojii atârna câte un tablou cu ima- 
ginea unui copil bucălat râzând, îmbrăcat în roșu aprins. 
Obrajii lor îmbujoraţi și zâmbetele voioase te făceau să le 
întorci surâsul. Când apucă sculptura de metal în formă 
de cap de leu ca să bată la poartă, își dădu seama că în 
tabloul din stânga era o fetiță, iar în dreapta, un băieţel. 

Poarta se deschise larg după prima bătaie, iar negus- 
torul se trezi față în faţă cu o femeie pe care abia o recu- 
noscu. Nu-şi aminti numele ei nici măcar când aceasta 
îl îmbrățișă ca pe un vechi prieten. 

— Dumneata! îi zise ea bărbatului, iar chipul i se 
încreţi într-un surâs. Intră, intră! Soţul meu se va bucu- 
ra să te vadă. 

Mut de uimire, negustorul de peşștișori aurii se lăsă con- 
dus de femeie. Să fi fost oare mama aceea cu o căutătură 

furioasă pe care o întâlnise mai demult în pădure? Da, 
femeia plăcută, îmbrăcată cu o haină de culoarea prunei, 
pe care erau desenaţi copaci înfloriţi, era una şi aceeași. 
Dădu din cap nevenindu-i să-şi creadă ochilor. 

Privind în jur, îşi dădu seama că se afla într-o curte 
ce semăna cu o fântână a cerului - stelele şi luna se 
scurgeau înăuntru la nesfârşit. „Să fi fost oare curtea 
clădită doar în acest scop?“, se întrebă el. Lumina din 
casă șiroia prin uşa cu grilaj, iluminâmd ograda ca un 
lampion aprins. Acolo, tatăl stătea înconjurat de o mul- 
ţime de copii veniţi în vizită, pe care negustorul îi recu- 
noscu fiind clienţii săi de mai devreme. Câţiva dintre ei 
se jucau pe jos cu figurine de lut reprezentând băieţi, 
bivoli, maimuțe și iepuri, în timp ce tatăl îi servea pe 
ceilalți copii cu ceai. 

— Ceaiul acesta e un dar de la prieteni îndepărtați, 
zise bărbatul întinzându-i unui copil o cană. I se spune 
Apă-de-Dra... 

— Bărbate, strigă soţia lui. Bărbate! Uite cine e aici! 

Când îl zări pe negustorul de peștișori aurii, tatăl îşi 
opri vorba, iar pe chip i se întipări un zâmbet larg. 

— Ah! exclamă el. Prieten drag! 

Și, la fel ca și femeia, fără a-i da răgazul de-a face o 
plecăciune politicoasă, bărbatul îl îmbrăţişă călduros. 

— Haide, te rog, zise tatăl, poftim nişte ceai. Soţia 
mea va aduce niște prăjituri şi gustări. | 

Intr-un târziu, negustorul își recăpătă glasul. 

— Mă bucur să te găsesc pe tine și pe soţia ta atât de 
fericiţi și prosperi, zise el. M-am oprit doar ca să văd... 
ultima dată când ne-am întâlnit... cum este fiica voastră? 

— Minli? întrebă tatăl râzând și făcând un semn cu 
mâna spre casă. E acolo, în spate. Și ea se va bucura să 
te vadă, dar va ieşi mai târziu. Acesta e ceasul din noapte 
în care îi place să privească luna. 

— Deci s-a întors? întrebă negustorul. M-am gândit 
că așa va face. Ce s-a întâmplat? 

— Ah, prieten drag, râse Ba din nou. Ai sosit la momen- 
tul potrivit. De ce crezi că sunt aici toți copiii aceştia? 
Vin în fiecare seară pentru că îşi doresc să audă povestea 
din nou: povestea călătoriei lui Minli până la Munte- 
le Nesfârşit și înapoi! Haide, ia loc! O poţi auzi pentru 
prima oară! 

Negustorul de peştişori se așeză bucuros pe un scaun 
de piatră, cu o cană de ceai înmiresmat în mână. Copiii 
forfoteau în jurul lui Ba, unul mai agitat ca altul, aștep- 
tând nerăbdători să înceapă povestea. Dar când Ma 
intră în casă pentru de-ale gurii, lăsă ușa larg deschisă 
și negustorul nu se putu abține să arunce o privire Înă- 
untru. 

Privirea îi ajunse până în capătul casei și până în 
curtea din spate, unde se deslușea silueta unei fetiţe 
șezând pe o bancă, cu un mic iaz de peşti la picioarele 
ei. Lumina caldă a lunii scălda totul într-o mare de aur 
și argint; peștii din apă sclipeau ca perlele, iar Minli era 
învăluită într-o aură scânteietoare de care doar stelele de 
pe cer au parte. Însă fetiţa nu ştia ce se petrece în jurul 
ei; ea era pierdută pe tărâmuri îndepărtate de vis. Căci 

chiar și în lumina slabă, negustorul de peștişori aurii o 
vedea surâzând tainic doar pentru ea şi pentru cerul de 
deasupra, unde muntele întâmpină luna. 

Până la vârsta de unsprezece ani îmi abandonasem 
complet moştenirea asiatică. Mama mea, înţeleaptă, con- 
ştientă de faptul că orice expunere culturală forțată ar fi 
avut efectul opus, mi-a lăsat discret pe noptieră câteva 
cărţi cu poveşti populare și basme chinezești. Neputând 
rezista atracției unei noi cărţi, am început să citesc în 
tăcere. La început am fost dezamăgită. Traducerea din 
chineză în engleză lăsase poveștile lipsite de substanţă, 
iar pe alocuri nefinisate și greu de înțeles. Detaliile și 
descrierile erau aproape inexistente, iar ilustrațiile pot 
fi deserise ca fiind cel mult rudimentare. 

Curând am învăţat să trec cu vederea aceste neajun- 
suri. Chiar şi în forma lor cea mai simplă, poveștile din 
afara timpului aveau un farmec aparte, iar eu am înce- 
put să adaug propriile mele detalii. Imaginaţia mea nu 
ţinea cont de dinastii și de elemente istorice, şi umplea 
poveștile cu propriile mele închipuiri și fantezii. 

Cu timpul, am început să îmi accept rădăcinile. Am 
vizitat Hong Kong, Taiwan şi China și m-am cufundat 
în nemărginirea acelor tărâmuri. Poveştile pe care le 


citisem și pe care mi le imaginasem păreau să se tre- 
zească din nou la viaţă. Însă poveştile mele au început 
să se abată de la firul lor natural, contaminate de sensi- 
bilitatea mea americano-asiatică. Am descoperit că îmi 
făcea mare plăcere să mă delectez cu tradiţia chineză a 
Jocurilor de cuvinte, însă le cream în limba engleză. Am 
născocit povești pentru legende chinezeşti dintr-o singu- 
ră propoziţie, am creat istorii personale pentru personaje 
mitice și, cu puterea imaginaţiei, am eliberat o fetiţă 
chinezoaică de constrângerile culturale din viaţa reală 
și am prefăcut-o într-o eroină neînfricată. 

Acestea sunt poveştile și personajele care alcătuiesc 
Bătrânul din lună. Este un joc al închipuirii inspirat de 
folclorul chinez, care m-a fermecat în copilărie, și de 
tărâmul și cultura care mă fascinează ca adult. Sper să 
vă farmece şi pe voi în egală măsură. 

